ההסברה לקהלי היעד דוברי השפה הערבית ושידורי מדינת ישראל בערבית

**הגופים המבוקרים: משרד ראש הממשלה, משרד הביטחון, משרד החוץ, משטרת ישראל, רשות השידור, צבא ההגנה לישראל**

ליקוי 3 תוקן. ראה הערות רה"מ 60א' עמ' 51.

**מעקב משרד הביטחון**

**כללי**

נושא ההסברה במישור הביטחוני מקבל היום בראיית פעילות מערכת הביטחון משנה תוקף חשיבות בעקבות השתלשלות אירועי המשט לעזה.

מערכת הביטחון ממתינה לריכוז עבודת מטה משותפת זו, וכן להבשלת "הצעת מחליטים" שהוכנה כבר בינואר 2010 במשרד רה"מ-אגף המפקח הכללי לביקורת המדינה, כדי להופכה להחלטת ממשלה. ההצעה שהוכנה הייתה בשיתוף נציגי הדוברות של צה"ל ומשרד הביטחון. הצעת מחליטים זו לא זכתה לאישור בועדת השרים לענייני ביקורת המדינה, מאחר וטרם נמצא משרד ממשלתי מתכלל שיוביל ויקח אחריות לנושא.

צה"ל ומשרד הביטחון בדגש על יחידות הדוברות שלהם, והאגף הביטחוני מדיני (אבט"ם) ימשיכו לשתף פעולה ולבצע עמ"ט לאומי בנדון.

**ליקוי**

1. מאז אפריל 2008, המועד שבו מונה ראש מטה ההסברה הלאומי, ועד מועד סיום הביקורת לא מומשו עיקרי החלטת הממשלה האמורה בנוגע להסברה לאוכלוסיות הערביות: טרם גובשה מדיניות כוללת להסברה לאוכלוסיות ערביות ולא התקיימו ישיבות קבועות המוקדשות להערכת מצב ולגיבוש תכניות הסברה לאוכלוסיות ערביות. עם זאת יצוין, כי במסגרת ההכנות שקדמו למבצע "עופרת יצוקה" נקבעה במטה ההסברה הלאומי רשימת דוברים מקצועיים ומסבירים חיצוניים לתדרוכים ולראיונות לתקשורת בשפה הערבית.

**מעקב**

**משרד ראש הממשלה**

1. לא דווח על התקדמות בתיקון הליקוי.

**ליקוי**

2. במועד סיום ביקורת המעקב, במאי 2009, טרם הסתיים תהליך איוש המשרה המקצועית לתפקיד "מנהל תחום הסברה ממשלתית לאוכלוסיות ערביות" במטה ההסברה הלאומי. משרד מבקר המדינה מעיר, כי מן הראוי שמשרד ראש הממשלה יחיש את הטיפול באיוש תפקיד זה, שנמשך כבר כשנתיים.

**מעקב**

2. לא דווח על התקדמות בתיקון הליקוי.

**ליקוי**

4. משרד החוץ לא מימש את החלטת הממשלה מיולי 2007 על תגבור המחלקה לתקשורת ערבית. יתר על כן, אף חלה נסיגה משמעותית ביכולת המחלקה, כתוצאה מירידה באיוש התקנים הקיימים. משרד מבקר המדינה מעיר למשרד החוץ, כי נוכח החשיבות הרבה להפעלה אפקטיבית של המחלקה לתקשורת ערבית, מן הראוי לסכם ולהחיש בהקדם את הדרוש לשיקומה.

**מעקב**

**משרד החוץ**

4. לא דווח על התקדמות בתיקון הליקוי.

**ליקוי**

5. בספטמבר 2007 קיבלה הממשלה החלטה בדבר שיקום השידורים בערבית ברשות השידור. החלטה זאת (מס' 2373) הייתה בהמשך להחלטת הממשלה מס' 1936 מיולי 2007 בנושא מערך ההסברה הלאומי, שגם בה צוין הצורך בשיפור השידורים בערבית. עד מועד סיום ביקורת המעקב לא מומשה החלטת הממשלה מספטמבר 2007. בעניין זה סיכם מנכ"ל משרד ראש הממשלה דאז, מר רענן דינור, כי נושא השידור הממלכתי בשפה הערבית יטופל רק לאחר שהממשלה תאשר את הרפורמה הכוללת ברשות השידור. לשר הממונה על ביצוע חוק רשות השידור דאז, מר יצחק הרצוג, הייתה עמדה זהה. משרד מבקר המדינה מעיר, כי עמדת שני האישים אינה עולה בקנה אחד עם הדחיפות המובעת בנושא בהחלטות הממשלה מיולי 2007 ומספטמבר 2007, ועם הנזק המתמשך בשטח חיוני זה, בדגש על הדרוש בו ברמה הלאומית בעת חירום.

**מעקב**

**רשות השידור**

5. ראה הערות רה"מ 60א' עמ' 53.

**ליקוי**

6. לדעת משרד מבקר המדינה, לא ניתן להשלים עם המצב שנוצר כמתואר לעיל, שבו אין מענה להסברת תמונת המצב ועמדותיה של המדינה לקהלי היעד בשפה הערבית בחזית התקשורתית-הסברתית, זאת בשונה מהחלטות הממשלה. נוכח חיוניותם בעתות חירום של אמצעי השידור הממלכתיים בשפה זו, מן הראוי, ששר ההסברה והתפוצות, מר יולי יואל אדלשטיין, המשמש גם כשר הממונה על ביצוע חוק רשות השידור, ומטה ההסברה הלאומי יבחנו שוב את הנושא ויציגו אותו לדיון חוזר בממשלה, לצורך מתן פתרון ישים לסוגיית השידורים בערבית בעת חירום.

**מעקב**

**משרד ההסברה והתפוצות**

6. לא דווח על התקדמות בתיקון הליקוי.

**ליקוי**

7. לצד רשימת מסבירים חיצוניים בשפה הערבית, אשר נקבעו להפעלה בעת חירום, פועלים דרך קבע בשירות המדינה דוברים מקצועיים מטעמה בשפה זו. משיחות עם בעלי תפקידים שונים הקשורים להסברה בשפה הערבית עולה, כי סוגיית המיעוט בדוברים ישראליים מקצועיים ה"עוברים מסך", שולטים בשפה הערבית הספרותית והמדוברת, בעלי השכלה רחבה והיכרות טובה את התרבות הערבית ומנהגיה המגוונים, היא פער מרכזי בתחום זה. התברר, כי מטה ההסברה הלאומי טרם ערך בחינה מקיפה של הצורך בהכשרה של דוברים בשפה הערבית בהתאם לנדרש ברמה הלאומית. בפועל, גורמי ההסברה הזקוקים, כל אחד לעצמו, למספר מצומצם של עובדים כאלה, מתקשים מאוד לתת מענה הכשרתי מקצועי לצורך קריטי זה.

**מעקב**

**משרד ראש הממשלה**

7. לא דווח על התקדמות בתיקון הליקוי.