**משרד התשתיות הלאומיות**

**שינוי מבני במשק החשמל**

**הגופים המבוקרים: משרד התשתיות הלאומיות; משרד האוצר; רשות החברות הממשלתיות; הרשות לשירותים ציבוריים - חשמל; חברת החשמל לישראל**

**ליקוי**

1. במועד סיום הביקורת, אוגוסט 2009, נמצא כי משרד התשתיות, משרד האוצר ורשות החברות הממשלתיות (להלן - הגורמים הממשלתיים) לא יישמו את רוב החלטות הממשלה בנוגע לשינוי המבני במשק החשמל, וחברת החשמל לישראל עדיין מבצעת את כל פעילויות משק החשמל.

**מעקב**

**משרד התשתיות הלאומיות**

1. הדיונים בדבר השינוי המבני במשק החשמל מתנהלים החל משנת 1996, מאז חקיקת חוק משק החשמל. המגעים עם הנהלת חברת החשמל, ועד העובדים וההסתדרות החלו לאחר תיקון החוק (בפברואר 2006), בעקבות החלטת הממשלה מספטמבר 2006 שהסמיכה את נציגיה (גורמי משרד האוצר ומשרד התשתיות) "להידבר" עם הנהלת חברת חשמל לישראל ועם ארגון העובדים. בשל מחלוקות שונות, בין היתר בנושא הפנסיה, המגעים הופסקו ללא כל התקדמות. לאחרונה מתנהל סבב דיונים נוסף, בהובלת רשות החברות הממשלתיות ואגף תקציבים במשרד האוצר – במטרה להגיע להסכמה בנוגע למתכונת השינוי המבני. מגעים אלה טרם נשאו פרי.

ראה הערות רה"מ 60ב עמ' 299.

**מעקב**

**רשות החברות הממשלתיות**

1. בחודשים מארס –מאי 2010 התנהלו הדיונים באופן אינטנסיבי וכעת ממשיכים בהרכבים שונים בניסיון לקדם את מטרות הרפורמה במשק החשמל.

**ליקוי**

2. במועד סיום הביקורת שתי חברות ממשלתיות שבבעלות המדינה - חברת ניהול המערכת בע"מ (להלן - חברת ניהול המערכת) וחברת תחנות ייצור חשמל חדשות בישראל בע"מ (להלן - חברת תחנות ייצור) - שהוקמו באוקטובר 2008 על פי החלטת ממשלה מיוני אותה שנה טרם החלו לפעול, ופעילות ניהול המערכת עדיין מבוצעת בידי חברת החשמל לישראל.

**מעקב**

**משרד התשתיות הלאומיות**

2. החברות שהוקמו באוקטובר 2008, בעקבות החלטת הממשלה, עדיין אינן פעילות. אופיין של חברות אלה יושפע מפרמטרים רבים, לרבות מתכונת השינוי המבני.

ראה הערות רה"מ 60ב' עמ' 300.

**ליקוי**

3.הגורמים הממשלתיים טרם מצאו דרך שתאפשר להעביר מחברת החשמל לישראל לחברת ניהול המערכת את הנכסים הנדרשים לשם ניהול מערכת החשמל או דרך שתאפשר להקימם מחדש.

**מעקב**

3. החברה לניהול המערכת טרם הופעלה. לכן אין אפשרות להעביר אליה את נכסי החברה. תפקודה התקין של חברת ניהול המערכת מחייב, בין היתר, קיום מקורות מימון מתאימים. כידוע סוגית המימון מונחת על פתחו של משרד האוצר.

ראה הערות רה"מ 60ב' עמ' 300.

**ליקוי**

4. טרם נקבע הסדר לחלוקת נכסי חברת החשמל לישראל - ששוויים הכולל 74 מיליארד ש"ח - בין החברות שיוקמו, ולא נקבעו כללים לאופן חלוקת נכסים שישמשו יותר מחברה אחת.

**מעקב**

4. עדיין לא חלה כל התקדמות בביצוע הסדר לחלוקת נכסי חברת החשמל. הסדר זה אמור להתבצע בהובלת רשות החברות הממשלתיות, בסיוע מקצועי של משרד התשתיות.

ראה הערות רה"מ 60ב' עמ' 300.

**ליקוי**

5. הגורמים הממשלתיים טרם קבעו הסדר לטיפול בהתחייבויות חברת החשמל לישראל, המסתכמות בכ-57.5 מיליארד ש"ח, לאחר ביצוע השינוי המבני.

**מעקב**

5. במהלך המשא ומתן עם הנהלת חברת החשמל הועלו מספר רעיונות לגבי שיוך ההתחייבויות, במסגרת השינוי המבני שיגובש. בעניין זה טרם נקבעה עמדה סופית. ראוי להדגיש כי רשות החברות הממשלתיות מובילה גם את מהלך הטיפול בהתחייבויות – בסיוע משרד התשתיות.

ראה הערות רה"מ 60ב' עמ' 301.

**ליקוי**

6. הגורמים הממשלתיים לא הכינו אומדן של עלות ביצועו של השינוי המבני הכוללת, בין היתר, פיצויי פרישה והטבות בסכומים גדולים לעובדים (כגון מענקים ותוספות שכר). לא נקבעו המקורות הכספיים למימון השינוי המבני, חוץ מאשר בשני נושאים - נושא התשלומים לעובדים (הוחלט לממנם באמצעות תעריף החשמל) ונושא הקמת חברת ניהול המערכת וחברת תחנות הייצור (הוחלט לממן את הקמתן באמצעות תעריף החשמל ומקורות מימון אחרים אשר "ייקבעו, ככל הנדרש, על ידי גורמי המדינה הרלבנטיים").

**מעקב**

6. פיצויי פרישה והטבות לעובדים ייקבעו על-ידי משרד האוצר. גם מקורות כספיים למימון השינוי המבני ולמימון פעילות החברות (חברת ניהול המערכת וחברת תחנות הייצור ייקבעו על-ידי משרד האוצר.

ראה הערות רה"מ 60ב' עמ' 301.

**ליקוי**

7. לא הוקמה מינהלה שתפקידה לגבש הסכמים בנושא יישום השינוי המבני ולהכין מסמכים בנושא; זאת, בניגוד להמלצת הגורמים הממשלתיים מפברואר 2007.

**מעקב**

7. ההחלטה בדבר הקמת מינהלת ייעודית ליישום השינוי המבני תתקבל לאחר שהמשא ומתן עם חברת החשמל יעבור לשלב מתקדם. כאמור, הגוף המוביל את המשא ומתן הינו רשות החברות הממשלתיות.

ראה הערות רה"מ 60ב' עמ' 302.

**ליקוי**

8. הגורמים הממשלתיים לא הכינו סקר מקיף שמטרתו לאתר סיכונים שעלולים להיווצר במהלך יישום השינוי המבני ולאמוד את חומרתם, ואף לא הכינו תכנית למזעור הנזקים הכלכליים והתפעוליים שעלולים להיגרם בגין אותם סיכונים.

**מעקב**

8. בהיעדר מידע על היקף השינוי המבני ומתכונתו אין טעם לבצע סקר סיכונים או להכין תוכנית למזעור נזקים. על כן, העניין טרם טופל.

ראה הערות רה"מ 60ב' עמ' 302.

**ליקוי**

9. הוצאת השינוי המבני במשק החשמל מן הכוח אל הפועל חשובה למשק בישראל במטרה לפתח תחרות במשק החשמל ולייעל אותו, לשתף גורמים מהמגזר הפרטי שיגדילו את כושר הייצור במשק ויתרמו לגיוון מקורות האנרגיה וכדי שמשק החשמל לא יתבסס רק על חברת החשמל לישראל כיצרנית העיקרית במשק. מן הראוי שמשרד התשתיות הלאומיות, משרד האוצר, רשות החברות ורשות החשמל ינתחו את הסיבות לחוסר ההצלחה לבצע את השינוי המבני במשק החשמל, יפיקו לקחים ויגבשו תכנית שינוי מבני מתוקנת ולוח זמנים לביצועה, שתאפשר להוציא לפועל את הרפורמה.

**מעקב**

9. הממשלה טרם גיבשה תוכנית מתוקנת לשינוי מבני במשק החשמל.

ראה הערות רה"מ 60ב' עמ' 302.