**הסדרת מנגנוני הגנה למחזיקי תעודות התחייבות**

**הגופים המבוקרים: משרד האוצר – אגף שוק ההון, הביטוח והחיסכון; משרד המשפטים; רשות ניירות ערך;**

ליקוי 4 תוקן. ראה הערות רה"מ 60ב' עמ' 43.

**ליקוי**

1. המשבר בשוק ההון בכלל ובשוק האג"ח הקונצרניות בפרט המחישו ביתר שאת את חשיבות ההסדרה והחקיקה בנושא הנאמנים לתעודות התחייבות. העמימות המשפטית השוררת כיום בתחום הגדרת תפקידם, אחריותם וסמכויותיהם של הנאמנים תורמת להחלשת מוסד הנאמן, ופוגעת בהגנה הניתנת למחזיקי תעודות התחייבות. מן הראוי להגביר את התיאום ואת שיתוף הפעולה שבין הרשות לאגף שוק ההון ולגורמים אחרים לפי הצורך, כדי לזרז את פעולות ההסדרה בשוק האג"ח הקונצרניות. זאת במטרה לשפר את תפקודו של שוק ההון ואת סדרי הבקרה והפיקוח עליו. כבר בדוח 56ב שפורסם במאי 2006 העיר משרד מבקר המדינה כי יש להחיל עקרונות וכללים של ממשל תאגידי על חברות פרטיות המנפיקות אג"ח קונצרניות לציבור, אך עדיין לא הסתיים טיפולם של הרשות ומשרד המשפטים בעניין זה. אף שחלפו כארבע שנים מהתחלת הטיפול של הרשות בעדכון החקיקה הרלוונטית לנאמנים בדצמבר 2005, עדיין לא הוסדרה חקיקה זו עד מועד סיום הביקורת-ספטמבר 2009. על פי חוק ניירות ערך היה על שר האוצר להתקין תקנות שיסדירו את גובה ההון העצמי המינימאלי של נאמני תעודות ההתחייבות ואת דרכי השקעתו. אולם עד מועד סיום הביקורת תקנות אלו טרם הותקנו.

**מעקב**

**משרד המשפטים**

1. המשרד הכין תזכיר לתיקון חוק החברות המחיל הוראות ממשל תאגידי על חברות פרטיות שהציעו אגרות חוב לציבור. התזכיר אושר על ידי שר המשפטים והופץ בתאריך 26.1.2010. לבקשת לשכת עורכי הדין הוארך המועד לקבלת הערות הציבור ובתאריך 06.06.10 התקבלו הערותיהם. כמו כן המשרד נדרש להכריע בסוגיה הנוגעת לכללי חלוקה בעידן ה– IFRS. לאחר בחינת הערות הציבור ובחינת סוגיית החלוקה, המשרד מתכוון להביא את טיוטת הצעת החוק לאישור ועדת השרים לענייני חקיקה. נושא תקנות המסדירות גובה ההון העצמי – באחריות שר האוצר ורשות ניירות ערך.

**מעקב**

**רשות ניירות ערך**

1. התזכיר לתיקון חוק החברות המטפל בכללי ממשל תאגידי לחברות אג"ח הופץ על ידי משרד המשפטים ביום 26.1.2010, והוא מטופל על ידו.

ראה הערות רה"מ 60ב' עמ' 42.

**ליקוי**

2. עד מועד סיום הביקורת לא עשו מבקרים מקצועיים מטעם הרשות ביקורת במשרדי הנאמנים עצמם. זאת על אף הודעת יו"ר הרשות במליאת הרשות מפברואר 2006 בדבר כוונתו לבצע ביקורת כזו.

**מעקב**

2. הצעה להתקנת תקנות ניירות ערך, בין היתר, בנושא תנאי כשירות ורישוי נאמנים לתעודות התחייבות הובאה לאישור מליאת הרשות ביום 30.3.2009 ופורסמה להערות הציבור. במקשה אחת פורסמה להערות הציבור גם הצעת תיקון חוק ניירות ערך בנושא תעודות התחייבות, שבמסגרתה הוצע להחליף את הסעיף המעגן היום את סמכות שר האוצר לקבוע הוראות לעניין ההון העצמי הנדרש מחברת נאמנות ודרכי השקעתו בסעיף חדש. הסעיף החדש הסמיך את שר האוצר לקבוע במקום הוראות לעניין ההון העצמי ודרכי השקעתו הוראות לעניין חובת הפקדת פיקדון לטובת ציבור המחזיקים, חובת עריכת ביטוח או הפקדת פיקדון או ערבות בנקאית חלף ביטוח. נוסח התקנות שהוצע כלל הוראות לגבי ביטוח ופיקדון, אך לא כלל הוראות לגבי הון עצמי ודרכי השקעתו, וזאת משום שהרשות סבורה כי דרישת הפקדת פיקדון אפקטיבית יותר מדרישת קיומו של הון עצמי מינימאלי. בעקבות הערות הציבור שהתקבלו עודכנה טיוטת הצעת תיקון החוק האמורה לקראת הבאתה לאישור ועדת השרים לענייני חקיקה ולפרסומה כהצעת חוק ממשלתית ברשומות, במסגרת תזכיר החוק שפורסם אף הוא להערות הציבור שמרה לעצמה הרשות את הסמכות לקבוע בעתיד דרישות לעניין הון עצמי ודרכי השקעתו במידה שיתברר כי נושא הפקדת הפיקדון והביטוח אינו מספק. בימים אלה פועלים לגיבוש נוסח סופי של הצעת החוק לקראת ישיבת ועדת השרים לענייני חקיקה. תיקון התקנות יקודם במקביל לקצב הליך חקיקת החוק. נוסח התקנות לא צפוי להכיל הוראות לעניין הון עצמי ודרכי השקעתו.

ראה הערות רה"מ 60ב' עמ' 43.

**ליקוי**

3. במאי 2009 מינה הממונה על אגף שוק ההון ועדה – "ועדת חודק" - שתקבע פרמטרים שייבחנו על ידי גופים מוסדיים המבקשים לרכוש איגרות חוב לא ממשלתיות. מתברר כי במהלך מינוי חברי הוועדה לא דאגו הממונה והייעוץ המשפטי של משרד האוצר לקבוע הסדרים למניעת ניגוד עניינים ברוח הנחיות היועץ המשפטי לממשלה.

**מעקב**

3. הרשות פרסמה בעבר מספר הנחיות והחלטות בנוגע לתעודות התחייבות, ואולם בכל הנוגע להחלת עקרונות של ממשל תאגידי על חברות פרטיות, המנפיקות אג"ח קונצרניות לציבור, לא ניתנו על ידי הרשות הוראות כלליות. בסוגיות פרטניות ניתנו, במסגרת הפיקוח השוטף, הוראות גילוי ספציפיות לחברה מסוימת, אך אין זה ברמה רוחבית. יודגש כי בדרך- כלל הוראות בעניין שלטון תאגידי של חברות, מוסדר בדין הישראלי במסגרת חוק החברות. הרשות פעלה מול משרד המשפטים על ייזום תיקון חוק החברות.

ראה הערות רה"מ 60ב' עמ' 44.