**הפיקוח על החזר מס ערך מוסף לתיירים  
ועל אזור סחר חופשי אילת**

**הגופים המבוקרים: משרד האוצר - רשות המסים בישראל; משרד התיירות**

ליקויים 7-9 תוקנו. ראה הערות רה"מ 60ב' עמ' 77.

**ליקוי**

1. הרשות לא נתנה דעתה לניגוד העניינים המובנה שהזכיין הנבחר למתן שירותי החזר המע"ם לתיירים הועמד בו. מצד אחד, הוא המאשר את החזר המע"מ לתיירים ואת סכום ההחזר; ומצד שני, העמלה שהוא מקבל נגזרת מסכום ההחזר, לכן יש לו עניין שסכומי ההחזר יהיה גבוהים ככל האפשר. על הרשות לקבוע אמות מידה לטיפול ברכישות טובין בידי תיירים, וכן לשמור את נתוני התיירים לצורכי פיקוח ובקרה.

**מעקב**

1. לא דווח על התקדמות בתיקון הליקוי. ראה הערות רה"מ 60ב' עמ' 73.

**ליקוי**

2. הרשות לא עשתה די לתיקון הליקויים שנמצאו בביקורות שנערכו אצל הזכיין. כמו כן, היא לא הורתה לגובי המכס לבקר את פעילותו של הזכיין ולפקח עליו, אף על פי שכל פעילות בתחום שדות התעופה ובמעברי הגבול היא באחריותם.

**מעקב**

2. לא דווח על התקדמות בתיקון הליקוי.

**ליקוי**

3. למשרד התיירות אין תכנית עבודה שנתית שעניינה פיקוח על בתי העסק שייכללו בהסדר החזר המע"ם לתיירים. נכון למאי 2008, כ-980 (18%) מ-5,479 בתי העסק שאישר משרד התיירות, לא היו צריכים להיכלל בהסדר. הרשות אינה מקפידה לעדכן את משרד התיירות לגבי עסקים אלו, ובמיוחד לגבי עסקים שאינם רשאים להוציא חשבוניות מס. הרשות גם אינה מקפידה לבצע בדיקה שיטתית של העסקים המצטרפים להסדר ולתעדם.

**מעקב**

**משרד התיירות**

3. הוכנו תקנות שירותי תיירות להסדרה מחדש למתן אישור לעסקים הרשומים והכלולים בתוכנית להסדר ולהחזר מע"מ לתייר – הטיפול נמצא בלשכה המשפטית של המשרד מול משרד המשפטים.

ראה הערות רה"מ 60ב' עמ' 75.

**ליקוי**

4. נמצא כי משנת 2005 עד אפריל 2009 היו יותר מ-15,000 חשבוניות בסכום עסקאות כולל של יותר מ-26 מיליון ש"ח שהמע"מ עבורן לא הוחזר לתיירים עקב אי-הקפדה של בתי העסק על קיום ההוראות שבהסדר, ומשרד התיירות לא בדק את הסיבות לכך. בבתי עסק אין טבלאות המפרטות את סכומי החזר המע"מ בניכוי העמלה, והתיירים אינם יודעים כמה עמלה תנוכה מההחזר. כמו כן, משרד התיירות לא פעל נגד בתי עסק הכלולים בהסדר החזר המע"מ לתיירים, שבעת מכירת טובין לתיירים, ממירים מטבע חוץ לשקלים ביחס המרה המרע עם התיירים.

**מעקב**

**רשות המסים בישראל**

3-4. מתקיימת עבודת מטה בהשתתפות ראש מינהל המכס, סמנכ"ל בכיר לגביה ואכיפה, מנהל אגף בכיר שומה ונציג הלשכה המשפטית, לצורך בחינת הנושא וגיבוש מסמכי מכרז חדשים להחזר מע"מ לתיירים ועדכון הוראות הנוהל להפעלת שירות החזר מע"מ לתיירים וזאת בהתייחס, בין היתר, לליקויים שעלו בדוח מבקר המדינה לנושא ניגוד העניינים בהקשר להחזר מע"מ לתיירים.

**מעקב**

**משרד התיירות**

4. ניכויי עמלות מתיירות הרוכשים סחורה בעסקים הרשומים במשרד והכלולים בהסדר להחזר מע"מ – בעת הכנת המכרז החדש להפעלת החזר המע"מ בשיתוף עם רשות המסים, יוכנס הסעיף המתייחס לעמלות הנגבות מהתייר.

ראה הערות רה"מ 60ב' עמ' 75.

**ליקוי**

5. בחוק איזור סחר חופשי (אס"ח) אילת לא נקבעה סנקציה שתינקט כלפי עוסקים או מובילים שבמסוף הכניסה לאילת מבקשים לקבל חותמת אישור של פקיד המכס על חשבוניות המס בלי שהטובין ברשותם. בדרך זו ניתן לנצל לרעה את ההטבות שמקנה החוק, שכן עסקה כזו מדווחת כחייבת במע"מ בשיעור אפס. כלומר, העוסקים יכולים לדווח על הכנסת טובין החייבים במע"מ בשיעור אפס מבלי שאלה הוכנסו לאילת בפועל.

**מעקב**

**רשות המסים בישראל**

5. רשות המסים נמצאת בעיצומו של מהלך, אשר אמור לכלול את כל אוכלוסיית העוסקים עד שנת 2012. הדוח המפורט של חשבוניות העסקאות והתשומות יוחל על עוסקים באזור אילת, כך שפירוט תשומותיהם לשנת 2010 ידווח בחודש מרץ 2011. דיווחים אלו ימנעו או יצביעו על סחורות שהוכנסו לכאורה לאילת אך למעשה נמכרו מחוץ לאזור אילת ולפיכך לא שולם בגינם מע"מ כחוק (אלא דווח בשיעור אפס). רשות המסים ממשיכה לערוך ביקורות אצל עוסקים אשר דיווחו על עסקאות בשיעור אפס בגין מכירות לעוסקים באזור אילת ואין מוטבעת חותמת של איזור חופשי אילת על חשבוניות המס.

ראה הערות רה"מ 60ב' עמ' 76.

**ליקוי**

6. בניגוד להוראות לחוק איזור סחר חופשי אילת, מסוף היציאה מאילת אינו מאויש, ואין סימון שהוצאת טובין ממנו היא בגדר הברחה. הרשות לא יזמה הצעה לתיקון ההוראות לחוק איזור סחר חופשי אילת לגבי הוצאת טובין מאילת בשווי העולה על 30 ש"ח הנחשבת להברחה אם לא שולם המע"מ.

**מעקב**

6. תוקנו הוראות חוק אזור סחר חופשי לגבי הוצאת טובין בשווי העולה על 30 שקלים, כך שמי שמביא איתו טובין, למעט טובין בכמות מסחרית ולמעט סיגריות, המשמשים אותו לצורך עצמי, יהא פטור ממסים עקיפים וממס ערך מוסף על אותם טובין. מועד הזזת המחסום יקבע בתיאום עם משטרת ישראל ועיריית אילת.

ראה הערות רה"מ 60ב' עמ' 77.