**משרד המשפטים**

**הליכים ופעולות למחשוב בתי המשפט**

**הגופים המבוקרים: הנהלת בתי המשפט; משרד האוצר – אגף החשב הכללי**

**ליקוי**

1. פגמים בהיערכות לפרויקט ובהתקשרות עם הספקים:הנהלת בתי המשפט לא פעלה בפיתוח המערכת לפי הנוהל המחייב לפיתוח מערכות מידע במשרדי ממשלה - נוהל מפת"ח; ההתקשרות לניהול הפרויקט נעשתה בפטור ממכרז, בנימוק שמדובר באיחוד מערכות קיימות, אולם בסופו של דבר התוצר היה פרויקט פיתוח חדש, ולכן כשהתברר שמדובר במערכת חדשה, מן הראוי היה לצאת במכרז פומבי לפיתוח המערכת, כמתחייב מחוק חובת המכרזים, התשנ"ב-1992 ומתקנות חובת המכרזים, התשנ"ג-1993; ההסכם לפיתוח המערכת נחתם על ידי הנהלת בתי המשפט בדיעבד, מבלי שאופיינה המערכת, ולפיכך לא היה לספק וללקוח בסיס משותף לפיתוח, ולכן לא היה אפשר לעשות בקרה ראויה בהיעדר מדדים ותכולות עבודה. אין להנהלת בתי המשפט אומדן כספי מלא ומעודכן להשלמת הפרויקט, להטמעתו, לתפעולו ואחזקתו.

**מעקב**

**הנהלת בתי המשפט**

מתבצע תהליך באגף לעניין כתיבת תכנית אב למחשוב עבור הרשות השופטת. התהליך כולל ביצוע סדנאות, למידה על הנעשה בארגונים אחרים בארץ ובעולם הדומים לפעילות מחשוב בתי המשפט באלמנטים הרלוונטיים, למידת הטכנולוגית העתידיות וכיוצא בזה. טיוטה של תכנית האב נמצאת בשלבי השלמה ותוצג למנהל בתי המשפט להערות והכוונה/מדיניות עד לסוף 2010. כן נשקלת אפשרות ליציאה למכרז לסיוע חיצוני נוסף לשם השלמת כתיבת תכנית האב למחשוב.

ראה הערות רה"מ 60ב' עמ' 271-272.

**ליקוי**

2. היעדר תמריץ לספקים לעמוד בלוחות הזמנים של הפרויקט: על פי ההסכם, הפרויקט היה אמור להימשך 38 חודשים ולהסתיים בפברואר 2006, אך עד מועד סיום הביקורת, בספטמבר 2009, הוא טרם הסתיים (איחור של יותר משלוש שנים וחצי). לספק שולמה מדי חודש בחודשו 90% מהתמורה שהיה אמור לקבל באותו חודש, בלא כל התניה לעמידה באבני דרך; כך לא היה לו תמריץ לעמוד בהתחייבויותיו מבחינת לוחות זמנים ותכולות עבודה, ואכן הוא לא עמד בהן.

**מעקב**

פרישת המערכת הושלמה בכל בתי המשפט למעט בית המשפט העליון העושה שימוש במערכת ייעודית. בשלב זה בית המשפט העליון עושה שימוש במערך הכספי של מערכת נט המשפט (כתחליף למערך הישן שנסמך על המערך הכלל ארצי הוותיק שנסגר). במהלך 2011 תבחן אפשרות הפרישה של מערכת נט המשפט גם בבית המשפט העליון.

ראה הערות רה"מ 60ב' עמ' 272.

**ליקוי**

3. היעדר בחינות קבלה מצד הנהלת בתי המשפט: הנהלת בתי המשפט קיבלה את המערכת בניגוד לנוהל מפת"ח, מבלי שביצעה בחינות קבלה מטעמה, והסתפקה בבחינות המסירה שביצע הספק. כתוצאה מכך, נוצרה אפשרות שהמערכת שהותקנה תכלול בעיות שיגרמו לתקלות, כפי שאכן קרה. התקלות במערכת הן תקלות אפיון, תקלות מערכת, תקלות בביצוע ואטיות. ריבוי התקלות השפיעו על פעולת המערכת וגרמו לחוסר שביעות רצון המשתמשים. אף שהנהלת בתי המשפט ידעה מלכתחילה שהטמעת המערכת היא שלב מכריע בקליטתה, היא נטלה על עצמה את התפקיד להטמיעהּ, ובכך חלקה עם הספק את האחריות למידת ההצלחה של קליטת המערכת.

**מעקב**

3. ראש צוות – נמצא עתה בהליך גיוס לנושא בדיקות הקבלה. המכרז עתיד להיסגר במהלך אוקטובר 2010. תחילת עבודה משוערת של המועמד הנבחר תהיה עד סוף 2010.

מוצר תוכנה ייעודי לבדיקות קבלה – נמצא עתה בתהליך רכש.

חברה מתמחה לבדיקות קבלה – בכוונת מערכת בתי המשפט לצאת להליך מכרזי במקביל לגיוס ראש הצוות הייעודי לתחום זה.

ראה הערות רה"מ 60ב' עמ' 273.

**ליקוי**

4. פגמים בניהול הפרויקט: את הפרויקט ניהל צוות יועצים של הנהלת בתי המשפט, בלי ליבה ניהולית של עובדי מדינה, המייצגים את האינטרס הציבורי. כמו כן, לא בוצעו המלצות של ועדות שמונו על ידי הנהלת בתי המשפט והחשכ"ל, לבחון את התקדמות הפרויקט. לדוגמה, על אף שאחת הוועדות המליצה לפרסם מכרז בנושא תפעול ותחזוקה של המערכת עוד ב-2006, עד ספטמבר 2009 לא פרסמה הנהלת בתי המשפט מכרז בנושא.

**מעקב**

4. PMO מנהל משרד לניהול פרויקטים – הנ"ל מצריך כח אדם מיומן ומקצועי בתחום זה. נמצא עתה בהליך מכרזי לגיוס ראש צוות. המכרז עתיד להסגר במהלך אוקטובר 2010. תחילת עבודה משוערת של המועמד הנבחר תהיה עד סוף 2010. תפקידי ליבה – החשב הכללי בשיתוף נציבות שירות המדינה עומד לקבוע סטנדרטים למערך ליבה של יחידות המחשוב במשרדי הממשלה. מסקנות הוועדה עתידות להינתן עד סוף 2010. מערכת בתי המשפט משוועת לתקנים בכירים בתחום זה ותממש את ההמלצות באופן מיידי ככל הנדרש.

מכרז תפעול ותחזוקה – מערכת בתי המשפט יצאה בהליך מכרזי לבחירת חברה ייעוץ מלווה לכתיבת מכרז התפעול והתחזוקה. המכרז נפסל בשל קבלת הצעה אחת בלבד. מכרז שני פורסם באוגוסט 2010. צפי לקבלת הצעות – אוקטובר 2010.

ראה הערות רה"מ 60ב' עמ' 273-274.

**ליקוי**

5. לתיקון המצב, על הנהלת בתי המשפט לנקוט בצעדים הבאים: לסיים את פיתוחה של המערכת; פרישֹת המערכת בכל בתי המשפט; לייצב אותה ולתקן את התקלות הפוגעות בתפקודה ובאמינותה; להוציא מכרז לתפעול ותחזוקת המערכת; להשקיע את המשאבים הנדרשים לסיום הטמעתה. על החשב הכללי ונציבות שירות המדינה לסיים את עבודת הצוות לבחינת תקנון תפקידי הליבה בתחום המחשוב בשירות המדינה, ולאייש תפקידים אלה ביחידות המחשב על ידי עובדי מדינה, שייצגו באופן מובהק את האינטרס הציבורי.

**מעקב**

5. פיתוח המערכת הושלם כולל פעילויות סגירת המערכות הוותיקות. בימים אלה נמצא בהשלמת הפיתוח של אמצעי ההנגשה הנדרשים למידע היסטורי.

ראה הערות רה"מ 60ב' עמ' 274-275.

**מעקב**

**משרד האוצר – החשב הכללי**

5. עבודת הצוות הסתיימה. טיוטת דוח סופי הופצה ביוני 2010. הנציבות ואג"ת קבעו יעד למימוש – ספטמבר 2010.

בעניין איוש התפקידים ביחידות המחשב על ידי עובדי מדינה, צפי: ספטמבר 2010.

**מעקב**

**נציבות שירות המדינה**

5. בהמשך לעבודת הוועדה לבחינת תפקידי הליבה ביחידות המחשוב במשרדי הממשלה, גובשה המלצה משותפת לנציבות שירות המדינה, אגפי האוצר ונציגי משרדי ממשלה בתחום המחשוב. בימים אלה מגובש נוסח סופי של דוח הוועדה. הדוח הסופי יושלם עד לסוף חודש נובמבר 2010. עם פרסום הדוח, נציבות שירות המדינה, בשיתוף אג"ת, תפעל לתקנון המשרות שאושרו במשרדי הממשלה ויחידות הסמך.