**הפיקוח האלחוטי על שידורי רדיו**

**דוח 58ב' - ממצאי מעקב דוח סטאטוס**

**החלטה מספר בק/60 מיום 18.8.2008**

**יושב ראש ועדת השרים, השר עמי אילון, מסכם** ומציין כי בתחום הפיקוח והאכיפה על שידורי הרדיו בוצע תהליך ראוי של שיתוף פעולה בין משרדי ממשלה, זאת לאחר הגדרת עוצמת הבעיה כ-"טרור אווירי". הגדרה אשר יצרה מודעות בדבר סדר העדיפויות והעוצמה הנדרשת לטיפול בסוגיה, ובנוסף הגדרת שר התחבורה והבטיחות בדרכים כגורם המיניסטריאלי עליו הוטלה האחריות לטיפול. המתכונת האמורה יצרה שיפור משמעותי של הפיקוח והאכיפה ומניעה כמעט מוחלטת של הפרעות לתעבורה האווירית בגין שידורי רדיו.

**ביצוע ההחלטה**

**משרד התקשורת**

א. **אי הפעלת ציוד ייעודי על ידי המשרד**

בעקבות חשיבה מחודשת לגבי אופן פעולת היחידה לפיקוח אלחוטי והתאמת הציוד לתפיסה שהתגבשה, הוכנה תוכנית הצטיידות אשר מתחשבת במבנה הגיאוגרפי של המדינה, לצרכים החדשים ולניסיון המצטבר; המשרד החל במימוש התוכנית וכבר משתמש ברכבים ובציוד הייעודי שנרכש, למשימות מקצועיות.

ב. **שיפור בטיפול בהפרעות לנתיבי טיסה**

במהלך שנת 2009 נגרמה הפרעה אחת בלבד מתחנת רדיו פיראטית באזור הדרום. כנגזר מאופן פעולת יחידת הפיקוח האלחוטי, מבוצעת סריקות יזומות בתדרי נתיבי הטיסה, ועל מנת לאתר ולטפל בגורמי ההפרעה בתחום זה לפני שיהוו הפרעה ממשית לבטיחות טיסה: כגון פעילות הכוונת מטוסים וכד'.

ג. **שינוי שיטת הטיפול והאכיפה**

יחידת הפיקוח האלחוטי מלווה את תיקי החקירה לאורך כל השלבים מול נציגי יחידות המשטרה הרלבנטיות, הן בסיוע בהקלטות ובהדרכות, והן בהכנת תיקי חוות דעת וייצוג בבתי משפט בעדות מומחה. התוצאות של פעילות זו מתבטאות בהצלחות להוכחת אשמה, ובהמשך בענישה של מפעילי רדיו פיראטי על ידי בתי הדין.

ד. **אכיפה בתחומי הרשות הפלסטינית**

הפרעות מעזה אינן מטופלות כלל, והפרעות מתחומי איו"ש מטופלות מול גורמי המינהל האזרחי, וכשנדרש, בתיאום עם יחידות צה"ל ופעילות משותפת עם יחידת הפיקוח האלחוטי. משך הטיפול בהפסקת ההפרעה מהווה נקודת חולשה, שהינה פוטנציאל לסיכון חיי אדם. המשרד יוזם את קידום הטיפול מול הגורמים המתאימים.

ה. **שיתוף פעולה בין משרדי הממשלה**

הפעילות לקידום שיתוף הפעולה הבין-משרדי ראויה להערכה ולשימור. שיתוף הפעולה המתמשך בין יחידות המשטרה והפרקליטות עם משרד התקשורת נעשה תוך רצון ונחישות לטפל בנושא באופן שורשי ומעמיק. המשרד מציין כי משרד האוצר אישר תוספת כוח אדם זמני עד אוגוסט 2010 ותקצוב ציוד חדיש, אשר מהווים נדבך חשוב בפעילות כנגד תופעת הרדיו הפיראטי.

**רשות שדות התעופה**

כיום אין תחנות פיראטיות ישראליות המפריעות לקשר האווירי. תחנות פיראטיות המוקמות נסגרות עוד בטרם שהן מהוות הפרעה לתעופה. ברוב המקרים בהם מקור ההפרעה הוא מתחנות רדיו, מדובר בתחנות רדיו פלסטיניות, חלק מההפרעות נגרמות ממשואות חרום וחלק מקורן בתקלות.