**רבני שכונות המועסקים במועצות דתיות**

**דוח 60ב'**

**החלטה מספר בק/12 מיום 18.4.2010**

**מחליטים:**

1. המשרד לשירותי דת בשיתוף הרבנות הראשית לישראל, יבחן בתוך 6 חודשים את הצורך של תושבי השכונות להיזקק לרב שכונה ויגדיר את מהות התפקיד של רב השכונה, את דרישות היסוד המתחייבות מכך, סמכויותיו ותקן המשרה.
2. מועצת הרבנות הראשית לישראל תגיש את עמדתה לגבי הנוהל המוצע על ידי המשרד לשירותי דת בנושאים הללו בתוך חודשיים, מיום שנוהל זה יוצג בפניה על ידי המשרד.
3. במסגרת הבחינה המשרד ימפה את הצרכים של התושבים בשכונות, יבחן את האפשרות להרחיב את אזורי הפעילות של רבני השכונות ויקבע את התקן של מספר הרבנים שיכהנו בכל מועצה דתית, תוך התחשבות בשיקולי התקציב.
4. המשרד יתקין נהלי עבודה מתאימים לרבני השכונות, ויגבש נהלי דיווח ובקרה על נוכחות והיעדרות מהעבודה ויקבע כללים לעניין פדיון ימי מחלה ופרישה לגמלאות.
5. המועצות הדתיות יקפידו על יישום הנחיות המשרד לעניין עבודה נוספת שפורסמו בשלהי שנת 2009 כדי לוודא שאין בה כדי לגרום לניגוד עניינים ופגיעה בהיקף השירותים שהם מחויבים לתת לתושבי השכונה.
6. הערות מבקר המדינה מדו"ח 60ב' יילקחו בחשבון בעת ביצוע ההחלטה.
7. המשרד לשירותי דת ידווח לוועדת השרים בתוך 6 חודשים על ההתקדמות בביצוע ההחלטה.

**ביצוע ההחלטה:**

**המשרד לענייני דתות**

ב-30 במאי 2010, המשרד לענייני דתות הקים וועדה לבחינת הנושא על כל היבטיו. לוועדה מונו נציגי הרבנות הראשית, נציגת היועץ המשפטי של המשרד, מנהל תחום תקצוב ובקרה ומנהלת תחום תקינה. הועדה החלה בעבודתה וכבר התקיימו מספר פגישות בנושא. מנכ"ל המשרד יזמן לדיוני הוועדה את נציגות צוהר, אשר יביעו את דעתם על הנוהל המתגבש. לאחר אישורו של הנוהל החדש על ידי הגורמים המוסמכים לכך במשרד, העתקו יועבר למשרד ראש הממשלה.

**הרבנות הראשית לישראל**

מועצת הרבנות הראשית תגיש את עמדתה בנושא עם קבלת הנוהל, שיוצג בפניה על-ידי המשרד לשירותי דת, זאת בהתאמה ללוח הזמנים שנקבע בנושא.

**ראה ספר הערות רה"מ 60ב' עמ' 291-298.**