פיקוח על שימוש בתכשירים וטרינריים

החלטה מספר בק/67 מיום 27.10.2008

מחליטים:

יושב ראש ועדת השרים, השר עמי אילון, מסכם:

מציין כי לתחושתו קיים טיפול בסוגיה אך בקצב איטי. מבקש כי מנכ"לית משרד החקלאות ופיתוח הכפר תעביר לידיעתו בתוך שבועיים לוח זמנים מתואם עם משרד הבריאות לסיום גיבוש נהלי עבודה מוסכמים בנושא כאמור בדו"ח מבקר המדינה.

מציין כי בשולי הדברים עלה נושא פעולת המבקרים הפנימיים במשרדי הממשלה. מנחה את האגף לביקורת המדינה במשרד ראש הממשלה להכין את הנושא לדיון בישיבת ועדת השרים הבאה."

ביצוע ההחלטה

משרד החקלאות ופיתוח הכפר

נקבע נוהל עבודה פנימי של משרד החקלאות בין יחידת הפיצו"ח והפיקוח על התכשירים הווטרינריים בשירותים הווטרינריים.

משרדי הבריאות וחקלאות מקיימים דיונים משותפים, ועדות משותפות וביקורות משותפות בנושא התכשירים הווטרינריים.

משרד החקלאות פועל במקביל לקידום מספר יוזמות חקיקה בנושא התכשירים הווטרינריים.

משרד הבריאות

הרחבת סמכויות על פי פקודת הרוקחים: עובדי משרד החקלאות קיבלו הסמכה על פי סעיף 46 לפקודת הרוקחים. כאשר עובדי משרד החקלאות מבקשים להיכנס לביקורת בבית מרקחת, הביקורת תיעשה ביחד עם הרוקחים המחוזיים.

להגדרת תחומי הפיקוח והבקרה של התרופות: התקיימה ישיבה משותפת בהשתתפות נציגי השירותים הווטרינריים, נציג יחידת הפיצו"ח והרוקחים המחוזיים ביום 4.8.2009 בה הוגדרו תחומי הפיקוח. ההמלצה לרשות המקומית לרשיון עסק של מקומות ניפוק מורשים לתכשירים ווטרינריים, ניתנת על ידי הרוקחים המחוזיים. הפיקוח במקומות אלה נעשה בפועל על ידי רופא של השירותים הווטרינריים, משרד החקלאות ביחד עם הרוקח המחוזי. יכול רופא השירותים הוטרינריים, כמו גם הרוקח המחוזי, לערוך בקרה במקומות אלה בעצמו.

התקדמות בנושא הוראות החוק המתאימות: חלוקת הסמכויות בין המשרדים השונים יבוא לידי ביטוי בהוראות החוק החדשות. ההצעה גובשה עם צוות משותף של משרדי החקלאות והבריאות והועברה לטיפול הלשכה המשפטית של משרד הבריאות. עו"ד המטפלת בנושא מטעם משרד החקלאות יצאה לחופשת לידה במהלך 2009-2010. הצעת החוק חייבת לעבור עיבוד סופי של הלשכה המשפטית.