**תכנית ההתנתקות - דיווח בדבר הטיפול במתיישבי חבל עזה וצפון השומרון**

**החלטה מספר בק/50 מיום 15.6.2008**

**יושב ראש ועדת השרים:**

הדיון בנושא זה חשוב ביותר, מדובר על אירוע כואב, קשה ומיוחד. קשה להשוות את ההתנתקות לאירועים אחרים בהיסטריה הלאומית של עם ישראל. לכן, על הממשלה לפעול באופן שונה מהרגיל, תוך מציאת דרכים לקידום הסיוע למתיישבים במהירות וביעילות. במסגרת זו ראוי לקיים בקרה שוטפת על ביצוע הפרויקטים. מקבל את ההצעה למנות גורם שיתווך בין מנהלת סל"ע למתיישבים, כמו למשל מנכ"ל משרד ראש הממשלה.

מנחה על ביצוע מעקב ובקרה שוטפים, במטרה להציג את ההתקדמות בסוגיות שהועלו בדיון. בקרה זו תבוסס על טבלת התקדמות הפרויקטים אשר הוצגה במהלך הדיון על-ידי ראש מנהלת סל"ע.

נושא תעסוקת מתיישבי חבל עזה וצפון השומרון יידון באחת מישיבותיה הבאות של ועדת השרים לביקורת המדינה.

**ביצוע החלטה**

**משרד ראש הממשלה**

בתאריך 15 ביוני 2010 הגישו חברי ועדת החקירה הממלכתית לבחינת טיפולן של הרשויות המוסמכות במפוני גוש קטיף וצפון השומרון דין וחשבון סופי לראש הממשלה.

ממצאי ועדת החקירה גובשו לאחר למעלה משנה של בדיקה מעמיקה ואובייקטיבית.

ועדת השרים לעניין הסיוע למתיישבים והסדרת התיישבות חלופית בגין ביצוע תוכנית ההתנתקות דנה בדו"ח ובממצאיו וקיבלה את החלטה מס' נתק/9 מיום 29.06.2010 אשר צורפה לפרוטוקול החלטות הממשלה וקבלה תוקף של החלטת ממשלה ביום 15.07.2010 ומספרה 1978 (נתק/9).

בהחלטה זו אימצה הממשלה את המלצות ועדת החקירה והטילה על מנכ"ל משרד ראש הממשלה ומנהל מינהלת תנופה לפעול ליישום מסקנות ועדת החקירה ובלוחות הזמנים שנקבעו.

להלן החלטת הממשלה:

1. ועדת השרים לעניין הסיוע למתיישבים והסדרת התיישבות חלופית בגין ביצוע תכנית ההתנתקות (להלן: "ועדת השרים") מודה לוועדת החקירה הממלכתית בנושא טיפולן של הרשויות המוסמכות במפוני גוש קטיף וצפון השומרון, על עבודתה בהכנת הדין וחשבון (להלן: "הוועדה" ו-"הדוח") ומביעה את צערה על הסבל הרב שנגרם למשפחות המפונים.

2. ועדת השרים מאמצת את המלצות הוועדה בנוגע לשיקומם של מפוני גוש קטיף וצפון השומרון (להלן: "ההמלצות") ורואה חשיבות רבה בהשלמת עבודת מטה מהירה לצורך גיבוש תכניות עבודה יישומיות.

3. ועדת השרים רואה בטיפול במפונים משימה לאומית דחופה ומנחה את המנהלים הכלליים של משרדי הממשלה, יחידות הסמך והתאגידים הסטטוטוריים העוסקים בטיפול במפונים להעמיד נושא זה בראש סדר העדיפויות, ולהקדים את הטיפול במשימות הנוגעות

לטיפול במפונים למשימות השוטפות של המשרד.

4. ועדת השרים רושמת לפניה כי תאריך היעד לסיום הטיפול בנושא ההעתקות הקהילתיות הינו 31 בדצמבר 2011.

5. ועדת השרים רושמת לפניה את ממצאי הדוח בקשר לצורך בשיתוף פעולה בין המדינה למפונים לשם הצלחת תהליך השיקום וקוראת למפונים לפעול במלוא שיתוף הפעולה הנדרש להשלמת המעבר ליישובי הקבע ויישום הדוח.

6. לשם יישום ההמלצות, ועדת השרים מנחה את מנכ"ל משרד ראש הממשלה ומנהל מינהלת תנופה לרכז את עבודת המטה הנדרשת לצורך גיבוש תכנית עבודה יישומית שתהיה מגובה בלוח זמנים להשלמת המשימות של הנוגעים בדבר. תכנית העבודה שתגובש, אשר תכלול גם התייחסות לתיקוני החקיקה הנדרשים, תוצג לממשלה בתוך 3 חודשים. ככל שהצוות שיעסוק ביישום ההמלצות יסבור כי קיים קושי ביישום המלצה מסוימת, ניתן יהיה לשוב לממשלה באותו עניין על מנת לבחון פתרונות חלופיים.

7. לשם יישום ההמלצות, ועדת השרים מנחה את הממונה על אגף התקציבים במשרד האוצר, להציג את המשמעות התקציבית הכרוכה ביישום הדוח, ולהמליץ על שינויים מתאימים בתוך תקציב המדינה.

8. ועדת השרים רואה ביישום ההמלצות את סופיות תהליך שיקומם של מפוני גוש קטיף, הן בהיבט הפיצוי האישי והעסקי והן בהיבט הקמת יישובי הקבע.

ראה דוח מעקב 59ב' עמ' 67.