**השירות הפסיכולוגי-חינוכי**

**דוח 58ב'**

**החלטה מספר בק/45 מיום 21.4.2008**

**מחליטים:**

1. להטיל על צוות בראשות נציג משרד החינוך בשיתוף נציג משרד האוצר ונציג המרכז
2. לשלטון המקומי (להלן: הצוות), לבחון את מצב תקני הפסיכולוגים במערכת החינוך לאור ריבוי המשימות המוטלות עליהם. בין היתר, תיבחן האפשרות להוספת תקנים של פסיכולוגים במוסדות המוכרים שאינם רשמיים, בעיקר במגזר החרדי. הצוות ינקוט בפעולות להבטחת קיומו של השירות במגזר הלא יהודי, ויבחן אפשרות להגברת גיוס פסיכולוגים באמצעות מתן תמריצים לסטודנטים במגזר זה, במגמה להגדיל את מספר המבקשים להתמחות בתחום הפסיכולוגיה החינוכית בלימודי התואר השני.
3. צוות בראשות משרד החינוך ובשיתוף נציבות שירות המדינה, יקבע את הגדרת תפקיד הפסיכולוגים המחוזיים, תנאי העסקתם והמשימות המוטלות עליהם. מימון האמור בסעיף זה יהיה מתוך מקורות משרד החינוך.

משרד החינוך, בשיתוף המרכז לשלטון המקומי, יגבשו כללים להפעלת השירותים הפסיכולוגים ברשויות המקומיות, במגמה למנוע "זליגת" שירותים מגופים ציבוריים לגופים פרטיים, ויפקח על יישום הכללים האמורים.

משרד החינוך יקצה תקני חירום לפסיכולוגים לישובים באזור שדרות ועוטף עזה, ויגייס פסיכולוגים באמצעות מתן תמריצים.

משרדי החינוך והבריאות יקבעו, בהסדר ארוך טווח, את תחומי האחריות לעריכת אבחונים פסיכולוגיים לגיל הרך, שימנעו כפילות במתן השירות או את היעדרו.

משרד החינוך יפעל לתקנון המבחנים הפסיכולוגים, לרבות "מבחני משכל", לכלל אוכלוסיית התלמידים, ובפרט למגזר הלא יהודי, ויפיק לקחים ממבחנים אלה.

1. דיווח יימסר לאגף הבכיר לביקורת המדינה בתוך ארבעה חודשים.
2. הערות מבקר המדינה בדו"ח 58ב' יילקחו בחשבון בעת ביצוע ההחלטה.

**ביצוע ההחלטה**

**משרד החינוך**

1. א. מצב תקני הפסיכולוגים

משרד החינוך החליט על הקצאת 100 תקני פסיכולוגים מידי שנה לסגירת פערי התקינה. הקצאה שנתית ראשונה עתידה להתבצע במהלך השבועות הקרובים.

ב. פעולות להבטחת שירות פסיכולוגי במגזר הלא יהודי

הקצאת התקנים לרשויות במגזר הערבי בשנה האחרונה הן במחוז צפון והן במחוז דרום עמדה על אחוז יחסי גבוה בהשוואה למגזר היהודי.

לאחרונה גובשה תוכנית במחוז דרום לתקצוב השלמת תואר ראשון בפסיכולוגיה ולימודי תואר שני בפסיכולוגיה חינוכית באוניברסיטת בן גוריון. התוכנית הוגשה לאישורו של מנכ"ל המשרד.

2. תנאי העסקת פסיכולוגים מחוזיים

א. המשרד הגיש הצעה לנציבות שירות המדינה באשר למתח הדרגות של פסיכולוגים במטה המשרד ובמחוזות. התקיימו פגישות בנציבות שירות המדינה, וכן פגישה עם סמנכ"לית בכירה למשאבי אנוש ויו"ר ההסתדרות האקדמאים במח"ר. בקשת המשרד להעלאת מתח הדרגות של פסיכולוגים מחוזיים העומד היום על 39-41 לרמה של 41-43 טרם אושרה. יחד עם זאת אושר על ידי הנציבות, באשר לפסיכולוג בכיר חדש אשר ייקלט במשרד ואשר דרגתו ערב הקליטה גבוהה מדרגה 42, תועבר בקשה מנומקת לנציבות שירות המדינה לבדיקת הענקת הדרגה שהייתה לעובד ערב תחילת עבודתו במשרד החינוך.

ב. המשרד פועל לפרסום מכרז לפסיכולוג מחוז ירושלים ומנח"י.

ג. משרות המסגרת של מנהלת אגף פסיכולוגיה וסגניתה, הומרו למשרות תקן.

ד. ההחלטה בדבר הקצאת כוננות לכל הפסיכולוגים הבכירים העובדים במשרות מלאות יושמה ביחס לפסיכולוגים במחוז הדרום. הנושא טרם הוסדר באשר למנהלת אגף הפסיכולוגיה.

3. מדיניות עבודת השירותים הפסיכולוגיים חינוכיים

מתווה שירות פסיכולוגי חינוכי פורסם כחוזר מנכ"ל משרד החינוך תש"ע /8א, ויכנס לתוקפו בתאריך: 1.9.2010. החוזר כולל הנחיות בכל הנוגע לשירות פסיכולוגי מורחב במימון ציבורי, ולשירות פסיכולוגי משלים במימון הורים.

4. שירותים פסיכולוגיים לשדרות ועוטף עזה

א. מוקצים לשירותים הפסיכולוגיים חינוכיים תקני חרום מתוך תקני גידול טבעי. ברשויות בהן אחוז הכיסוי נמוך מהממוצע הארצי, הומרו תקני החרום הזמניים בתקני קבע. המרה זו נתנה למעשה לרשויות אלה עדיפות להבטחת רציפות להעסקת פסיכולוגים בהן. הקצאת תקני חרום (שלא הומרו לתקני קבע) ממשיכה.

ב. עובדי השירותים הפסיכולוגיים חינוכיים בשדרות ובעוטף עזה מקבלים תמריצים החל מתאריך: 1.5.08. הקצאה זו עומדת לפוג ב-8.2010.

ג. מונתה מנהלת שירות פסיכולוגי חינוכי במכרז - לשדרות.

5. מדיניות מוסדרת בין משרד החינוך לבין משרד הבריאות לעריכת אבחונים פסיכולוגיים בגיל הרך

משרד החינוך הגדיל את התקציב המועבר למשרד הבריאות בגין אבחון ילדים בעלי צרכים מיוחדים בגיל הרך, עם זאת, למרות שגובש מסמך עמדה במשותף (ב-4.2010), לצורך הנחית השירותים הפסיכולוגיים, הפיקוח על החינוך המיוחד וקופות החולים, טרם התקבל אישור ממשרד הבריאות להפצה של מדיניות משותפת.

6. תקנון מבחנים פסיכולוגיים חדשים

משרד החינוך מקיים משא ומתן בנוגע למבחן אינטליגנציה חדש בשיתוף הרשות הארצית למדידה והערכה (ראמ"ה) והייעוץ המשפטי של המשרד.