**היערכות העורף לשעת חירום וחלוקת הסמכויות בשטח בין משטרת ישראל וצה"ל בעת אירוע**

**דוח מבקר המדינה מיולי 2007, בנושא ההיערכות לטיפול המערכתי בעורף בעתות חירום וביצועו בעת מלחמה**

**החלטה מספר בק/24 מיום 5.11.2007**

**יושב-ראש ועדת השרים:**

נושא היערכות העורף לשעת חירום וחלוקת הסמכויות בשטח בעת אירוע בין משטרת ישראל לבין צה"ל, שנוי במחלוקת. קיימים הבדלי תפיסה מהותיים בין מערכת הביטחון לבין משטרת ישראל, עובדה שתקשה על יכולתם של הכוחות לתפקד כיאות בשעת אירוע.

בהחלטת ממשלה מספר 1577 מיום 15.4.2007, הוטלה על משרד הביטחון האחריות הכוללת לטיפול בעורף במצבי חירום. החלטה זו אינה מתייחסת לשליטה בשטח בשעת אירוע.

מומלץ להבחין בין האחריות הכוללת אשר הוטלה על משרד הביטחון, לבין השליטה על האירוע בשטח.

יושב-ראש הוועדה קובע, כי יש לשמור על עקרונות בסיסיים הכוללים מדיניות אחודה, שרשרת פיקוד ושליטה מוגדרים, ומבנה ברור ופשוט של קבלת החלטות.

כמו כן יש ליצור מסגרת מוסכמת על שני הצדדים, על מנת למצוא פתרון לקונפליקט האמור, וראוי ליצור מצב בו אין שינוי חד, בין מצב של שגרה לבין מצב של חירום.

הוועדה רושמת לפניה את הערכת משרד הביטחון, כי הנושא יסוכם בין צה"ל ובין משטרת ישראל, תוך חודש ימים.

יושב-ראש ועדת השרים מודיע, כי הוועדה תעקוב אחר הסיכום בין הצדדים עד סוף שנת 2007, וכי ראש האגף לענייני ביקורת המדינה במשרד ראש הממשלה, יקבע מועד לדיון בהתאם.

**יישום החלטת הממשלה מס' 1577 מיום 15.4.2007 בענין הטלת האחריות הכוללת לטיפול בעורף במצבי חירום על שר הביטחון - דיון**

**החלטה בק/30 מיום 24.12.2007**

יושב ראש ועדת השרים, השר עמי אילון, פותח ומתייחס להיבטים התקציביים של החלטת הממשלה מס' 1577 מיום 15.04.2007, ולדילמה הקיימת בשאלה האם יש להפריד בין תקציב העורף במצבי חירום לבין תקציב הביטחון בתקנות נפרדות, או לחלופין, לאחדם במסגרת תקציבית אחת.

יושב ראש ועדת השרים מסכם ומנחה את נציגי משרד הביטחון לסיים ולבחון עד לסוף הרבעון הראשון של שנת 2008 את התקציב הנדרש לעורף האזרחי במסגרת הוצאות חירום אזרחיות - מרכיבי ביטחון (סעיף 16 בתקציב) לקראת הדיון על תקציב מערכת הביטחון לשנת 2009, ובהתייחס לדו"ח "ועדת ברודט".

**החלטה מס. בק/33 של ועדת שרים לענייני ביקורת המדינה מיום 7.1.2008**

יושב ראש ועדת השרים, השר עמי אילון מסכם:

הוועדה תבחן את הסוגיה לעומקה, בשלב הראשון תיבחן הסוגיה העקרונית לרבות המתכונת הנכונה לשילוב כל הגורמים הנוגעים בדבר ויחסי הגומלין ביניהם. בשלב השני תעמיק הועדה בשאלות פיקוד ושליטה ובשאלות של תהליכים על ציר הזמן.

יושב-ראש הוועדה מבהיר כי הוא יבוא בדברים עם המשרדים הנוגעים בדבר במגמה ליצור הרכב ועדה מתאים.

יישמר האיזון בין עבודת משרד הביטחון להקמת מסגרת לטווח הקצר (חמש שנים) לבין עבודת הוועדה המכוונת ליצור מסגרת לטווח הבינוני והארוך (משנת 2012).

מינוי נציגי הציבור לוועדה יהיה בתאום עם משרד ראש הממשלה.

**מחליטים:**

להקים ועדה בראשות יו"ר ועדת השרים לענייני ביקורת המדינה ובהשתתפות נציגי משרד ראש הממשלה, המועצה לביטחון לאומי, משרד הביטחון, המשרד לביטחון הפנים, משרד הפנים, המשרד להגנת הסביבה ונציג מרכז השלטון המקומי (להלן-הוועדה). בוועדה ישתתפו נציגי ציבור בהתאם להחלטתו של יו"ר ועדת השרים לענייני ביקורת המדינה.

**ביצוע ההחלטות**

**משרד הביטחון**

ממשלת ישראל קיבלה ארבע החלטות מרכזיות בנושא העורף:

א. החלטת ממשלה **1557** מ – 15 באפריל 2007.

ב. החלטת ממשלה מס' **2368** מיום 16.9.2007 – החלטה על ייסוד צוות הקמה לרשות חירום לאומית.

ג. החלטת הממשלה **ב/43** מ – 19 בדצמבר 2007 – הקמת רשות חירום לאומית – ייעודה, תפקידיה ודרכי פעולה.

ד. החלטת ממשלה מס' **706** מיום 23.8.2009 – איחוד מל"ח ברח"ל.

להלן התייחסות המשרד לביצוע החלטות הממשלה:

א. החלטת ממשלה **1557** קובעת שהאחריות העל לטיפול בעורף בכלל מצבי החירום תהיה בידי שר הביטחון.

ההחלטה קובעת ששר הביטחון תוך התייעצות עם משרדי הממשלה והגופים הנוגעים בדבר ינחה בדבר ביצוע עבודת מטה אשר תפרט את הפעולות הנדרשות לקבלת אחריות העל לטיפול בעורף במצבי חירום לרבות מתן הסמכויות והמשאבים הנדרשים לשר הביטחון, וזאת בנוסף לסמכויות המצויות בידיו על-פי החלטות הממשלה ועל-פי כל דין.

עבודת המטה תכלול על פי האמור בהחלטה בסעיפים 3 א',ב',ג',ד',ה',ו'. האמור לעיל בהחלטה 1557 בוצע ככתבו וכלשונו למעט מתן סמכויות לשר הביטחון – מטופל כיום במסגרת חוק העורף והמשאבים הנדרשים – תקציב עורף לאומי שלא ממומש.

ב. החלטת ממשלה **2368** מ – 16.9.2007 קובעת שיש לייסד צוות הקמה לרשות חירום לאומית וכן להגיש תוך 90 יום הצעת החלטה בעניין רח"ל – ההחלטה בוצעה ככתבה וכלשונה.

ג. החלטת ממשלה **ב/43** מ – 19.12.2007 מקימה את הרשות החירום הלאומית אשר תפעל במבנה ארגוני ועל פי תפיסת הפעלה כמפורט בשקף "הרעיון המסדר בתפיסת ההפעלה" ו"מבנה רשות החירום הלאומית" שצורפו כנספח א' להחלטה – ההחלטה בוצעה ככתבה וכלשונה.

בפרק הקמת וכפיפות, סעיף 6, כתוב: "הקמת רשות החירום הלאומית מחייבת בחינה מחודשת של מטה מל"ח ארצי בהיבטי – ייעוד, תפקידים, מבנה ארגוני ויחסי גומלין עם רח"ל", ואכן בסיום עבודת מטה בנושא במהלך שנת 2009 (לאחר מבצע "עופרת יצוקה") המליץ סגן שר הביטחון על איחוד מל"ח ברח"ל.

ד. החלטת ממשלה **706** מ – 23.8.2009 מקבלת את המלצת סגן שר הביטחון וקובעת שמל"ח יאוחד ברח"ל ויתקיים ארגון אחד – "רשות חירום לאומית" כשראש הרשות ישמש גם כמ"מ קבוע ליו"ר ועדת משק עליונה שהוא שר הביטחון.

בפועל כל החלטות הממשלה שעניינם באחריות על עורף המדינה, הקמת רח"ל ואיחוד מל"ח ברח"ל בוצעו ככתבן וכלשונן.

הסוגיות אשר לא סיימו טיפול ו/או אינן מטופלות על-פי החלטות הן:

חוק העורף – אשר יגדיר את סמכויות שר הביטחון באמצעות רשות החירום הלאומית למימוש אחריותו על העורף.

תקציב עורף לאומי – אינו ממומש.