איוש נחלות פנויות

**הגופים המבוקרים: מינהל מקרקעי ישראל; משרד החקלאות**

**ליקוי**

1. בין מינהל מקרקעי ישראל ובין משרד החקלאות נתגלעו מאז 2003 חילוקי דעות קשים. משרד החקלאות מתנגד בכל תוקף לאימוץ שיטת המכרז בנוגע לנחלות. לשיטתו, באזור המרכז יש לבטל את הנחלות הפנויות ולאפשר את עיבוד שטח המשבצת החקלאית. בפריפריה יש לעודד את המשך פריסת ההתיישבות על ידי הארכת התקופה לאיושן לפי ההוראה שלפיה נהגו עד להחלטת ההקפאה ולעודד קליטת משפחות חדשות.

**ליקוי**

2. במועד סיום הביקורת, אוגוסט 2009, כעבור שש שנים מההקפאה, טרם גיבשו שתי הוועדות המלצות, וועדת המשנה אף לא שבה למועצה בנושא זה ולו רק כדי לדווח. בסופו של דבר, המועצה לא קבעה מדיניות חדשה, והקפאת איוש הנחלות הפנויות הייתה תקפה בעת הביקורת כבר יותר משש שנים, למעט באזור עדיפות לאומית א' וקו העימות - אם שווי הנחלה אינו גדול מ-100,000 דולר.

**ליקוי**

3. במינהל מקרקעי ישראל וברשות לתכנון, האחראית לתכנון ולפיתוח של החקלאות וההתיישבות הכפרית, אין מאגר מידע מעודכן על נחלות, שכן את סקר הנתונים האחרון בנושא עשתה הרשות לתכנון בשנת 2002. התוצאה היא שלמדינה אין מידע מעודכן על השימוש בנחלות הפנויות.

**מעקב**

**משרד החקלאות ופיתוח הכפר**

3. התקיימה ישיבת עבודה אחת בנושא ביום 27.6.2010. התקבלה החלטה משותפת למינהל ולמשרד להתקשרות עם גורם שיקים את המאגר. בכוונת שני הגופים לצאת ב"קול- קורא" לבניית בסיס המידע על הנחלות עד סוף שנת 2010.

ראה הערות רה"מ 60ב' עמ' 96.

**מעקב**

**מינהל מקרקעי ישראל**

3. בדיון של צוות לתיקון ליקויים שנערך ביום 15.8.2010, הנחה מנהל המינהל את האגף החקלאי להכין תכנית עבודה לטיוב תיקי הנחלות ולהיערך לגיוס סטודנטים אשר יועסקו על ידי המינהל בעדכון מאגר המידע, או לחילופין באמצעות עובדי המינהל.

ראה הערות רה"מ 60ב' עמ' 97.

**ליקוי**

4. על מינהל מקרקעי ישראל ועל משרד החקלאות להגיע בהקדם להחלטה מוסכמת בעניין איוש אלפי הנחלות הפנויות בישראל. המשך ההקפאה משנת 2003 ישקף כשל חמור בתפקודם של הגופים השלטוניים המופקדים על ניהול המדיניות הלאומית בתחום המקרקעין והחקלאות. אם שני הגופים לא יגיעו להחלטה מוסכמת בהקדם, יהיה על מועצת מקרקעי ישראל להתכנס לצורך הכרעה בדבר מדיניות האיוש של הנחלות הפנויות. ראוי כי שר הבינוי והשיכון ושר החקלאות יעקבו מקרוב בחודשים הקרובים אחר הפעולות הנעשות לשם כך.

**מעקב**

1-4. ביום 28.4.2010 נערך דיון כללי.

בדיונים שנערכו בימים 31.5.2010 ו-13.6.2010 נשמעו עמדות משרד החקלאות, מינהל מקרקעי ישראל ומשרד המשפטים כנציגי המדינה וכן גופי הקשת המזרחית, האגודה לצדק חלוקתי, עמותת אדמתי, האיחוד החקלאי ותנועת המושבים.

בדיון שנערך ב-4.8.2010 סוכם כי כל חבר ועדה, שירצה בכך, יגבש מתווה לפתרון בעיית איוש הנחלות הפנויות, זאת בהתחשב במגוון העמדות שהוצגו בפני הועדה על ידי הגופים השונים. חברי הועדה מונחים כי על ההצעות להשתלב במסגרת המשפטית שהותוותה בחוות הדעת המשפטית שנערכה על ידי היועץ המשפטי של המינהל. עם סיום הדיונים תגובש הצעה בנושא שתובא לדיון במועצת מקרקעי ישראל.

ראה הערות רה"מ 60ב' עמ' 97.

**מעקב**

**משרד החקלאות ופיתוח הכפר**

1,2,4. המשרד הופיע בפני ועדת המשנה של המינהל והציג את עמדתו והצעתו. ועדת המשנה הפועלת מכח החלטתה של מועצת המינהל בנושא, המשיכה בקיום שימוע של תנועות ההתיישבות, ובמקביל הושלמה חוות דעת היועץ המשפטי של המינהל. הצעת המשרד הועברה למינהל. הנושא טרם הובא לדיון במועצת המינהל.

# ראה הערות רה"מ 60ב' עמ' 97.