**משרד הפנים**

**ההיערכות לבחירות לכנסת השמונה עשרה וניהולן**

**הגופים המבוקרים: ועדת הבחירות המרכזית**

**ליקוי**

1. בדוח הביקורת הקודם נמצא שלא הוכן תקן למשרות העובדים במטות המינהליים, והודגש הצורך בהכנתו. בעקבות זאת קבעה הוועדה המרכזית תקן לעובדים, אולם בצד רשימת המשרות לא נקבעו דרישות המשרה, לרבות השכלה וניסיון. לפיכך, אין לדעת כיצד נבדקה התאמת העובדים לתפקיד.

בתקן לא נקבע באילו משרות יועסקו עובדים בתקן, ובאילו משרות עובדים לפי שעות. בפועל, מילאו תפקידים דומים עובדים בתקן ועובדים לפי שעות. משמע בתפקידים דומים הועסקו עובדים בתנאי העסקה שונים. הדבר עלול לאפשר העסקת עובדים אגב העדפת עובד אחד על פני האחר, וכן להגדיל את ההוצאות על העסקת העובדים, מפני ששכרם של העובדים בתקן גבוה יותר.

**ליקוי**

2. העסקת עובדים לפי שעות: לקראת הבחירות לכנסת השמונה עשרה קבעה הוועדה המרכזית מפתח הקצאת שעות לכל קלפי, ולפיו היה עליה להקצות לכל ועדה אזורית שעות העסקה לעובדים לפי שעות. אולם, הביקורת העלתה כי הוועדה המרכזית אישרה ל-8 מ-18 הוועדות האזוריות מספר שעות החורג מן ההקצאה המרבית שלה היו זכאיות, בשיעורים של 38%–108%. כמו כן, ניצלו כמה ועדות אזוריות מספר שעות הגדול במידה ניכרת ממספר השעות שהוקצו להן.

**ליקוי**

3. גיוס עובדים למטות המינהליים: בדוח הביקורת הקודם העיר משרד מבקר המדינה שגיוס העובדים למטות המינהליים התבסס על היכרות אישית ולא על הליך שוויוני של פנייה לכלל עובדי שירות המדינה, כדי שיגישו את מועמדותם. בביקורת הנוכחית עלה, שבפועל לא שונו סדרי גיוס העובדים למטות המינהליים. בכך נפגעו עקרונות שוויון ההזדמנויות וההגינות, ולא התאפשרה בחירת העובד המתאים ביותר.

**ליקוי**

4. קרבת משפחה: בדוח הביקורת הקודם עלה כי לשיעור גבוה (כ-47%) מקרב העובדים במטות המינהליים היה קרוב משפחה אחד לפחות שהועסק באותה ועדה, מקרב כלל העובדים, ובכלל זה מקרב עובדי יום הבחירות. ואכן בעקבות דוח הביקורת הקודם, קבעה הוועדה המרכזית כללים חדשים להעסקת קרובי משפחה, האוסרים אמנם העסקת קרובי משפחה של עובדים במטות המינהליים גם בוועדה אזורית אחרת, אך טרם קבעה סייגים להעסקת קרובי משפחה של עובדי המטות המינהליים ביום הבחירות. העובדים במטות המינהליים הם המגייסים את עובדי יום הבחירות, ובכוחם לאפשר לקבוצה מועדפת ומצומצמת של אנשים לעבוד ולהשתכר בתקופת הבחירות. בביקורת הנוכחית עלה כי ל-301 (כ-36%) מ-839 העובדים במטות המינהליים, היה קרוב משפחה אחד לפחות שהועסק באותה ועדה בתור עובד ביום הבחירות. לאחדים מהם היו קרובי משפחה רבים שהועסקו ביום הבחירות באותה ועדה.

**ליקוי**

5. גיוס מזכירי ועדות קלפי: בדוח הביקורת הקודם צוין כי הוועדות האזוריות לא קיימו הליך שוויוני ופומבי של גיוס מזכירים, המבוסס על פרסום מודעות בעיתונים, שיאפשר את בחירת המועמד המתאים ביותר. בעניין זה חל שיפור ניכר, והביקורת הנוכחית העלתה כי יושמו שינויים בדרך הגיוס. עקב כך נבחרו 14,310 מזכירים לאחר פנייה לכלל הציבור, ולאחר ביצוע הליך מיון.

**מעקב**

**ועדת הבחירות המרכזית**

1-5. ביום 25.5.2010 מינתה יושבת-ראש הוועדה צוות היגוי לבחינת הליקויים.

ביום 13.6.2010, מינתה המנהלת הכללית של הוועדה, ועדת משנה לבחינת הליקויים בנושאי מינהל ומשאבי אנוש, וועדת משנה נוספת לבחינת אופן גיוס העובדים, מעמדם וההסדרים שיש להחיל עליהם.

ראה הערות רה"מ 60ב' עמ' 278.

**ליקוי**

6. הקצאת מקומות קלפי למוגבלים בניידות: הליך בחירות דמוקרטי מחייב יצירת תנאים נאותים שיאפשרו לכל שכבות האוכלוסייה, לרבות אנשים מוגבלים בניידותם, נגישות לקלפי. לפיכך קבע החוק כי בכל יישוב תהיה לכל הפחות קלפי נגישה אחת, שהגישה אליה וסידורי ההצבעה בה יותאמו למוגבלים בניידותם. עוד קבע החוק כי בכל מקום קלפי אמורים להיות שני מקומות חניה המיועדים למוגבלים בניידותם, ולידם תמרור המורה על כך. ביום הבחירות לכנסת השמונה עשרה הופעלו כאמור 1,319 קלפיות נגישות. אולם מן הבדיקה עולה כי בשבעה יישובים לא הייתה קלפי נגישה וכי ב-108 מ-274 מקומות הקלפי שנבדקו (כ-39%), לא הציבה הרשות המקומית תמרור כנדרש.

**מעקב**

6. ביום 17.6.2010 נשלח מכתב אל כל ראשי הרשויות המקומיות, בו הופנתה תשומת לבם לחובה המוטלת עליהם בהוראת סעיף 68א(ג1) לחוק הבחירות לכנסת. כן הופנתה תשומת לבם להערת מבקר המדינה בנושא.

הצעת החוק לתיקון סעיף 68א לחוק הבחירות לכנסת אושרה לקריאה ראשונה ביום 12.10.2009, ומאז לא חלה כל התקדמות בהליך החקיקה.

צוות האיתור של הוועדה פועל באופן שוטף לאיתור מקומות מתאימים נוספים לקלפיות נגישות. לאחרונה, לאחר שבוצעו התאמות נגישות על-ידי הרשויות המקומיות בישובים ג'ש ויבניאל, קבע צוות האיתור קלפיות נגישות גם בישובים אלה. כיום יש מקומות מתאימים לקלפיות נגישות בכל הישובים ברחבי הארץ.

ראה הערות רה"מ 60ב' עמ' 280.

**ליקוי**

7. הפעלת מערכת מחשוב חדשה: משרד מבקר המדינה מעיר לוועדה המרכזית כי תפקידיו של מתאם המיכון הוגדרו אמנם בחוזה עם הספק, אולם במשך השנים חלו שינויים בתפקידיו. לפיכך ראוי שהוועדה המרכזית והספק יגדירו מחדש את תפקידי המתאם, הן בעניין זה והן בכל העניינים האחרים שבהם הספק נותן שירותים לוועדה המרכזית ולוועדות האזוריות. כמו-כן, הבקרה על קבלת הציוד מהספק מוטלת על עובדי הוועדות. למרות זאת, צוין במסמך הפקת הלקחים של המטה המינהלי, כי בוועדות אזוריות אחדות מי שקיבלו את הציוד היו מתאמי המיכון, שכאמור הם עובדי הספק ולא עובדים של הוועדות. משרד מבקר המדינה מעיר לוועדה המרכזית כי ראוי שהמקבלים את הציוד מטעמה בוועדות האזוריות, יהיו מיומנים דיים כך שיוכלו לבצע את הפעולות המתחייבות מתוקף תפקידם זה.

**מעקב**

7. בישיבתו מיום 7.6.2010, החליט צוות ההיגוי להטיל על ראש אגף מחשוב מבצעים ותפעול בוועדה לבחון את הערות מבקר המדינה בדבר הפעלת מערכת המחשוב החדשה ולהגיש המלצותיו לצוות ההיגוי.

ראה הערות רה"מ 60ב' עמ' 280.