**אתרי אשפה בנחלות שבישובים חקלאיים  
במרכז הארץ**

**החלטה מספר בק/34 מיום 7.1.2008**

**מחליטים:**

1. צוות בראשות מנהל מינהל מקרקעי ישראל או נציגו, יחד עם המנהלים הכללים או נציגיהם, של המשרד להגנת הסביבה, משרד הפנים, משרד החקלאות ופיתוח הכפר, ראש הרשות למים ולביוב, נציג היועץ המשפטי לממשלה, נציג מרכז השלטון המקומי (לרבות ייצוג המגזר הלא יהודי), נציג מרכז המועצות האזוריות ונציג היחידה הכלכלית במשטרת ישראל, יגבשו בתוך שלושה חודשים תכנית אופרטיבית לטיפול באתרי אשפה לא מורשים חדשים. התכנית תכלול בין היתר, ביצוע צעדים בשטח, שיפור הליכי התביעה והאכיפה והקצאת אמצעים לביצוע התכנית שתגובש.

צוות זה ידון גם בהסדרי שיתוף פעולה בין כל הגורמים דלעיל ובשיתוף רשויות המס לשם בחינת אפשרויות לנקיטת צעדים כלכליים כלפי מפעילי האתרים.

הצוות יבחן גם את ההשפעה של אתרי האשפה על זיהום המים והאוויר.

1. הערות מבקר המדינה בדוח 58א' יילקחו בחשבון במהלך ביצוע ההחלטה.
2. דיווח על יישום החלטה זו יימסר לאגף הבכיר לביקורת המדינה, במשרד ראש הממשלה.

**ביצוע ההחלטה**

**משרד הפנים**

מר ירון ביבי הינו יו"ר הוועדה הבין-משרדית בנושא אתרי אשפה בנחלות חקלאיות, בוועדה חברים מנהל מינהל מקרקעי ישראל, ונציגי משרד הפנים, הגב' מיכל איתן מאגף תכנון נושאי ועמית גופר, מנהל תחום פיקוח על הבניה במחוז מרכז, אשר הצטרף לבקשת היו"ר.

מר עמית גופר, נציג משרד הפנים בוועדה זו, מסר כי מלבד סיור שטח שהתקיים בדצמבר 2008 לא קיבלו נציגי משרד הפנים כל זימון לדיון או פגישה ו/או נייר עמדה שעליהם להגיב ו/או הזמנה לעבודת צוות.

**המשרד להגנת הסביבה**

על פי החלטת הוועדה לענייני ביקורת המדינה, המשרד להגנת הסביבה חבר בצוות בינמשרדי בראשות מינהל מקרקעי ישראל – אגף הפיקוח, שמיועד לגבש תוכנית לטיפול באתרים ולדון בסדרי שיתוף הפעולה בין הגורמים השונים. עד כה התכנס הצוות שלוש פעמים כדי ללמוד את הנושא ולמפות את הצרכים, את האמצעים והסמכויות של החברים השונים בצוות – לרבות גורמי אכיפה כגון משטרת ישראל/יחידה כלכלית, משרד המשפטים/האגף לפיקוח מקרקעין וכו'. נציג המשרד בצוות הינו מר אורי טל, מרכז טיפול בפסולת בניין.

הצוות אינו מתכנס מזה למעלה משנה וחצי.

**הרשות הממשלתית למים ולביוב**

על פי החלטת הוועדה, רשות המים חברה בצוות בין משרדי ברשות מינהל מקרקעי ישראל, המיועד לגבש תוכנית אופרטיבית לטיפול באתרים ולדון בסדרי שיתוף הפעולה בין הגורמים השונים. עד כה הצוות ניפגש מספר פעמים כדי ללמוד את הנושא ולמפות את הצרכים, אמצעים והסמכויות של החברים השונים בצוות – לרבות רשות המים. נציג רשות המים בצוות הינו מר דני גרינוולד, מנהל תחום בקרת זיהום באגף איכות המים.

בשנה האחרונה הצוות לא התכנס.