**משרד ההסברה והתפוצות**

**לשכת הפרסום הממשלתית**

**הגופים המבוקרים: לשכת הפרסום הממשלתית, נציבות שירות המדינה, משרד ראש הממשלה, משרד האוצר-אגף החשכ"ל**

ליקויים 3,6-9,11-12,14,17-18,20 תוקנו. ראה הערות רה"מ 60ב' עמ' 161 – 171.

**ליקוי**

1. אף שלשכת הפרסום הממשלתית (להלן - לפ"ם) היא מפעל עסקי וכל הוצאותיה אמורות להיות ממומנות מהכנסותיה ממכירת שירותיה, מהדוחות הכספיים של לשכת הפרסום הממשלתית לשנת 2008 עולה כי חלק מהוצאות השכר שלה ממומנות מתקציב משרד ראש הממשלה ולא מהכנסותיה ממתן שירותי פרסום.

**מעקב**

**לשכת הפרסום הממשלתית**

1. הוצאות השכר של לשכת הפרסום ממומנות כבר מהכנסותיה ממתן שירותי פרסום. החל משנת 2010 תקנות השכר מועברות למערכת כספית אחת – מערכת מרכב"ה.

**ליקוי**

2. מנתוני דוחות ביצוע התקציב של לפ"ם עולה כי בשנים 2006 ו-2007 סך ההוצאות היה שווה לסך ההכנסות, ובשנת 2008 סיימה לפ"ם את השנה עם עודף הכנסות על הוצאות בסך של כ-1.2 מיליון ש"ח. למעשה גם את שנת 2007 סיימה לפ"ם בעודף ובשנת 2008 היה עודף ההכנסות על ההוצאות גדול יותר מהמוצג בדוח לאותה שנה. זאת משום שחלק מעודף ההכנסות של לפ"ם בשנים אלו הועבר לקרן לפיתוח והוצג בדוחות הביצוע כהוצאה אף שהכספים לא הוצאו אלא יועדו עבור הוצאה עתידית לצורך שיפוצים במבנה, מעבר לדיור חדש, חידוש ציוד יקר וכיוצא באלה. לא נמצאו מסמכים המעידים על אופן החישוב של הסכומים שהועברו לקרן לפיתוח.

**מעקב**

2. התקיים דיון בנושא, פרסום הנחיות יפורסמו עך-ידי החשבונאי הראשי.

**ליקוי**

4. לפ"ם גובה בדרך כלל מלקוחותיה עמלה בשיעורים אחידים - 10% בעבור פרסום בארץ ו-6% בעבור פרסום בחו"ל. העמלה נגבית ללא קשר למורכבות העבודה ולהוצאות של לפ"ם עצמה בגין העבודה. משום כך אי-אפשר לדעת אם אין מקרים של "סבסוד צולב" בין הלקוחות השונים בגין עלות עבודתה של לפ"ם. משרד מבקר המדינה העיר על הפגם שבגביית עמלה בשיעור אחיד כבר בדוח הקודם, שפורסם כאמור לפני יותר מ-13 שנה. באותו דוח הוער שטרם הונהגה בלפ"ם מערכת תמחור שתאפשר לחשב את ההוצאות שניתן לייחס לכל פרויקט ולזקוף אותן לעלות העבודות השונות שלפ"ם מבצעת עבור לקוחותיה.

**מעקב**

4. לשכת הפרסום הממשלתית הקימה ועדה לבחינת שיעור התקורה. הועדה טרם הגישה המלצותיה.

ראה הערות רה"מ 60ב' עמ' 162.

**ליקוי**

5. אף כי לפ"ם הוגדרה כיחידה מינהלית, בפועל התנהלו לפ"ם והעומד בראשה, מר נתן מאיר, במהלך השנים במקרים רבים כאילו היא יחידת סמך על כל המשתמע מכך מבחינת סמכויותיה ודרכי פעולתה. גם הגופים האחראים ללפ"ם התייחסו אליה בפועל ככזו. נציבות שרות המדינה (להלן - נש"ם) ומשרד רה"ם לא נקטו את הצעדים הדרושים להבהרת מעמדה של לפ"ם כיחידה מינהלית בתוך משרד ממשלתי, דהיינו כל שירותי המינהל שלה כפופים מהבחינה המקצועית והמינהלית ליחידות המטה של המשרד הממשלתי שבו היא פועלת.

**מעקב**

5. היועצת המשפטית של משרד ראש הממשלה פועלת להגדרה בכתב של מערך היחסים, חלוקת הסמכויות והיקף האחריות עם היועצת המשפטית של לשכת הפרסום הממשלתית.

ראה הערות רה"מ 60ב' עמ' 163.

**מעקב**

**משרד ראש הממשלה**

5. המשרד פועל להגדרה בכתב של מערך היחסים, חלוקת הסמכויות והיקף האחריות של כל היועצים המשפטיים הכפופים למשרד ראש הממשלה.

ראה הערות רה"מ 60ב' עמ' 163.

**ליקוי**

10. הביקורת העלתה כמה מקרים שבהם לא הקפידה לפ"ם למלא אחר הוראות אלה: לפ"ם לא הקפידה להעביר התקשרויות הפטורות ממכרז פומבי לוועדת המכרזים לצורך סיווגן וקביעת אופן ביצוען בין במכרז סגור בין במתן פטור; לפ"ם לא פרסמה באינטרנט רשימות של מציעים לפניות להשתתפות במכרזים סגורים לפי סוגי התקשרויות; לפ"ם עשתה אומדנים לא סבירים של שווי ההתקשרויות שהיו גבוהים באופן ניכר מההצעות שהוגשו; בניהול משא ומתן עם ספקים ונותני שירות, ניתן משקל רב ליכולת ההחלטה של בעלי תפקידים בודדים בלי שהחלטותיהם אושרו בכתב על ידי הממונים עליהם ובלי שוועדת המכרזים ביקרה החלטות אלה; לפ"ם לא נערכה מבעוד מועד לפרסם מכרז פומבי בעניין אירוע שהתקיים בשנים קודמות והצורך בארגונו ידוע מראש.

**מעקב**

**לשכת הפרסום הממשלתית**

10. ועדת המכרזים של לשכת הפרסום וועדת הפטור המשרדית במשרד ההסברה והתפוצות פועלות כבר ליישום השינויים שהוכנסו בתקנות חובת המכרזים, ועל פי הוראות החשב הכללי המתפרסמות מעת לעת.

ראה הערות רה"מ 60ב' עמ' 165.

**ליקוי**

13. על אף החלטת הממשלה מספטמבר 1999 המשיכה לפ"ם, גם בשנת 2003 ואחריה, לתת שירותי פרסום לתאגידים עסקיים. בשנת 2008 היא חייבה 17 תאגידים עסקיים בגין שירותיה בסכום כולל של כ-7.2 מיליון ש"ח לא כולל מע"מ, ובשלושת החודשים הראשונים של שנת 2009 היא חייבה 13 תאגידים עסקיים בגין שירותיה בסכום כולל של 2.3 מיליון ש"ח לא כולל מע"מ.

**מעקב**

13. לשכת הפרסום הממשלתית החליטה להגיש להחלטת ממשלה מתוקנת את נושא שירותי פרסום לתאגידים עסקיים.

**ליקוי**

15. בלפ"ם לא נמצאו מסמכים המעידים שלאחר החלטת הממשלה מספטמבר 1999 קיימה הנהלת לפ"ם ישיבות לקביעת דרכי פעולתה לצמצום עבודות פרסום שהיא מבצעת בעצמה ולהתמקדות ברכישה של מדיה ושירותי פרסום מגורמים חיצוניים.

**מעקב**

**משרד ההסברה והתפוצות**

15. משרד ההסברה והתפוצות עומד להסדיר את הנושא בהחלטת ממשלה.

**ליקוי**

16. בלפ"ם לא נמצאו מסמכים המעידים שלאחר החלטת הממשלה מספטמבר 1999 קיימה הנהלת לפ"ם ישיבות לקביעת דרכי פעולתה לצמצום עבודות פרסום שהיא מבצעת בעצמה ולהתמקדות ברכישה של מדיה ושירותי פרסום מגורמים חיצוניים.

**מעקב**

**לשכת הפרסום הממשלתית**

16. לשכת הפרסום פועלת כבר בהתמדה למסירת עבודות הפקדת הפרסום בקבלנות משנה לקבלני חוץ.

ראה הערות רה"מ 60ב' עמ' 168.

**ליקוי**

19. תפקידה העיקרי של לשכת הפרסום הממשלתית הוא לספק שירותי פרסום למשרדי ממשלה, לתאגידים על פי חוק שאינם תאגידים עסקיים, ולחברות ממשלתיות שאינן עסקיות. ריכוז הפעולות והסמכויות בנושא זה בידי לשכת הפרסום הממשלתית נועד בעיקר לחסוך בהוצאות הפרסום של גופים אלה, ולמנוע פרסומים פוליטיים או מוטים מסיבות בלתי ענייניות, כאלה או אחרות.

**מעקב**

19. לשכת הפרסום תפיק את הלקחים מהערות הביקורת. פעולות רבות כבר נעשו בנושא.

**ליקוי**

22. הגופים האמורים לפקח על פעילות לפ"ם - משרד רה"ם, משרד האוצר ונש"ם (להלן - הגופים האחראים) - לא קיימו פיקוח ובקרה מספקים על פעולותיה. לא אחת נמצא כי אם חלק מגופים אלה היו ממלאים את תפקידם האמור כראוי, ניתן היה לאתר ליקויים בפעילותה של לפ"ם, ובמקרים מסוימים אף למנוע את התרחשותם מבעוד מועד.

**מעקב**

22. לשכת הפרסום הממשלתית הוכפפה למשרד ההסברה והתפוצות.

**מעקב**

**נציבות שירות המדינה**

22. נציבות שירות המדינה עוסקת בפיקוח ובקרה על נושא כח אדם וכללי מינהל תקין בכל הנוגע לתחום אחריותה.

**ליקוי**

23. על הגורמים האחראים ועל משרד ההסברה והתפוצות לבחון את המתחייב מהממצאים החמורים שהובאו בדוח זה, לרבות אחריותו של מנהל לפ"ם לממצאים אלה, ולהסיק את המסקנות הנדרשות בדבר הצורך בקיום בקרה ופיקוח ראויים ומועילים יותר. כמו כן עליהם לבחון מהי המסגרת הארגונית המיטבית לפעילותה של לפ"ם. יישום המלצות אלה יתרום לקידום ולשיפור פעילותה של לפ"ם מבחינת טיב השירות ושיקולי חיסכון ויעילות ויביא לידי מניעת פרסומים לא ראויים.

**מעקב**

**משרד ההסברה והתפוצות**

23. לא דווח על התקדמות על תיקון הליקוי.

ראה הערות רה"מ 60ב' עמ' 170.

**ליקוי**

24. לנוכח הממצאים החמורים העולים מדו"ח זה, הנוגעים לפעילותה של לשכת הפרסום הממשלתית כיחידה מינהלית במשרד ראש הממשלה, על הגורמים האחראים לבחון את תפקודיהן של יחידות מינהליות אחרות במשרד ראש הממשלה ואת הנעשה בהן, ולגבש הסדרים יעילים לפיקוח ולבקרה עליהן, כדי לוודא שהן משיגות את המטרות שהוצבו להן על פי חוק בחיסכון, ביעילות ובאפקטיביות.

**מעקב**

24. המשרד מפקח כבר בצורה שוטפת ומנהל מעקב.

ראה הערות רה"מ 60ב' עמ' 170.