**מכון וינגייט לחינוך גופני ולספורט**

**מכון וינגייט – היבטים בפעילותו**

**הגופים המבוקרים: מכון וינגייט לחינוך גופני ולספורט; משרד האוצר; משרד החינוך; משרד המשפטים; משרד התרבות והספורט; מינהל מקרקעי ישראל;** **רשות החברות הממשלתיות**

**ליקוי**

1. הרכבו של חבר הנאמנים לא היה תקין - מספר החברים עלה על המספר המותר על פי התקנון התקף באותה עת, וחברים שתוקף מינוים פג השתתפו בישיבות ובהצבעות שקיים חבר הנאמנים, לרבות בעניין הגדלת מספר חבריו. קודם להצבעה בנושא הגדלת מספר החברים בחבר הנאמנים היה על חבר הנאמנים לוודא מיהם החברים שמינוים בתוקף והם רשאים להצביע. על חבר הנאמנים לבדוק את ההחלטה האמורה ולבחון גם את שאר ההחלטות שקיבל בעבר בהרכב בלתי תקין זה. על חבר הנאמנים לקבוע, לפני ביצוע שינוים בתקנון, מיהם החברים שמינוים בתוקף והם רשאים להצביע.

**מעקב**

**מכון וינגייט לחינוך גופני ולספורט**

1. חוקיות אופן קבלת ההחלטה בדבר שינוי התקנון נבחנה ונמצא כי היה מניין חוקי לקבלת החלטה זו. ממצאי בחינה זו יוצגו בפני חבר הנאמנים בישיבתו הבאה. המכון ימשיך ויקפיד על תהליך תקין של קבלת החלטות.

ראה הערות רה"מ 60ב' עמ' 339.

**ליקוי**

2. בתקנון פברואר 2009, נוסף סעיף ובו צוין: "האסיפה מחליטה ...[כי] חבר שנכנס על בסיס אישי ולאחר מכן הפך כחבר [בתוקף תפקידו] ישמור על חברותו האישית כאשר יסיים את תפקידו. בתקופה בה הינו חבר [בחבר הנאמנים], יינתן בידו כח הצבעה בן קול אחד בלבד. [חבר הנאמנים ער] לכך שעם סיום התפקיד וקבלת חבר חדש תחתיו מתוקף התפקיד, מספר החברים יעלה על 55 חברים, וככל הנדרש יראו עניין זה כשינוי תקנון". כפועל יוצא מהוספת הסעיף, ארגון ספורט הממנה חברים בתוקף תפקידם לחבר הנאמנים יוכל להגדיל את השפעתו. הדבר נעשה באמצעות מינוי נציגים חדשים שימונו תחילה על בסיס אישי ואחר כך ימונו בתוקף תפקידם ויישארו כחברים בו על בסיס אישי לאחר שיסיימו את תקופת מינוים בתוקף תפקידם. לדעת משרד מבקר המדינה, ראוי שייקבע מספרם המרבי של חברי חבר הנאמנים, כדי למנוע ניסיונות של ארגונים שונים המיוצגים בו להגדיל בדרך זו את יכולת השפעתם על ההחלטות שמקבל חבר הנאמנים.

**מעקב**

2. לא דווח על התקדמות בתיקון הליקוי. ראה הערות רה"מ 60ב' עמ' 340.

**ליקוי**

3. על המכון לברר את נסיבות היעדרותם של חברי חבר הנאמנים ולמצות את ההליך המתחייב מכך בהתאם לתקנון. כדי שישיבות חבר הנאמנים יתקיימו בנוכחות מספר ראוי של משתתפים, ראוי לשקול לכלול בתקנון הוראות לפיהן חברים במינוי אישי המתקשים להשתתף בישיבות חבר הנאמנים כנדרש יוכלו להיות מוחלפים באחרים; אשר לחברים בתוקף תפקידם המתקשים להשתתף בישיבות חבר הנאמנים כנדרש תיקבע אפשרות לשלוח נציג מטעמם.

**מעקב**

3. המכון מקפיד כבר כנדרש על נוכחות החברים באסיפות חבר הנאמנים ובהתאם להתייחסות החברים שנעדרו, נבחנת המשך חברותם בהתאם לתקנון המכון.

ראה הערות רה"מ 60ב' עמ' 340.

**ליקוי**

4. הטיפול בבחינת מעמדו המשפטי של המכון והדיונים בשאלה אם הוא עמותה ממשלתית מתמשכים זמן רב מדי. בקרב היועצים המשפטיים של משרדי הממשלה לא שררה אחידות דעים בנושא, ולמרות זאת הם לא גילו די נחישות ולא הביאו לכלל סיום את טיפולם בעניין. כשנדרשו להכריע בין הדעות השונות בנושא, היה עליהם להביא את חילוקי הדעות ביניהם להכרעתו של היועץ המשפטי לממשלה ולהכרעתם, בהתאם לדעת היועץ המשפטי לממשלה, של שר החינוך בשעתו ושל שר המת"ס. זאת, חרף קיומה של עתירה לבג"ץ שעסקה בין השאר בנושא זה וחרף הודעה לבג"ץ שנעשים מאמצים להסדרת העניין ודחיית העתירה בהנחה שהדבר ייעשה "ללא דיחוי נוסף". מן הראוי שהדבר ייעשה עתה בלא דיחוי ושהדברים יובהרו ויוכרעו כנדרש.

**מעקב**

4. מעמדו המשפטי של המכון מצוי בטיפולם של הגורמים הרלוונטיים.

ראה הערות רה"מ 60ב' עמ' 340.

**מעקב**

**משרד התרבות והספורט**

4. התקיימו דיונים לגבי הצעה להחלטה בעניין מכון וינגייט, המשרד מקיים דיונים נוספים עם גופי הספורט במטרה להגיע להסכמה רחבה ככל האפשר עימם טרם הפצת הטיוטה למשרדי הממשלה.

ראה הערות רה"מ 60 ב' עמ' 340.

**ליקוי**

5. לדעת משרד מבקר המדינה, על משרד התרבות והספורט, משרד המשפטים והמכון לבחון ביסודיות ובדחיפות את סוגיית ניגוד העניינים האפשרי שאליו עלולים להיקלע חברי מוסדות המכון, נוכח תפקידיהם במשרדי הממשלה ובגופים אחרים, לקבוע כללים ברורים בעניין עצם חברותם ובדבר השתתפותם בדיונים שיש בהם חשש לניגוד עניינים ולנקוט בהקדם את הצעדים הדרושים ליישומם. על המכון לקבוע כללים להשתתפותם בדיונים של חברים בוועד המנהל שמייצגים גופים מתחרים למכון או גופים הקשורים לפעילות המכון בעת שנדונים נושאים הקשורים לגופים אלה.

**מעקב**

**מכון וינגייט לחינוך גופני ולספורט**

5. גובשה טיוטת כללים שתובא לדיון בוועד המנהל.

ראה הערות רה"מ 60ב' עמ' 342.

**מעקב**

**משרד התרבות והספורט**

5. בכוונת המשרד לפנות למשרד המשפטים לשם בדיקת נושאים הנוגעים לניגוד עניינים של נציגים שאינם עובדי מדינה, לאחר גיבוש התשתית העובדתית הנדרשת.

ראה הערות רה"מ 60ב' עמ' 342.

**ליקוי**

6. מינהל מקרקעי ישראל ציין בתשובתו למשרד מבקר המדינה מנובמבר 2009, בין היתר, כי "תנאי החכירה עם המכון נקבעו בהחלטת הנהלה, לפיהם, בגין עסקת העבר ישולמו [דמי חכירה שנתיים] מופחתים בשיעור 2% לשנה, לשבע השנים אחרונות, ובגין חידוש החכירה (לשנת 1999) ישולמו דמי היוון בשיעור 18.2% מערך הקרקע". כמו כן ציין מינהל מקרקעי ישראל כי במאי 2009 נקבע שעל המכון להמציא לו דוח הכנסות של חמש השנים האחרונות כדי "להזמין שומה לקביעת ערכי הקרקע"; באוגוסט 2009 הוא סיכם עם המכון כי לאחר שימציא את המסמכים והמידע שנתבקשו ממנו "יבחן הבינוי בפועל [במכון] ביחס לתכנית המפורטת החלה על השטח".

**מעקב**

**מכון וינגייט לחינוך גופני ולספורט**

6. נערך סיור של מינהל מקרקעי ישראל בשטחי המכון ונמשכים המגעים בין המינהל למכון בעניין זה.

ראה הערות רה"מ 60ב' עמ' 343.