**ההתקשרויות עם האגודה למען שירותי בריאות הציבור**

**הגופים המבוקרים: משרד הבריאות; משרד האוצר; משרד המשפטים; משרד התעשייה, המסחר והתעסוקה; המוסד לביטוח לאומי**

ליקויים 8-9, 4-5 תוקנו. ראה הערות רה"מ 59ב' עמ' 116-118.

**ליקוי**

1. במקצת ההתקשרויות של האגודה עם משרד התמ"ת והמוסד לביטוח לאומי לא היה הסכם. דבר זה כשלעצמו אינו תקין.

**מעקב**

**המוסד לביטוח לאומי**

1. התקיימו מספר דיונים בין נציגי המוסד לנציגי משרד הבריאות. המוסד הציג בפני נציגי משרד הבריאות מסמך הכולל את דרישות המוסד והצעה לאופן מימון הוועדות הרפואיות בניידות. בהמשך לישיבה הוחלט כי משרד הבריאות יבחן את הצעת המוסד. ישיבה נוספת נקבעה לסוף חודש יולי 2010 לסיכום הנושא ולקבלת החלטות.

**ליקוי**

2. האגודה למען שירותי בריאות הציבור קיבלה למעשה שליטה בלעדית על תחומים רבים של שירותים רפואיים, וכפועל יוצא מכך, עקב פעילותה רבת-השנים של האגודה בתחום שירותי הבריאות בפטור ממכרז, התרכז בידיה כוח אדם רפואי ופָּרָה-רפואי רב, וכך התעצם גם כוחה התפעולי-עסקי כספק מעין בלעדי של שירותים אלה. בשל כך חוזרת ונשנית גם טענת משרדי הממשלה כי מדובר בספק יחיד.

**ליקוי**

3. אף שלחשב הכללי במשרד האוצר דעה עקרונית נגד המשך הפטורים ממכרז הניתנים לאגודה, מלבד העלאת חילוקי הדעות בינו ובין המשרד על הכתב, לא הובא הנושא לדיון נוסף, והוא לא נדון בקרב מנכ"לים ושרים, למרות ההיקפים הגדולים של ההתקשרות. בפועל המשיך החשב הכללי לקבל כמעט את כל דרישות משרד הבריאות אשר לפטורים ממכרז כלשונם.

**מעקב**

**משרד הבריאות**

2-3. הליך המכרז הושלם. להלן רשימת השירותים החדשים ותאריכי היעד לפתיחתם. אפרתה ויישובי גוש עציון, מרפאה למבוגרים וקטינים – תאריך יעד לפתיחה 15.7.10 אל טירה ויישובי הסביבה, מרפאה למבוגרים וקטינים – תאריך יעד לפתיחה 1.9.10. אשדוד, מרפאה למבוגרים – תאריך יעד לפתיחה 15.7.10. מודיעין, מרפאה לקטינים – תאריך יעד לפתיחה 1.9.10. בנוסף, בהליך פטור ממכרז (מיזם משותף) נחתם חוזה התקשרות להפעלת מרפאות למבוגרים וקטינים בקריית ספר ובאלעד. תאריך יעד לפתיחה 4.7.10.

**מעקב**

**המוסד לביטוח לאומי**

2-3. בניית המכרז הייתה מורכבת והצריכה קשר עם גורמים מקצועיים פנימיים וחיצוניים. המוסד נמצא בשלבים אחרונים של הכתיבה הסופית. לו"ז משוער לפרסום המכרז – ספטמבר 2010. במידה והכול יתנהל כשורה, מועד פתיחת המכרזים החדשים יהיה בפברואר 2011.

**ליקוי**

6. אף שהיקף השירותים שנותנת האגודה למשרד נאמד בכ-180 מיליון ש"ח לשנה, המשרד ביצע במשך השנים ביקורת כוללת אחת בלבד על תפקוד האגודה באמצעות רואה חשבון חיצוני. הממצאים שעלו בביקורת זו העידו כי יש צורך שהמשרד יבקר תכופות את פעילות האגודה, ואולם הוא לא עשה כן.

**מעקב**

6. התקנים הוקצו במלואם ביוני 2009.

**ליקוי**

7. במועד עריכת הביקורת כיהנו שני עובדים של המשרד כיו"ר הוועד שלה וכמזכיר האגודה. אולם באשר לשני עובדים אלה, לא היו בידי המשרד אישורים של נציבות שירות המדינה, אף שהם כיהנו בוועד האגודה שנים רבות. עוד עלה כי רק באפריל 2003 (לאחר 15 שנים) מינה המשרד את ועדת העמותות שלו. בספטמבר 2008 התפטר יו"ר האגודה מתפקידו כיו"ר, אך הוא נשאר חבר בוועד האגודה.

**מעקב**

7. מר אידל אלוני – חברותו באגודה לבריאות הציבור כחבר (לא יו"ר) אושרה על ידי נציבות שירות המדינה בינואר 2009. מר אלוני פרש לגמלאות משירות המדינה ביום 31.12.09. מר ניל פרלמן – הגיש התפטרותו מתפקידו כמזכיר האגודה ביום 25.8.09.

**ליקוי**

10. אף שרשם העמותות עשה בדיקת עומק בשנת 2002 באגודה למען שירותי בריאות הציבור, עד מועד סיום הביקורת, אוגוסט 2008 (שש שנים), הרשם לא עשה בקרת עומק נוספת, שהתבקשה גם בעקבות הליקויים שעלו.

**מעקב**

10. העמותה נמצאת בבדיקת עומק מטעם רשם העמותות מאז מרץ 2009. הבדיקה טרם הסתיימה.