**מינהל תקשוב ומערכות מידע במשרד החינוך**

**הגופים המבוקרים: משרד האוצר; משרד החינוך**

ליקויים 3,5,6 תוקנו. ראה הערות רה"מ 60ב', עמ' 224-226.

**ליקוי**

1. הביקורת העלתה שהמשרד לא הכין את תכנית העבודה על פי נוהל מפת"ח (מתודולוגיה לפיתוח ותחזוקה של מערכות מידי), כנדרש. בין היתר, דרישות המשתמשים לא מוינו לפי סדרי עדיפויות, לא נבנתה מסגרת תקציבית מפורטת על פי אותן דרישות, המינהל לא דן עם הנהלת המשרד על חריגות בביצוע המשימות ועל מתווה התכנית. כמו כן אין בידי המינהל נתונים על העלות הכספית של כל פרויקט ומשימה. למרות זאת קיבלה התכנית את אישור ההנהלה, וכתוצאה מכך ההנהלה אינה מקבלת התרעות על חריגות בביצוע המשימות, ואין לה מידע מפורט על התמורה שהיא מקבלת עבור הכסף שבו היא מתקצבת את המינהל.

**מעקב**

**משרד החינוך**

1. בפרויקטים חדשים – המינהל יישם טבלת מיון, סדרי עדיפויות בנוהל מפת"ח, לרבות הכנת מסגרת תקציבית, ויישם את החלטת החשב הכללי בנושא כשתפורסם. במשימות קיימות – המינהל יישם את החלטת החשב הכללי הצפויה להתקבל בנוגע להחלת נוהל מפת"ח. דיונים על ביצוע תוכניות עבודה מתקיימים באחריות מינהל תכנון. מינהל תקשוב יפעל בהתאם להנחיות ההנהלה והוראות מינהל תכנון. המינהל יבצע הערכת עלות כספית של המשימות בהתאם לנתוני עלות בחודשי אדם הנשמרים במינהל החל מאחד בינואר 2011.

ראה הערות רה"מ 60ב' עמ' 222.

**ליקוי**

2. החלטת הממשלה משנת 1997 קובעת שמנכ"ל של כל משרד ממשלתי ימנה ועדת היגוי לענייני מחשוב, שתפקידיה בין היתר הם: הנחיית פעילות המחשוב והתקשורת; גיבוש סדרי תכנון, בקרה ופיקוח על פיתוח ורכש מערכות מידע במשרד; גיבוש תקציבים, תפיסות מחשוביות לעבודת המשרד, סדרי קדימויות ואבטחת מידע. כיוון שהוועדה לא מילאה את התפקידים שנקבעו לה בהחלטת הממשלה, תחום המחשוב של המשרד ובו השקעותיו רחבות ההיקף לא התנהל תחת בקרה ומעקב סדורים.

**מעקב**

2. עקב פקיעת תוקפה של הוראת התכ"ם בנושא, יקיים המינהל במהלך חודשים אוגוסט-ספטמבר 2010 דיון עם יו"ר הוועדה לקביעת סדרי הדיון ליישום החלטת הממשלה. המינהל יפעל על-פי נוהל סדרי הדיון שייקבע, עד להוצאת הוראת תכ"ם חדשה בנושא.

ראה הערות רה"מ 60ב' עמ' 223.

**ליקוי**

4. העסקת עובדים חיצוניים, שמטבעה אמורה להיות זמנית, התארכה למשך שנים - כמחצית מהעובדים החיצוניים, בהם כאלה שעלות שכרם גבוהה מאוד, מועסקים במשרד מעל 5 שנים. כ-20% מהעובדים החיצוניים מועסקים מעל 10 שנים, מהם 5 עובדים מועסקים מעל 20 שנה. העסקת העובדים למשך זמן ארוך ובשכר גבוה אינה משקפת את תכלית מטרת העסקת העובדים החיצוניים.

**מעקב**

4. לאור סיום הליכי המכרז החדש של החשב הכללי לרכישת שירותי כח-אדם במקצועות המחשוב – יפעל המינהל בהתאם להוראות המכרז החדש של החשכ"ל והוראת התכ"ם שיפורסמו בעקבותיו. העסקת עובדים תבוצע על-פי הוראת התכ"ם החדשות העומדות להתפרסם בנושא זה (הוראת המעטפת).

ראה הערות רה"מ 60ב' עמ' 224.

**ליקוי**

7. מנהלת מנב"ס וקישורים היא גוף הפועל במסגרת המינהל באמצעות ספק שזכה במכרז; התשלום לספק היה אמור להיות על פי תפוקותיו. המנהלת מפקחת על יישום, הקמה, הפעלה, הטמעה ושירות לקוחות לתכנות המותקנות בבתי הספר על ידי המשרד. התברר כי למינהל אין כלים שיאפשרו לו למדוד את תפוקות המנהלת לפי המדדים שנקבעו בחוזה, מכיוון שטרם הושלם פיתוח תכנה המודדת ומנתחת את התפוקות. היות שכך, זה שנתיים וחצי המשרד משלם לספק 90% מהתמורה המרבית לפי ההסכם, וזאת באישור מנהלת המינהל וחשבות המשרד. משרד מבקר המדינה רואה בחומרה מצב שהמינהל מתחייב בו בחוזה לשלם לספק לפי תפוקות, כשבידי המשרד אין אפשרות למדוד את התפוקות, ובפועל התשלום נעשה על פי הערכה.

**מעקב**

7. הושלם פיתוח והטמעת מערכת נתוני שימוש מיישומי המשרד (מערכת נשמ"ה). המערכת מיושמת בפועל והחשבונית הקרובה תחושב על-פי נתוני המערכת.

ראה הערות רה"מ 60ב' עמ' 227.

**ליקוי**

8. מערכת מנבסון היא כלי פדגוגי לשימוש המורה, האמור לעזור לו לנהל את תהליכי ההערכה של התלמיד. המערכת מותקנת בחדר מורים או במחשב האישי של המורה. המערכת משמשת ככלי עזר למורה רק בשליש מבתי הספר; יתר בתי הספר משתמשים בתכנות חלופיות. הביקורת העלתה שהמינהל לא בחן את הגורמים להיקף השימוש הנמוך במנבסון, וכי הוא לא ערך סקר שביעות רצון של המשתמשים במערכת.

**מעקב**

8. המינהל בוחן בימים אלה טכנולוגיות ליישום מערכת ניהול בית ספרית (מנב"ס) הדור הבא, במסגרתו יפותח מודול הזנת ציונים שיחליף את מודול המנבסון. לו"ז ליישום מודול הציונים ייקבע בהתאם לטכנולוגיה שתיבחר.

צפי משוער לסיום הליך בחינת הטכנולוגיה – ינואר 2011.

ראה הערות רה"מ 60ב' עמ' 228.

**ליקוי**

9. המשרד פעל רק באופן חלקי ליישום מרכיבי תכנית חירום להמשך פעילות והתאוששות במקרה של אסון או שיבוש חמור של מערכות המידע, לא מיפה את האיומים ולא דרג את הפעילויות על פי רמת החיוניות או הקריטיות שלהן. המשרד ביצע סקר סיכונים ומבחני חדירה חלקיים בלבד, ולא סיווג את מערכות המחשוב לפי רגישותן.

**מעקב**

9. באשר ליישום תוכנית חירום (DRP): המינהל ממתין עם שאר משרדי הממשלה לקביעת נהלים והוראות על-ידי החשב הכללי, שהחל בבחינת הנושא. באשר למיפוי מערכות: המינהל החל בביצוע המיפוי, והוא מצוי בעיצומו בימים אלה.

השלמת מיפוי משוערת – נובמבר 2010.

ראה הערות רה"מ 60ב' עמ' 228.

**ליקוי**

10. מערכות מחשוב מייצרות יומני פעילות (קובצי לוג) שנרשמים בהם בזמן אמת נתונים שונים על הפעילויות שנעשו במערכת. לדוגמה: נתונים על סוג הפעולה שנעשתה, זמני כניסה למערכת ופרטי המשתמשים. יומני פעילות הם כלי מהותי לביצוע מעקב ובקרה אחר פעולות חריגות הנעשות במערכת. הביקורת העלתה שיומני פעילות מופקים רק ממערכת הבגרויות, ואילו מכל יתר היישומים, לרבות מערכת מנב"ס, הם אינם מופקים. משמעות הדבר היא שהמינהל לא עוקב באופן שוטף אחר פעילויות חריגות ועל שימוש לרעה במערכת המחשוב.

**מעקב**

10. המינהל יפעיל רישום אוטומטי של גישה למערכות ולפעילויות בהן, וישמור את יומני הפעילות (לוגים). בנוסף- המינהל יבנה נוהל עבור מפתחי מערכות, בו ייקבעו אמות המידה לתיעוד לוגים אפליקטיביים בהתאם לרגישות המערכת.

קביעת הנוהל אמורה להסתיים בנובמבר 2010.

ראה הערות רה"מ 60ב' עמ' 229.