הסיוע לניצולי השואה

**ממצאי מעקב**

הגופים המבוקרים: משרד האוצר; משרד הבינוי והשיכון; משרד הבריאות; המשרד לענייני גמלאים; משרד המשפטים; משרד הרווחה והשירותים החברתיים; משרד ראש הממשלה

**ליקוי**

1. הממשלה החליטה לאמץ את המלצת ועדת דורנר להעמיד את סכום הגמלה הניתנת מכוח חוק נכי רדיפות הנאצים, התשי"ז-1975, על 75% מסכום הרנטה הגרמנית. עם זאת, עדכון סכומה של הגמלה מתבצע בכל שנה בתחילת מאי, בהתאם לצו נכי רדיפות הנאצים (תוספת לתגמול), התשס"ח-2008, ואינו מוחל רטרואקטיבית מחודש ינואר כפי שהמליצה ועדת דורנר.

**מעקב**

1. ראה הערות רה"מ 60ב' עמ' 59-62.

**ליקוי**

2. בספטמבר 2009 טרם שינתה הרשות את תהליכי העבודה שלה וטרם הטמיעה את המערכת הממוחשבת החדשה במחלקת התביעות של הרשות אף כי בדוח הקודם, שפורסם כשנתיים לפני אותו מועד, הומלץ על ביצוע השינויים האמורים. כמו כן, בשנתיים שעברו מאז פורסם הדוח הקודם לא פעלה הרשות, בד בבד עם הטמעת המערכת החדשה, לשיפור הבקרה על הטיפול בפניות הממתינות למענה באמצעות המערכת הישנה. עקב כך לא התקדם הטיפול בתביעותיהם של 7,144 פונים שחלק נכבד מהם הגישו תביעה לגמלה שנים רבות לפני כן, וחלקם אף הלכו לעולמם לפני שהסתיים הטיפול בפנייתם.

**מעקב**

2. ראה הערות רה"מ 60ב' עמ' 59-62.

**ליקוי**

3. ועדת דורנר המליצה כי קביעת הקשר הסיבתי בין מאורעות השואה למחלות שמהם סובלים הניצולים תהיה בסמכות הוועדות הרפואיות ולא בסמכותו הבלעדית של רופא הרשות. הרשות מינתה ועדה חיצונית לקביעת הקשר הסיבתי בין נרדפותם של הניצולים בתקופת השואה ובין שש מחלות עיקריות. נמצא כי רופא הרשות הוא שקובע לבדו, שלא לפי המלצות ועדת דורנר, את הקשר הסיבתי בנוגע למחלות אלה על בסיס מסקנות הוועדה החיצונית. בכל הנוגע ליתר המחלות ממשיך רופא הרשות להיות הגורם המכריע לעניין קביעת הקשר הסיבתי בין המחלות למאורעות השואה.

**מעקב**

3. ראה הערות רה"מ 60ב' עמ' 59-62.

**ליקוי**

4. עם הפעלת מרכז המידע הארצי מנהלת הרשות לזכויות ניצולי השואה מרכז מידע לפניות הנוגעות לנושאים שבאחריותה, שיש בו כפילות מסוימת למרכז המידע הקיים ומכאן שאין בנמצא מרכז שירות אחד העומד לרשות הניצולים ומאפשר לניצולים לקבל במרוכז את המידע הדרוש להם. במועד סיום הביקורת נמצא כי בשבעת החודשים שעברו מאז הוקם מרכז המידע הארצי הסתיים הטיפול רק בפניותיהם של כ-6,000 מבין כ-35,000 הניצולים שנעזרו בשירותי מרכז המידע הארצי, ואילו יתר הפניות ממתינות להמשך טיפול על ידי הגוף הרלוונטי או להשלמת מסמכים נדרשים לביסוס התביעה על ידי הפונה למרכז המידע.

**מעקב**

**המשרד לענייני גמלאים**

4. לנושא קרן הרווחה – כ-40,500 פניות הועברו לקרן הרווחה. על-פי העדכונים שקיבל המשרד לרובם המכריע של הפונים ניתן מענה. מתוך סך הפניות לכ-29,000 פונים נשלחו טפסים, כאשר כ-5,500 איש הגישו בקשות, ומתוכם כ-3,000 פונים קיבלו מענק. מהנתונים עולה כי לרבים לא ניתן היה להשלים את הטיפול כיוון שלא העבירו את הטפסים כנדרש. המשרד פועל במסגרת הסכם עם הסוכנות היהודית (פרויקט "לעד") בהפעלת מתנדבים ובאמצעות מרכז המידע לברר את היעדר שיתוף הפעולה מצד הפונים.

לנושא ועידת התביעות – כ-2,800 פניות הועברו לועידת התביעות. על-פי העדכונים שקיבל המשרד הועברו תשובות לכלל הפניות שהתקבלו.

לנושא פניות רנטת בריאות מגרמניה – כ-4,200 פניות הגיעו למרכז המידע בנושא רנטת בריאות ופנסיה סוציאלית עבור עבודה ללא כפייה בגטו. עד היום החל טיפול בכ-1,500 פניות במרכז המידע. נעשה ניסיון לשיתוף פעולה מול הלשכה וכן נערכו מספר פגישות עמם אך הניסיון למסד שיתוף פעולה לא צלח. יש לציין כי נושאים אלו מצריכים ידע בתחום ובשפה הגרמנית. מומחה מטעם מרכז המידע משיב טלפונית לפונים ומנחה אותם כיצד לפעול.

הרשות לזכויות ניצולי השואה – כ-16,500 פניות הועברו לרשות. הרשות מעבירה לידי מרכז המידע תשובות כלליות בלבד אשר אינן מאפשרות מתן מענה כולל לניצולים.

ראה הערות רה"מ 60ב' עמ' 65.

**ליקוי**

5. בהתאם להחלטת הממשלה הוקם צוות בראשות מנכ"ל משרד הבריאות כדי להסדיר את נוהלי העבודה בין הממשלה לקופות החולים בנושא מנגנון השיפוי על תרופות שלהן זכאים הניצולים בתחום נכותם המוכרת על ידי הרשות. הצוות סיים את עבודתו רק זמן קצר לפני סיום הביקורת, כתשעה חודשים לאחר המועד שנקבע לכך בהחלטת הממשלה. ואולם באותו המועד עדיין לא חתמו הגורמים הנוגעים בדבר, ובראשם הרשות, על הסכם מחייב עם קופות החולים על פי המתווה שעליו המליץ הצוות.

**מעקב**

5. ראה הערות רה"מ 60ב' עמ' 63.

**ליקוי**

6. בשנתיים שעברו ממועד פרסום דוח מבקר המדינה באוגוסט 2007 עד מועד סיום הביקורת חל שיפור בתקצוב מרכז הארגונים של ניצולי השואה בישראל. עם זאת, מאחר שכספי התמיכה לשנים 2007 ו-2009 הועברו למרכז הארגונים רק לקראת סוף אותן שנים, התקשה מאוד מרכז הארגונים להשתמש בהם למטרות שלשמן נועדו.

**מעקב**

**משרד האוצר**

1-6. לנושא מיפוי ופילוח תביעות פתוחות - הרשות לזכויות ניצולי השואה סיימה את המיפוי והפילוח של התביעות הפתוחות. המשרד ביקש לקבל מהיועץ הארגוני של הרשות דוח סופי בנושא. פיתוח נוסף במערכת המחשוב נמצא בתהליך.

לנושא בחירת חברה שתתן מתן ליווי צמוד לעובדים - נבחרה חברה שמתפקידה יהיה מתן ליווי צמוד לעובדי הרשות. תחילת העסקתה - חודש יולי 2010.

לנושא החזרי תשלומי כפל - שר האוצר אישר את בקשתה של מנהלת הרשות להחזיר את תשלומי הכפל. הכספים הללו הוחזרו לכל הניצולים.

לנושא מחלת ה"אוסטיאופורוזיס" - נשלחו לכ-1200 ניצולי שואה שהוכרו בעבר חלקית במחלת האוסטיאופורוזיס הכרה מלאה וכתוצאה מכך יוגדלו אוטומטית אחוזי הנכות ללא צורך בקיום ועדה רפואית.

לנושא תוכנית הדרכה - הוכנה תוכנית הדרכה שתכלול סיור ב"יד ושם", תינתנה הרצאות בנושאי חוקי הרשות על-ידי נציג ממשרד המשפטים, בד בבד פנה המשרד לפרופ' שני שירצה בפני הרופאים. כמו כן, תינתנה הרצאות בנושא: הצרכים של ציבור הקשישים. בימים אלה עומד להיחתם חוזה עם החברה הזוכה. בד בבד מתבצעת תוכנית הדרכה למוקדנים. המיני סייט עלה לאויר. להלן כתובתו www.shoharights.

לנושא חתימת ההסכמים עם קופות החולים - נחתמו הסכמים עם 4 קופות החולים לפיו כל ניצולי השואה יקבלו ללא תשלום את התרופות הקשורות למחלותיהם המוכרות וכן שירותים נוספים.

**מעקב**

**משרד הבריאות**

1-6 לנושא קבלת התרופות של ניצולי השואה ללא תשלום – הסתיים המשא ומתן עם הקופות ונחתמו הסכמים עם כל קופות החולים. בנושא מתן פטור מתשלום השתתפות עצמית עבור תרופות בגין המחלות המוכרות, ההנחה כבר ניתנה לכל קופות החולים.

**מעקב**

**המשרד לענייני גמלאים**

6. סטאטוס תקצוב מרכז הארגונים לשנת 2009 (נכון לאוגוסט 2010):

במסגרת הפעלת תמיכות במוסדות ציבור הפועלים להשגת פיצויים לנרדפי הנאצים ועוזריהם – ועדת התמיכות של המשרד אישרה למרכז הארגונים תמיכה לשנת 2009 בסך של 2,285,146 ש"ח. מתוך הסכום שאושר מרכז הארגונים ביצע פעילות בסך כולל של כ-2,285,000 ש"ח, ובהתאם לכך הועברה לו התמיכה.

בנוסף, במסגרת הפעלת מבחני תמיכה בהנצחת זיכרון השואה, ועדת התמיכות של המשרד אישרה למרכז הארגונים תמיכה בסך 719,842 ש"ח, מתוכה ניצל המרכז סך של 714,465 ש"ח.

לאחר העברת האחריות בנושא למשרד לענייני גמלאים החל משנת התמיכה 2008, למרכז הארגונים אושרה מידי שנה תמיכה בסך 3 מיליון שקלים. בפועל, מרכז הארגונים מימש בשנת 2008 סך של כ-2.1 מיליון שקלים, ובשנת 2009 מימש סך של כ-3 מיליון שקלים.

ראה הערות רה"מ 60ב' עמ' 67.