הטיפול באלימות כלפי עובדי ציבור

דוח 60ב'

החלטה מספר בק/15 מיום 18.4.2010

מחליטים:

1. משרדי הבריאות והרווחה ושירותים החברתיים ינקטו בפעולות הבאות:

א. הטמעת חשיבות הדיווח על אירועי אלימות בקרב עובדי הציבור.

ב. יצירת בסיס נתונים מלא ואמין למידע על היקף האלימות ומאפייניה.

ג. בקרת פעילותן של הוועדות המוסדיות והמחוזיות לטיפול באלימות.

ד. הסדרת קיומן של השתלמויות שוטפות, למניעת אלימות המיועדים לצוותים המקצועיים הנותנים שירות לאוכלוסיה וחשופים לאלימות.

2. המשרד לביטחון הפנים, משרד הפנים, משרד הרווחה והשירותים החברתיים, משטרת ישראל ומרכז השלטון המקומי יפעלו להכנסת הרשויות המקומיות לחוק הסדרת הביטחון. האחריות להסדרת אבטחתם של העובדים בלשכות לשירותים חברתיים בעיריות, תוטל על הרשויות המקומיות ועל משרד הרווחה והשירותים החברתיים, כגוף רגולטרי.

3. התביעה המשטרתית והפרקליטות יחליטו בעניינם של תיקי חקירה בפרקי זמן סבירים.

4. הערות מבקר המדינה בדו"ח מספר 60ב יילקחו בחשבון בעת ביצוע ההחלטה.

5. משרדי הבריאות, ביטחון הפנים והרווחה והשירותים החברתים ומשטרת ישראל ידווחו בתוך 4 חודשים לוועדת השרים על ההתקדמות בביצוע ההחלטה."

ביצוע ההחלטה

משרד הפנים

ביום 24.2.10 התקיים דיון בלשכת השר ובו סוכם כי אחת לחודש יתקיים דיון מקצועי בין משרדי שמטרתו להגיש הצעת חוק בנושא אבטחת ראשי רשויות ויו"ר וועדות קרואות.

ביום 18.3.10 התקיים דיון בנושא זה בראשות סגן רה"מ ושר הפנים, מר אלי ישי ובנוכחות השר לביטחון פנים , מר יצחק אהרונוביץ, מנכ"ל משרד הפנים, פרקליט המדינה ועובדי משרדים הקשורים בנושא. בדיון זה סוכם שלאור חומרת האיומים על נבחרי ציבור והצורך במיגור התופעה, הטיפול חייב להיות כוללני כאשר המשטרה והפרקליטות צריכים לעשות יותר באיתור הראיות ואכיפה אפקטיבית בבתי המשפט. כמו כן הוחלט כי היועצים המשפטיים של שלושת המשרדים: פנים, ביטחון פנים ומשפטים יכינו הצעת מחליטים בנושא באופן מיידי כולל מקורות תקציביים.

ביום 14.6.10 התקיים דיון בנושא אבטחת ראשי רשויות במשרד ראש הממשלה בהשתתפות מנכ"ל משרד רה"מ, מנכ"ל המשרד לביטחון פנים, מנכ"ל משרד הפנים, נציגים ממשטרת ישראל וממשרד האוצר, ובו סוכם שמשרדי הפנים וביטחון הפנים יקדמו הליכי חקיקה להכנסת הנושא לחוק הסדרת הביטחון.

עוד נקבע, כי עד סוף יוני 2010 יגישו משרדי הביטחון פנים, הפנים ומשטרת ישראל אומדן תקציבי לעלויות אבטחה המתייחסות לשתי חלופות (לראשי רשויות כולל יו"ר וועדות ממונות וחלופה נוספת לראשי רשויות וליו"ר וועדות ממונות וכן לגזבר, לחשב ולמנכ"ל העירייה).

כמו כן ביום 7.7.10 התקיים דיון בנושא בכנסת בנוכחות שר המשפטים השר לביטחון פנים, שר הפנים ומפכ"ל המשטרה ובו סוכם להביא לממשלה הצעת מחליטים מתוקנת.

המשרד לביטחון פנים

בדיון שהתקיים בראשות מנכ"ל משרד ראש הממשלה במהלך חודש יוני 2010 סוכם כי נדרש לקדם מענה לאבטחת ראשי רשויות. נציגי משרד הפנים והאוצר התבקשו למצוא מענה תקציבי לסוגיה. כמו-כן, סוכם כי יש לקדם חקיקה בעניין. המשרד לביטחון פנים דרש את הכללת הרשויות בחוק הסדרת הביטחון בגופים ציבוריים. משרד הפנים ממאן לתמוך במהלך.

בדיון שנערך בוועדת הפנים של הכנסת בנושא החלת דין הרציפות על הצעת חוק פרטית בנושא, נעדר נציג משרד האוצר. נציג משרד הפנים מסר כי לא ידוע על מענה תקציבי. לפיכך, ביצוע ההחלטה תלוי כעת בשיתוף הפעולה של משרד הפנים ומשרד האוצר.