**הטיפול בהסרת לוחות אסבסט בצה"ל,  
במשרד הביטחון ובמערכת החינוך**

**החלטות מספר בק/27 ו-בק/8 מיום 17.12.2007**

**מחליטים:**

1. הוועדה רושמת לפניה את הודעת צה"ל, כי עד 21.12.2007 יושלם הליך הפירוק של כל מבני האסבסט מסוג פיקל, הידועים למערכת במועד קבלת החלטת הממשלה מס. 788 (בק8/) מיום 30.11.2006 (למעט שני חריגים), וכי בכל אתר שיתגלה בו אסבסט מסוג פיקל, יפורק על ידי צה"ל.
2. צה"ל ישלים עד 31.05.08 מיפוי ואומדן עלות פינוי אסבסט המהווה סיכון לפי הנחיות המשרד להגנת הסביבה. המיפוי יערך במחנות צה"ל נטושים ומתקנים לא מאוישים.
3. דיווח ביניים על ההתקדמות יימסר לאגף לביקורת המדינה במשרד ראש הממשלה מדי שלושה חודשים.
4. משרד החינוך יכין, סקר מפורט של מבני אסבסט במערכת החינוך. על סמך סקר זה, יקבע משרד החינוך, יחד עם הבעלים של מבנה החינוך, תכנית להסרת המבנים ולוח זמנים לביצועה. התוכנית והסקר יוגשו לאגף עד 31.8.08. דווח ביניים יוגש לאגף לביקורת המדינה במשרד ראש הממשלה מידי 3 חודשים.
5. הערות מבקר המדינה בדו"ח 58א', יילקחו בחשבון בעת עריכת התוכניות הנ"ל.

**ביצוע ההחלטה**

**המשרד להגנת הסביבה**

1. הסרת לוחות פיקל – צה"ל דיווח במהלך הישיבות כי צפוי לסיים את פרויקט הסרת לוחות הפיקל מבסיסיו עד סוף שנת 2007. למעשה גם כיום מבוצעות עבודות להסרת פיקל. החל מינואר 2008 ועד יולי 2010 בוצעו למעלה מ – 100 עבודות להסרת לוחות פיקל בצה"ל בהיקף של מאות מ"ר.
2. הסרת מפגעי אסבסט – הסקר שביצע צה"ל למיפוי מפגעי אסבסט בבסיסים מאוישים ושאינם מאוישים נמסר למשרד להגנת הסביבה באוקטובר 2009 וזאת לאחר פגישה שנערכה בין השר להגנת הסביבה ובין הרמטכ"ל. המשרד העביר למנהל להגנת הסביבה בצה"ל דרישה בעניין קבלת תוכנית עבודה מסודרת הכוללת תקציב ולוח זמנים לביצוע עבודות להסרת מפגעי האסבסט המפורטים בסקר דצמבר 2009. למשרד להגנת הסביבה נמסר בעל-פה על-ידי מנהל הגנת הסביבה בצה"ל, כי תוכנית העבודה כוללת הסרת כל המפגעים המסומנים בקטגוריה א+ב (החמורים ביותר) עד סוף שנת 2010, אך טרם התקבלה התייחסות רשמית בנושא. המשרד חוזר ומבקש קבלת תוכנית עבודה להסרת מפגעי האסבסט מצה"ל על-מנת שיוכל לפקח אחר ביצועה.

**משרד החינוך**

1. משרד החינוך הינו הגורם המתקצב את ביצוע פרויקט הסרת לוחות האסבסט. ביצוע הסרת לוחות האסבסט במוסדות החינוך הינו באחריות הרשויות המקומיות. הפרויקט מתבצע בחודשים יולי-אוגוסט 2010 בזמן חופשת הקיץ. הרשויות המקומיות יגישו למינהל הפיתוח במשרד חשבונות על ביצוע העבודות שייעשו בחודשים ספטמבר-אוקטובר 2010. בתום קבלת החשבונות ידווח המשרד על ביצוע הפרויקט.

**משרד הביטחון**

במשרד אין מבנים בהם יש לוחות פיקל. קיימת תוכנית עבודה רב-שנתית להחלפת רכיבי אסבסט בכל המבנים במשרד, בעלות כוללת של 6 מש"ח. התוכנית מבוקרת ומטופלת באופן שוטף מול המשרד לאיכות הסביבה. הנושא מבוקר במלואו על-ידי ביקורת המדינה (דוח מעקב) שיפורסם בדוח 61א'.