**היערכות משרד התחבורה והבטיחות בדרכים למתן שירותי תובלה למשק האזרחי והיערכות צה"ל לגיוס כלי רכב בשעת חירום**

**דוח 60א'**

**החלטה מספר בק/11 מיום 16.3.2010**

**מחליטים:**

1. תוקם ועדה בראשות הרשות לחירום הלאומית (רח"ל) שבמשרד הביטחון בהשתתפות משרד התחבורה והבטיחות בדרכים, משרד התעשייה, המסחר והתעסוקה וצה"ל.
2. הוועדה תבחן את סדרי העבודה הקיימים ואת הצעדים הדרושים להביא למיצוי של פוטנציאל כלי הרכב במשק לצורך היערכותו ותפקודו המלא בשעת חירום, ואת התקנים למספר הנהגים הדרוש והכשרתם.
3. הערות מבקר המדינה בדוח מספר 60א' יילקחו בחשבון במהלך ביצוע ההחלטה.
4. הוועדה תגיש את מסקנותיה והמלצותיה לוועדת השרים בתוך 4 חודשים.

**ביצוע ההחלטה**

**משרד התחבורה**

ועדה בראשות רשות החירום הלאומית (רח"ל) שבמשרד הביטחון, בהשתתפות משרד התחבורה והבטיחות בדרכים, צה"ל ומשרד התעשייה, המסחר והתעסוקה, הוקמה והחלה בעבודתה.

הוועדה בוחנת את הצעדים הדרושים למיצוי פוטנציאל כלי הרכב במשק, במטרה לאזן בין צרכי המשק האזרחי וצרכי צה"ל, לצורך היערכותו ותפקודו המלא בשעת חירום.

רשות התובלה היבשתית נמצאת בעיצומה של עבודה לעדכון היערכותה לשעת חירום בעת מלחמה.

שלב הכנת תרחיש הייחוס הענפי המעודכן הסתיים בימים אלה. במקביל בוצעה הערכה ראשונית של מספר המשאיות לסוגיהן, הנדרש לרשות התובלה היבשתית בתרחיש המלחמה.

חברת הייעוץ העורכת את העבודה, אמורה להגיש את מסקנותיה והמלצותיה בסוף אוגוסט 2010. לאחריה ייכנס המשרד לעבודת מטה לבחינת ההמלצות וגיבוש תכנית עבודה למימושן.