**מתן שירותי בריאות לתלמיד ועבודת המטה בדבר העברתם לביצוע בידי גוף חיצוני**

**דוח 60א'**

**החלטה מספר בק/10 מיום 16.3.2010**

**מחליטים:**

ועדת השרים רושמת לפניה את הודעת משרד הבריאות כי בהמשך לדוח מבקר המדינה, המשרד פרסם בחודש ספטמבר 2009 מכרז למתן שירותי בריאות לתלמיד בידי ספק שירותים. במכרז יושמו המלצות מבקר המדינה בדבר הצורך לעריכת מכרזים אזוריים. אספקת שירותי הבריאות לתלמיד באמצעות ספק השירותים שייבחר במכרז כאמור תחל בשנת הלימודים התשע"א (ספטמבר 2010) ותימשך 3 שנים עם אופציה להתקשרות לארבע שנים נוספות.

הוועדה רושמת לפניה את הודעת משרד הבריאות בדבר היערכותו הכוללת. המשרד יבדוק את עמידת הגוף הזוכה בתנאי המכרז ויבצע פיקוח ובקרה.

הוועדה רואה בהסדרת מתן שירותי הבריאות לתלמיד חשיבות עליונה להבטחת שלומו ובריאותו של התלמיד ובהבטחת סטנדרטים מקצועיים ואחידים למתן השירות בכיתות א'-ט', ותעדכן את משרד החינוך בהתאם.

משרדי הבריאות והאוצר ידווחו לאגף הבכיר לביקורת המדינה בתוך 3 חודשים בדבר תוצאות המכרז והגוף הזוכה בו ובדבר היערכות משרד הבריאות למתן השירות ובקרה עליו."

**ביצוע ההחלטה**

**משרד הבריאות**

משרד הבריאות חתם על הסכם עם חברת "נטלי" למתן השירות לבריאות התלמיד החל משנת הלימודים הנוכחית (תשע"א).

מתן השירות בבתי הספר כבר החל. העיכוב בחתימה על החוזה (שנבע מהעתירות המנהליות שהוגשו נגד המדינה ואשר נדחו) הביא לכך שבמקביל לתחילת מתן השירות נמשכים תהליכי ההתארגנות של חברת "נטלי" והחברה נמצאת כעת לקראת סיום. הדבר אינו מונע, את תחילת הפעילות בבתי הספר.