שירות חיילי חובה מחוץ ליחידות צה"ל

דוח 60א'

החלטה מספר בק/5 מיום 11.1.2010

מחליטים:

1. הצוות הבין-משרדי לבחינת סוגיית השירות מחוץ לסדר הכוחות הרגיל בראשות המשנה ליועץ המשפטי של מערכת הביטחון יסיים בתוך 3 חודשים את עבודתו ויגיש את מסקנותיו והמלצותיו לממשלה.
2. הערות מבקר המדינה, כפי שעלו בדו"ח 60א יילקחו בחשבון במהלך בחינת הסוגיה על ידי הצוות הבין-משרדי. כמו כן, הצוות יתחשב בעבודתו ביכולתה של הממשלה ליישם בעתיד את יתר המלצות הוועדה לבחינת סוגיית קיצור שירות החובה בצה"ל (ועדת בן-בסט).
3. משרד הביטחון יבחן מחדש את אופן מעורבותו בהליך הקצאת חיילים ליחידות מחוץ לסדר הכוחות הרגיל של צה"ל, ויפעל לתיקון הוראות המשרד בהתאם.
4. דיווח על ביצוע ההחלטה יימסר לאגף הבכיר לביקורת המדינה במשרד ראש הממשלה בתוך 3 חודשים.

ביצוע ההחלטה

המשרד לביטחון פנים

הוראת השעה לגבי סוהרי חובה (סח"מ) תוארך עד ליום 31.12.2010 כפי שבוצעה לגבי שוטרי חובה במשטרה (שח"מ). בשלב זה, צה"ל ומשרד הביטחון מתנגדים לתיקון החקיקה שיאפשר הצבת חיילים בכל יחידות המשטרה. לפיכך עמדת המשרד לביטחון הפנים מצדדת בעמדת הביקורת לפיה יש לאפשר את הצבת החיילים בכל יחידות המשטרה, אולם הנושא טרם התקדם בשל המחלוקת בנושא זה עם משרד הביטחון.