**מערכת הביטחון**

**היערכות משרד התחבורה למתן שירותי תובלה למשק האזרחי והיערכות צה"ל לגיוס כלי רכב בשעת חירום**

**הגופים המבוקרים: משרד התחבורה, משרד הביטחון, צבא ההגנה לישראל**

ליקויים 12-15 תוקנו. ראה הערות רה"מ 60א' עמ' 15-16.

**ליקוי**

1. על פי החוק, לצה"ל קדימות בגיוס כלי רכב בשעת חירום. נמצא, כי הקצאת משאבי התובלה במשק בין צורכי צה"ל לבין צורכי המשק האזרחי נעשית בלי שקיים גורם-על שלו ראייה מתכללת, שתאפשר להביא בחשבון את כל השיקולים, ותאזן בין שתי מערכות אלו.

**מעקב**

**משרד הביטחון**

1. במחצית יוני 2010 הוקמה ועדה אותה מרכז ר' חטיבת תשתיות ברח"ל המורכבת מנציגי צה"ל/אט"ל, משרד התחבורה, מינהל הדלק ומרכז הדלק בצה"ל.

ראה הערות רה"מ 60א' עמ' 7.

**ליקוי**

2. בשנת 2002 ערכה חברה אזרחית עבור מטה מל"ח (משק לשעת חירום) ארצי דוח שבחן, בין היתר, את כושר התובלה הקיים במשאיות ובתומכים לעומת הביקושים החוזיים לשירותי תובלה לספק את שירותי התובלה הדרושים בשעת חירום. הדוח כלל תכנית לשיפור ההיערכות של הרשות לתובלה. לא נמצאו סימוכין לכך שהדוח נדון במשרד התחבורה ובמטה מל"ח ארצי, ושהרשות לתובלה נערכה בהתאם להמלצותיו.

**מעקב**

2. במהלך חודש יוני 2010 הסתיים תהליך העדכון של תרחיש הייחוס ברשות התובלה היבשתית ורשות ההיסעים.

ראה הערות רה"מ 60א' עמ' 8.

**ליקוי**

3. הרשות לתובלה לא בחנה ולא עדכנה את הנתונים משנת 2002, המתייחסים לביקוש לשירותי תובלה, אף על פי שמאז חלו שינויים בגודל האוכלוסייה ובמבנה ענף התובלה במשק. כתוצאה מכך, אין לרשות לתובלה תמונת מצב עדכנית של נתוני הביקושים החוזיים בשעת חירום.

**מעקב**

3. הגוף אשר כותב את תרחישי הייחוס לרשות התובלה היבשתית ורשות ההיסעים הינו גוף המופעל בין השאר על-ידי רח"ל בהתקשרות חוזית ואשר כתב בעבר גם את תרחיש הייחוס למערך מל"ח.

ראה הערות רה"מ 60א' עמ' 8.

**ליקוי**

4. למרות ההחרפה באיומים על העורף, שיש בהם אף כדי להעצים את הדרישות לשירותי תובלה למשק האשרחי, לא חלו שינויים מהותיים בסדרי חלוקת אמצעי התובלה בין צה"ל למשק האזרחי, ולא צומצמו החוסרים, שעליהם הצביע הדו"ח. מטה מל"ח ארצי והרשות לתובלה לא פעלו מול הדרגים הגבוהים בצה"ל ומול שר הביטחון, כדי להביא לשינוי יסודי במצב.

**מעקב**

4. הנושא הוצג בפני הוועדה בדיוניה בחודש יוני 2010 ויבחן במסגרת עבודת הוועדה שהוקמה לשם כך.

ראה הערות רה"מ 60א' עמ' 9.

**ליקוי**

5. מטה מל"ח ארצי מעביר לסגן שר הביטחון דוח כוננות חודשי, הכולל בין היתר, נתונים המתייחסים למצאי המשאיות והתומכים הקיים בפועל, לעומת נתוני הביקושים החוזיים בשעת חירום, שכאמור לא נבחנו משנת 2002. במהלך הביקורת הסתבר שקיימים חילוקי דעות בין מטה מל"ח ארצי לבין הרשות לתובלה בנוגע לשאלה אם נתוני המצאי שבדו"ח הכוננות מצביעים על קיומם של חוסרים במספר כלי הרכב העומדים לרשות המשק האזרחי או לאו.

**מעקב**

5. מתבצעות בדיקות באופן שוטף בעבודת המטה של רח"ל עם משרדי התחבורה והתמ"ת. צורת הצגת הנתונים שונתה, וכיום היא בהירה יותר.

ראה הערות רה"מ 60א' עמ' 11.

**ליקוי**

6. בהתאם להבנות שהושגו בין מטה מל"ח ארצי והרשות לתובלה לבין צה"ל, 30% מהמשאיות שיעמדו לרשותם של משרדי ההובלה (המהווים מפעלים חיוניים של הרשות לתובלה) בשעת חירום יהיו משאיות אורגניות. בפועל רק כ-13% מכלי הרכב במשרדי ההובלה הם כלי רכב אורגניים.

**מעקב**

6. על-פי דיווחי משרד התחבורה הרשות לתובלה יבשתית לרח"ל, הדבר בוצע. החל מיוני 2010 שחרור כלי רכב למפעלים חיוניים נעשה על-פי קריטריונים שנקבעו כאשר לא בכל המקרים השחרור עומד על 100 אחוז. הקריטריונים מופיעים בחוברת שנכתבה לאחר עבודה משותפת בין מרכז לאו"מ (המרכז לגיוס אמצעים וריתוק משקי) לרח"ל ומשרדי הממשלה הנוגעים בדבר.

ראה הערות רה"מ 60א' עמ' 11.

**ליקוי**

7. הרשות לתובלה לא קבעה למשרדי ההובלה את מספר כלי הרכב, ובהתאמה לכך את התקנים למספר הנהגים הדרוש, כדי שאלו יוכלו לתת מענה לביקושים החזויים לשירותי תובלה, שיופנו אליהם בשעת חירום. כמו כן, מספר הנהגים שהוקצו לרשות לתובלה, אינו עונה למצאי המשאיות הקיים בפועל.

**מעקב**

7. הנושא אמור להסתיים במהלך החודשים יולי-אוגוסט 2010, לאחר עדכון תרחיש הייחוס של רשות התובלה היבשתית.

ראה הערות רה"מ 60א' עמ' 12.

**ליקוי**

8. מאז שנת 2006 לא נערכו השתלמויות לנהגים שאינם מקצועיים, האמורים להפעיל רכב כבד בשעת חירום. הדבר פוגע בכשירותם של נהגים קיימים ומונע את צירופם של נהגים נוספים.

**מעקב**

8. מתקיים תהליך עבודת מטה בין הרשות לכוח-אדם בשעת חירום לבין מועצת המובילים, ומתוכנן פיילוט של הכשרת הנהגים על-ידי חברות ההובלה, בסיוע כספי של משרד התמ"ת. צפי לסיום סוף 2010.

ראה הערות רה"מ 60א' עמ' 13.

**ליקוי**

9. עקב מצבה הרעוע של הצנרת להובלת דלק ובעיות שעלו בהפעלתה, הקים צה"ל לצורך גיבוי פלוגות נוספות להובלת דלק בשעת חירום, המבוססות על מכליות דלק של המשק האזרחי. הדבר הביא לצמצום משמעותי בכמות מכליות הדלק שנותרה לרשות לתובלה, וכתוצאה מכך, לצמצום חריף ביכולתה לספק דלק בשעת חירום למשק האזרחי.

**מעקב**

9. המשא ומתן להשמשת קו ההזרמה לדלק הסתיים במחצית 2010. נחתם חוזה בין המשרד לקצא"א, ובו סוכם כי הקו יושמש על-ידי קצא"א במימון המשרד. יחד עם זאת, ראוי להדגיש כי פתרון זה כרוך בהוצאות כספיות כבדות ומשך ביצועו עשוי לארוך מספר שנים עד להשמשת הקו. לאור האמור לעיל הפתרון יהיה רלבנטי רק בעוד מספר שנים, ועד אז יהיה צורך בהספקת דלק באמצעות מיכליות, ולא באמצעות הזרמה ישירה לבסיסים הרלבנטיים.

ראה הערות רה"מ 60א' עמ' 13.

**ליקוי**

10. היערכותה של הרשות לתובלה לשעת חירום מצטמצמת, בעיקר, להבטחת פעילותם של משרדי ההובלה, המהווים מפעלים חיוניים שלה, ללא ראייה מתכללת ושליטה ובקרה על משאבי התובלה במשק, במטרה להביא למיצוי יעיל יותר שלהם בשעת חירום.   
מכלול הממצאים מעמיד בספק את יכולתה של הרשות לתובלה לספק את שירותי התובלה הנדרשים למשק האזרחי בשעת חירום. הדבר מקבל משנה חשיבות נוכח התגברות האיומים על העורף האזרחי בשנים האחרונות

**מעקב**

10. ראש רח"ל נפגש בנושא עם מנכ"ל משרד התחבורה ואכן קיים שיפור בכל הקשור להיערכות המשרד למצבי חירום, כמו כן קיים תהליך בתוך המשרד לשיפור הערכת רשות התובלה היבשתית לחירום.

ראה הערות רה"מ 60א' עמ' 14.

**ליקוי**

11. חלוקת משאבי התובלה לשעת חירום משליכה על היערכותם של המשק הצבאי ושל המשק האזרחי, דבר המחייב קביעת מדיניות עקרונית של אט"ל כדרג מטכ"לי. על אף זאת, מרכז לאו"ם קיבל החלטות בתחומים מרכזיים של מדיניות באופן עצמאי, ללא מעורבות אט"ל.

**מעקב**

11. הנושא ייבדק על-ידי הוועדה כמפורט בסעיף 1 לעיל ובסופו של התהליך יוצגו ההמלצות לאישור מטה אט"ל.

**מעקב**

**צבא ההגנה לישראל**

11. לנושא קביעת מדיניות גיוס כלי רכב לצה"ל – על-פי הנחיית ראש חטיבת לוגיסטיקה באט"ל נושא הפעלת מרכז לאו"ם וסוגיות בתחום האופרטיבי יאושרו על-פי מדרג הסמכויות הקבוע באט"ל: ראש מחלקת לוגיסטיקה/ראש חטיבת לוגיסטיקה/ראש אט"ל . סוגיות ארגון ותקינה מאושרים דרך קבע על-ידי רמ"ח תכנון וארגון/רמ"ט אט"ל .

המרכז לגיוס אמצעים וריתוק משקי (לאו"ם) הציג את המלצותיו בתחום מדיניות/פעילות המרכז (גיוס/אי גיוס, מקדמי אבטחה, שנתונים וכו') למטה אט"ל וקיבל את אישורו בדצמבר 2009.

ראה הערות רה"מ 60א' עמ' 15.

**ליקוי**

16. מאחר שסוגיית כלי הרכב היא אחת מאבני היסוד בהיערכותו של המשק לשעת חירום ונוכח החרפת האיומים על העורף, משרד מבקר המדינה חוזר על המלצתו משנת 2000 על הצורך בדיון מחודש בנושא חלוקת המשאבים בין צה"ל לבין המשק האזרחי. מתוקף אחריותו הכוללת של שר הביטחון לטיפול בעורף במצבי חירום, ראוי שסוגיה זו תידון ברשות החירום הלאומית, כדי שזו תבחן, בשיתוף עם ראש אט"ל, בהיותו הסמכות העליונה בצה"ל ליישום החוק, ועם הרשות לתובלה, את סדרי העבודה הקיימים ואת הצעדים הדרושים כדי להביא למיצוי מיטבי של פוטנציאל כלי הרכב במשק.

**מעקב**

**משרד הביטחון**

16. הוועדה, שהוקמה על בסיס החלטת ממשלה בק-11 מ-16 במרס 2010, קיימה ישיבה ראשונה בה גם מינתה וועדת משנה לבחינת מספר סוגיות. הוועדה התכנסה בשנית ביום 28.6.2010 ואמורה לסיים את עיבוד מסד הנתונים המשותף לצורכי צה"ל ומשרד התחבורה, למול הפוטנציאל של משק הרכב האזרחי, במהלך יולי 2010. על בסיסו של מסד זה תיעשה הערכת מצב ועבודת מטה כוללת לרבות הסדרת הכשרת והשלמת ההקצאות הנהגים ושאר העניינים הרלבנטיים המוצגים בדוח הביקורת. הוועדה תגיש את המלצותיה בחודש ספטמבר 2010.

ראה הערות רה"מ 60א' עמ' 17.