**פעילות הקרן למען ביטחון ישראל (לב"י)**

**הגופים המבוקרים: משרד הביטחון, צבא ההגנה לישראל, הקרן למען ביטחון לישראל**

ליקויים 9-14 תוקנו. ראה הערות רה"מ 60א' עמ' 47-49.

**ליקוי**

1. במאי 2008 נכנסה לתוקף התפטרות יו"ר העמותה וחברי ועד העמותה מתפקידם ומחברותם בעמותה וזאת בעקבות חילוקי דעות עם משהב"ט. בתקנון עמותת לב"י נקבע, כי ראש הממשלה בהתייעצות עם שר הביטחון ממנה את יו"ר העמותה. נמצא, כי עד אוגוסט 2009 טרם מינה ראש הממשלה יו"ר קבוע לעמותה.

**מעקב**

**משרד הביטחון**

1. טרם מונה יו"ר לעמותה. יתירה מכך, גם ממלא-המקום התפטר מתפקידו במחצית הראשונה של שנת 2010. הנושא של מינוי יו"ר לעמותה נמצא עדיין בטיפול בין לשכת שר הביטחון לבין משרד ראש הממשלה.

ראה הערות רה"מ 60א' עמ' 44.

**ליקוי**

2. בפברואר 2008 סיים מפקד היחידה הצבאית את תפקידו. באותו מועד מינה צה"ל את אחד מקציני היחידה הצבאית כממלא מקום מפקד היחידה הצבאית וזאת בנוסף לתפקידו. נמצא, כי עד מועד סיום הביקורת, מאי 2009, טרם מינה צה"ל מפקד קבוע ליחידה הצבאית.

**מעקב**

**משרד הביטחון וצבא הגנה לישראל**

2. באפריל 2010 מונה מפקד צבאי קבוע לקרן לב"י.

ראה הערות רה"מ 60א' עמ' 44.

**ליקוי**

3. עמותת לב"י לא העסיקה מבקר פנימי, וזאת למרות האמור בחוק הביקורת הפנימית, התשנ"ב-1992.

**מעקב**

**משרד הביטחון**

3. העמותה טרם מינתה מבקר פנימי לקרן.

ראה הערות רה"מ 60א' עמ' 45.

**ליקוי**

4. פקודות צה"ל והוראות משרד הביטחון קובעות הוראות המתייחסות לפעילות עמותת לב"י. לעומת זאת, בתקנון של עמותת לב"י, שהוא הבסיס הנורמטיבי המסדיר את פעילותה, לא נקבע שהעמותה מחויבת לפעול בהתאם למה שנקבע בהמ"ב ובפקודות, למעט בנושא הוצאות פעילות העמותה. בביקורת נמצא, כי משהב"ט לא פנה לעמותת לב"י כדי שתשנה את התקנון באופן שיעלה בקנה אחד עם ההסדרים שנקבעו בהמ"ב ובפקודות צה"ל.

**ליקוי**

5. בפקודות צה"ל נקבע, כי ייעוד עמותת לב"י הוא לגייס תרומות לצה"ל, ואילו בתקנון עמותת לב"י ובהמ"ב נקבע, כי ייעוד העמותה הוא, בין היתר, לגייס תרומות עבור מערכת הביטחון. למונח "מערכת הביטחון" אין הגדרה רשמית ומחייבת הקובעת אילו גופים נכללים במסגרתו, ולפיכך לא ניתן לדעת עבור אילו גופים אמורה העמותה לגייס כספים על פי תקנון העמותה והמ"ב. בביקורת נמצא, כי בפועל הופנו עיקר התרומות שגייסה עמותת לב"י לצה"ל, ובמקרים בודדים הופנו לגופים אחרים דוגמת משטרת ישראל.

**ליקוי**

6. בפקודות צה"ל נכללת מטרת "מחקר ופיתוח אמל"ח [אמצעי לחימה]" ברשימת המטרות שעבורן מגייסת קרן לב"י תרומות, אף על פי שמטרה זו נמחקה מתקנון עמותת לב"י ומהמ"ב.

**ליקוי**

7. נוהל "תפקידי קצינים בקרן" מחייב את קציני היחידה הצבאית להיות מעורבים בפעילות התרמה, שעה שפקודת מטכ"ל ונוהל הפעילות של היחידה הצבאית אוסרים על כך. כמו כן, בביקורת עלה, כי קציני היחידה הצבאית היו מעורבים לעתים בתהליך גיוס תרומות, וזאת למרות האיסור על כך בפקודת המטכ"ל ובנוהל הפעילות.

**מעקב**

4-7. לעניין עדכון פקודת מטכ"ל העוסקת בקרן לב"י, ולעניין עדכון פקודת מטכ"ל בנושא תרומות לפיתוח אמל"ח, הנושא נמצא בעבודת מטה משותפת בין הנהלת הקרן ואגף כוח אדם במטכ"ל.

ראה הערות רה"מ 60א' עמ' 45-46.

**מעקב**

**צבא ההגנה לישראל**

4-7. פ"מ 6.0104 "קרן לב"י" – פ"מ 6.0140 העוסקת בקרן לב"י עתידה להתבטל. כלל הפקודות בנושא התרומות הועברו לאחריות אכ"א ואמורות להתבטל, תכני הפקודות יוטמעו בפקודת מטכ"ל חדשה 35.0830 "קבלת תרומות בצה"ל". הפקודה החדשה תעסוק בנוהל קבלת תרומות בהתאם למדיניות המתגבשת בצה"ל בנושא קבלת תרומות.

**ליקוי**

8. נוהל "תפקידי קצינים בקרן" מנחה גם את מפקד היחידה הצבאית, שבאוגוסט 2009 היה קצין בשירות קבע, לעסוק בפעילות התרמה. בעניין זה חמורה במיוחד העובדה, שלמרות פנייתו של ממלא מקום מפקד היחידה הצבאית למשרד הביטחון ולצה"ל, לא פתרו משהב"ט וצה"ל את הבעיה, והותירו את ממלא מקום מפקד היחידה הצבאית מוצא עצמו במצב בו עליו להחליט אם לפעול בניגוד לפקודת מטכ"ל וליצור קשר עם תורמים או שלא לעסוק בעניין זה, ובכך לא למלא את תפקידו כמפקד היחידה הצבאית.

**מעקב**

**משרד הביטחון**

8. ראה מעקב המשרד לליקוי מספר 2.

**מעקב**

**צבא ההגנה לישראל**

2,8. בתאריך 12.4.2010 מינה ראש אכ"א מפקד קבוע לקרן לב"י.

ראה הערות רה"מ 60א' עמ' 47.