**מערך משרתי הקבע במימון גופים אזרחיים   
(תקני קבע ייחודיים)**

**הגופים המבוקרים: משרד הביטחון, צבא ההגנה לישראל, משרד האוצר**

ליקויים 5,7 תוקנו. ראה הערות רה"מ 60א' עמ' 31-32.

**ליקוי**

1. צה"ל לא קבע נהלים המפרטים את הכללים בנוגע לאישור הצורך בתק"י (תקני קבע ייחודיים). מצב זה מאפשר אישור תק"י שלא לצורך, תוך דלדול מאגר שיאי כוח אדם העומד לרשות צה"ל, או לחלופין, יש בו כדי להביא לדחייה לא מוצדקת של בקשות גופי צה"ל וגופים חיצוניים לאישור תק"י, תוך פגיעה בפעילותם ובבקרה של אג"ת על תהליך אישורם. חלק מהתק"י ממלאים תפקידים בעלי מאפיינים אזרחיים מובהקים, כגון תפקידים במערך הכספי, בתחום המינהלי ובתפקידי מטה. לא נמצא כי אג"ת בחן את החלופה של איוש תפקידים על ידי תק"י, אל מול החלופה לאיושם על ידי אזרחים.

**ליקוי**

2. צה"ל אינו מקבל שיאי כוח אדם תמורת אלה שהקצה כתק"י לגופים חיצוניים. זאת, גם כאשר מדובר בתק"י שמפעילים גופים חיצוניים המתוקצבים בתקציב המדינה, דוגמת משרדי ממשלה. משרד האוצר ונציבות שירות המדינה לא קבעו מדיניות ולא פרסמו כללים בנושא, ובכלל זה את האפשרויות: להקפיא שיאי כוח אדם בגופים המתוקצבים כנגד קבלת תק"י, כך שלא ניתן יהיה לעשות בהם שימוש; לאייש שיאים של גופים אלה בתק"י; להפעיל בהם תק"י מעבר לשיאים העומדים לרשותם; או להעביר מהגופים המתוקצבים לצה"ל את שיאי כוח האדם בגין התק"י שקיבלו. בהיעדר כללים בנושא, יש גופים חיצוניים שמקפיאים שיאים כנגד קבלת תק"י ויש כאלה שאינם עושים כך.

**ליקוי**

3. שיא כוח אדם קבע מובהק בצה"ל נקבע בהתאם לסיכום בין אגף התקציבים במשרד האוצר לבין את"ק מאוקטובר 2003, ומנוהל על ידי אג"ת. משך שנים מחלקות התכנון והארגון באג"ת, העוסקות בתכנון ובהקצאת כוח האדם בצה"ל, לרבות תק"י, לא היו מודעות למסגרות שיאי כוח אדם קבע מובהק שעמדו לרשות צה"ל על פי הסיכום האמור. בפועל, העמיד את"ק לאג"ת מסגרות שיאי כוח האדם קבע מובהק, שהיו נמוכות מהמסגרות שבסיכום. מנתוני את"ק עולה, כי בשנים 2007 ו-2008 הוא הותיר בידיו עתודות של מאות שיאי קבע מובהק ללא ידיעת המחלקות האמורות באג"ת. קביעת מסגרת חלקית של שיאי כוח אדם, ללא ידיעת הגורמים הנוגעים באג"ת, העוסקים בתכנון ובהקצאת כוח אדם, יש בה כדי להשפיע על שיקוליהם בשגרה, בבואם להחליט על אישור או על דחייה של בקשות גופי צה"ל להקצאת תקנים, לרבות תק"י, וזאת נוכח יתרת כוח האדם המצומצמת שבידיהם.

**מעקב**

**צבא ההגנה לישראל**

1-3. פקודת מטכ"ל 6.0112 העוסקת בתקנים ייחודיים נמצאת בתהליך עדכון. צפי לפרסום הפקודה – סוף שנת 2010.

ראה הערות רה"מ 60א' עמ' 28-29.

**ליקוי**

4. על אף העיקרון העולה מהוראות משהב"ט, ולפיו גוף חיצוני ישלם לצה"ל את מלוא עלות התק"י, התעריף להתחשבנות עם גופים חיצוניים שקובע את"ק אינו מגלם את כלל העלויות שחלות על צה"ל. בעת חיוב גופים חיצוניים בגין תק"י השתתפות אגף תקציבים עושה שימוש בתעריפי התחשבנות לא אחידים, שלעתים כוללים מרכיב גמלה ולעתים לא. כמו כן, אין באת"ק נוהלי עבודה בדבר אופן קביעת התעריף להתחשבנות עם הגופים החיצוניים המתוקצבים בתקציב המדינה, המפעילים את התק"י.

**מעקב**

4. לא דווח על התקדמות בתיקון הליקוי.

ראה הערות רה"מ 60א' עמ' 30.

**ליקוי**

6. חלק מהתק"י עוסקים בפרויקטים של שיתוף פעולה ביטחוני, המתבצעים בתעשיות הביטחוניות. במפא"ת, העוסק בייזום ובקידום של פרויקטים אלה, אין נהלים בנושא קביעת גובה תשלום התעשיות למשרד הביטחון בגין תק"י בהתחשב במכלול הנתונים הרלוונטיים, ובכלל זה העלות שמשלם מפא"ת לצה"ל בגינם והתועלת שיש לצה"ל מביצוע הפרויקט.

**מעקב**

**משרד הביטחון**

6. בהמשך לדוח הביקורת נכתבה במפא"ת במחצית 2010 הוראה פנימית מפורטת על מנת להסדיר את הפעילויות מול כלל הגורמים המעורבים בתהליך לקראת חתימה על חוזה. מפא"ת קובעת כי אין צורך בנוהל כתוב בנושא קביעת גובה תשלום התקורות הניהוליות וזאת משום שעלות השכר עבור כל דרגה לרבות תק"י (תקני קבע ייחודיים) וגמלאות נקבעת על-ידי אגף תקציבים ועל עלות זו מפא"ת מוסיפה תקורה ניהולית של 30% על בסיס ניסיון העבר.

סעיף 3.15.2.2 בהוראת השעה מפנה את המתאם למחלקת תוכ"ן (תכנון, כלכלה ונהלים) לשם תמחור התקורות שנקבעות כפי שהוצג בסעיף 2 שלעיל והכולל כדלהלן:

3.15.2.2 כיסוי / תמיכה בהוצאות נלוות:

א. תקורות ניהוליות – הסכום שייכלל בחוזה הינו הסכום בהתאם לתחשיב שיבוצע על-ידי תוכ"ן, אשר תנחה בנוסף גם על מועדי גבייתו ואופן הניסוח בחוזה (גביית התקורות תיעשה על-ידי קיזוז הסכום מתקבולי השותף בבסיס טרם העברת התקציב לתעשייה). לרבות התייחסות לתוספת תקורות במידה והפרויקט מתארך.

ב. תמיכה בניסויים, תשתית וידע מבצעי.

ג. תמלוגי משרד הביטחון.

ד. עמלת סיב"ט.

ה. תכולות / מערכות / פיתוחים של מערכות ויכולות נוספות (כולל של תעשיות אחרות) ההכרחיות לצורך קיום העסקה עליהם סוכם עם השותף.

ראה הערות רה"מ 60א' עמ' 31.

**ליקוי**

8. על צה"ל לערוך בחינה מקיפה בנושא מערך תקני הקבע הייחודיים, יעדיו ומטרותיו, ובכלל זה: ניתוח הצרכים בתקנים אלה והתאמתם לאינטרס הצה"לי, בין היתר, בהשוואה לחלופות אחרות; בדיקת אופן קביעת העלויות והתועלות שיש לצה"ל מהצבת משרתי קבע לפעילות בגופים חיצוניים מסוגים שונים; וקביעת מדיניות וכללים להתחשבנות עם הגופים החיצוניים השונים. כמו כן, על משרד האוצר לבחון את המשמעויות המשקיות שיש להצבת תקני קבע ייחודיים בתפקידים שבהם ניתן להעסיק אזרחים, בעיקר בהתייחס להתחייבות המדינה לתשלום הגמלאות של משרתי הקבע בהשוואה לעובדים אזרחיים.

**מעקב**

**צבא ההגנה לישראל**

8. פקודת מטכ"ל 6.0112 העוסקת בתקנים ייחודיים נמצאת בהליך עדכון. צפי לפרסום הפקודה – סוף שנת 2010.

ראה הערות רה"מ 60א' עמ' 32.