**מקרקעי תעש**

**הגופים המבוקרים:משרד הביטחון, תעשייה צבאית (תע"ש), מינהל מקרקעי ישראל, המשרד להגנת הסביבה**

**ליקוי**

1. גם בחלוף כארבע שנים ממועד הביקורת הקודמת לא נערכו סקרי הקרקע הדרושים במתחמי תעש ולא בוצע טיפול מקיף בזיהומים הקיימים בהם. משרד האוצר, המשרד להגנת הסביבה, הרשות הממשלתית למים ולביוב (רשות המים), המינהל ותעש כשלו בטיפול בזיהום הקרקע שבמתחמי תעש ובזיהום מי התהום. גם הטיפול בנזקי איכות הסביבה במקרקעי תעש, שנועד להתבצע במסגרת יישום החלטת הממשלה מאוגוסט 2005 להפריט את תעש, לא התבצע, נוכח העיכוב המתמשך בתהליך ההפרטה, שאין לדעת מתי ייצא אל הפועל.

**מעקב**

**משרד הביטחון**

1. נושא זיהומי הקרקע בקרקעות תע"ש – אינו מטופל על ידי המשרד -אגף אמו"ן, הנושא מצוי באחריות החברה (תעש). לגבי פינוי הנפלים העיליים מנה"ר מנהל את ההתקשרות עם התע"ש. באשר לפינוי הנפלים הקבורים בעומק השטח, ולרלבנטיות כריית החול באתר (בין היתר למימון הוצאות תפעוליות שוטפות, ככל והנושא יעלה), המצב התכנוני הנוכחי אינו מאפשר כרייה של חול ושיווקו על ידי מינהל מקרקעי ישראל. לפיכך, נדרש וטיפל מנכ"ל המשרד בהקצאת משאבים פנימיים לפינוי הנפלים העיליים אשר היוו את עיקר הבעיה הבטיחותית והביטחונית.

עבודת מטה בגין הליכי ההפרטה של תעש עליהם הוחלט, הביאו להקמת צוותי גיבוש בהם מעורבים כלל גורמי המטה במערכת הביטחון בדגש על היועץ הכלכלי למערכת הביטחון, לרבות ניתוח משמעויות והתחשבנות על כל מרכיב ומרכיב. עבודת מטה זו תוצג למנכ"ל המשרד במהלך חציון ב' 2010.

ראה הערות רה"מ 60א' עמ' 66.

**ליקוי**

2. בביקורת הקודמת נמצא, כי תעש פינתה בשנות התשעים מתחמים בהרצליה, בתל-אביב ובירושלים, אך המינהל לא קיבל אותם ממנה. כך אין בפועל אחראי לקרקע, שומר עליה או מאתר מקרי פלישה והסגת גבול. בביקורת המעקב נמצא, כי ליקויים אלו לא תוקנו.

**מעקב**

**תעשייה צבאית**

2. לא דווח על התקדמות בתיקון הליקוי.

**ליקוי**

3. הנהלת המינהל לא העלתה בפני מועצת מקרקעי ישראל את סוגיית השמירה, האחזקה והפיקוח על קרקעות שתעש פינתה. ממילא המועצה לא קיבלה החלטות בעניין זה או בעניין החזקת המינהל בקרקעות שפונו. זאת למרות הדיווח של המינהל לוועדה לענייני ביקורת המדינה בדצמבר 2004, שייעשה כן בעקבות ממצאי הביקורת הקודמת.

**מעקב**

**מינהל מקרקעי ישראל**

3. לא דווח על התקדמות בתיקון הליקוי. ראה הערות רה"מ 60א' עמ' 67.

**ליקוי**

4. בעקבות הביקורת הקודמת החליטה הממשלה באוקטובר 2004, כי המינהל, משהב"ט, תעש והמשרד להגנת הסביבה יגבשו תכנית לניקוי מתחם מסוים מתחמושת, נפלים וכל פסולת אחרת. בביקורת המעקב נמצא, כי גורמים אלה לא הגיעו לכלל תכנית מוסכמת, לרבות המקורות הכספיים הדרושים להוצאה לפועל של תכנית כזו.

**ליקוי**

5. בדצמבר 2004 דיווח משהב"ט לוועדה לענייני ביקורת המדינה של הכנסת, כי "אין גניבה בשטח [הנפלים]". בביקורת המעקב נמצא, כי אבטחת שטח הנפלים, שהחלה במהלך הביקורת הקודמת בנובמבר 2003, לא מנעה באופן מספק כניסה של בלתי מורשים לשטח, ועל פי מסמך של הממונה על הביטחון במערכת הביטחון (להלן - מלמ"ב) ממרס 2008, קרו מספר אירועים חריגים שבהם נגנבו חומרי נפץ מהמתחם. העובדות המתוארות מקבלות ממד חומרה נוסף על רקע סכנת העימות והטרור, שכן עדיין מתאפשר לגורמים עוינים ואחרים לגנוב אמצעי לחימה שעלולים לשמש למטרות טרור או למעשים פליליים.

**ליקוי**

6. בביקורת המעקב נמצא, כי הפתרון הזמני, כשלושה חודשים, של אבטחת המתחם במימון משהב"ט, שנכתב בהחלטת הממשלה מאוקטובר 2004, נמשך כבר מעל לארבע שנים. בפועל הסתכמו עלויות האבטחה של שטח הנפלים בכ-10.8 מיליון ש"ח בתקופה נובמבר 2003 - דצמבר 2008. עלות זו מהווה יותר ממחצית העלות לפינוי המערומים והנפלים העיליים שנאמדה במשהב"ט במרס 2008. אבטחת המתחם לאורך שנים ללא פינוי הנפלים מובילה לבזבוז מתמשך של כספי הציבור.

**ליקוי**

7. בהערות ראש הממשלה מאוקטובר 2004 לדוח שנתי 55א של מבקר המדינה נכתב, כי פרויקט פינוי התחמושת והנפלים אמור לצאת לדרך, וכי בפברואר 2004 סיכמו תעש, המינהל ומשהב"ט את דרך הטיפול במתחם. בביקורת המעקב נמצא, כי המשא ומתן בין תעש למינהל לפינוי המתחם לרבות שטח הנפלים נמשך כשנתיים נוספות עד יולי 2006, חלקו נערך בהשתתפות משהב"ט, אך הוא לא הבשיל לכדי הסכם בין הצדדים. גם משהב"ט ותעש לא הגיעו להסכמה עד מאי 2008 על פינוי מערומי התחמושת העיליים בלבד. עד למועד סיום ביקורת המעקב בדצמבר 2008 טרם עלה בידי משהב"ט והמינהל להסכים על תכנית אופרטיבית לפינוי מתחם יבנה מהתחמושת ומהנפלים שבו.

**מעקב**

**משרד הביטחון**

4-7. להלן פרוט סטאטוס התקדמות תהליך פינוי שטח הנפלים:

א. נובמבר 2009:נחתם חוזה בין תעש למשרד הביטחון / מינהל ההרכשה.

ב. ינואר-אפריל 2010:

1) השלמת גדר ושילוט בהיקף שטח הנפלים.

2) ביצוע ביקורות שוטפות למערך האבטחה על ידי ממונה הביטחון של הפרויקט והחטיבה לאבטחה פיזית במלמ"ב.

3) רכש ציוד מיגון אישי ומיגון כללי.

4) הקמת שטח תפעולי.

5) כתיבת נהלי עבודה וסקר סיכונים.

6) קליטת שני צוותי יחידת סילוק פצצות.

7) תיאומים עם גורמי סיוע חיצוניים (מגן דוד אדום, כבאות אש, משטרת ישראל, רשויות מקומיות, צה"ל) כולל כתיבת פקודות לשיתוף פעולה וסיוע הדדי באירוע.

ג. אפריל-מאי 2010:

1) פריצת דרכי גישה בתוך שטח הנפלים.

2) קליטת צוות יחס"פ (סילוק פצצות) נוסף.

ד. אפריל-יוני 2010:

1) ניקוי גושים בחלוקה 50x50 מטר, עד כה בוצע ניקוי לשטח בהיקף של 100 דונם המהווים כ-25% מכלל שטח הנפלים.

2) קליטת צוות סילוק פצצות נוסף.

להלן פירוט סטאטוס פינוי הנפלים העיליים - בסוף נובמבר 2009 נחתם חוזה בין משרד הביטחון לתעש לפינוי נפלים עיליים בשטח יבנה. הוקמה תשתית לפינוי לרבות ציוד וכן כוח אדם לפינוי. תעש פינה עד כה סדר גודל של כ- 100 דונם במטרה לסיים את העבודה עד דצמבר 2010. הפינוי בוצע עד כה תוך העברת נפלים מהשטח המנוקה לשטחים שטרם נוקו. החל מיוני 2010 יחל תעש לפנות נפלים מהשטח עצמו החוצה (בפינוי או פיצוץ). בדיון סטאטוס של מטה התוכנית שהוקם ייעודית לנושא זה סוכם כי כל מטען חריג או מצבור תחמושת יסומן בשטח וידווח למשרד הביטחון כולל מיקום על-גבי מפה. במידה ועל-פי שיקול דעתו של תעש קיים סיכון לעובדים במצבור התחמושת או במטען החריג, ידווח הנושא מיידית ובאופן פרטני למשרד לצורך קבלת החלטה מיידית. יש לציין כי לצורך העבודה תעש קיבלה רישוי עסק בטחוני ממשרד הפנים ועל-פי הודעת המפעל נערכה ביקורת שנמצאה תקינה. במסגרת ההסכם, התעשייה הצבאית תהיה אחראית גם לאבטחת המתחם עד להשלמת עבודת פינוי הנפלים שעמדו בבסיס הצורך באבטחה הפיזית. בנוסף מתקיים פיקוח עליון על העבודות, מטעם ספק שירותים אחר, למניעת ניגוד עניינים.

ראה הערות רה"מ 60א' עמ' 68.

**ליקוי**

8. בביקורת המעקב נמצא, כי הדיווח שמסר ראש חטיבת נכסים במשהב"ט, מר אריה לב, לוועדה לענייני ביקורת המדינה בדצמבר 2004, כי להערכתו "תוך חודש או חודש וחצי תתחיל העבודה [לפינוי מערומי התחמושת העיליים] כבר בשטח", לא היה מבוסס, היות שלא הסתמך על תכנית אופרטיבית קונקרטית כלשהי לפינוי הנפלים. יוצא מכך, שהוועדה קיבלה דיווח מרגיע שלא התממש כשבפועל נמשכו הסחבת ואי-הטיפול. כל זאת, למרות הביקורת ולמרות המצב החמור בשטח.

**ליקוי**

9. בביקורת המעקב עלה, כי לא מומשו ההחלטות של המנכ"לים במשהב"ט, פינחס בוכריס - ממרס 2008, ואלוף (מיל') עמוס ירון - מספטמבר 2004, ושל המשנה למנכ"ל וראש מלמ"ב, יחיאל חורב - מנובמבר 2006, לפעול מיידית לפינוי מערומי התחמושת העיליים. משהב"ט לא תקצב את פינוי מערומי התחמושת העיליים; ובכך לא עמד בדיווחו לוועדה לענייני ביקורת המדינה בדצמבר 2004.

**מעקב**

**משרד הביטחון**

8-9. מר אריה לב יצא זה מכבר לגמלאות. המטלה נמצאת בתהליך מימוש מתקדם. ראה תגובה לליקויים 4-7.

ראה הערות רה"מ 60א' עמ' 69.

**ליקוי**

10. כל עוד המינהל אינו מקבל לידיו את המתחם (בגלל העיכוב המתמשך בפינוי שטח הנפלים), תעש ומשהב"ט עלולים לשאת בחיובי ארנונה בגין חלק משטח הנפלים, המסתכמים בכ-46 מיליון ש"ח לתקופה 2005-1996 ו-2008.

**מעקב**

10. העברת הקרקע למינהל מקרקעי ישראל תתאפשר, לאחר הסדרת האפשרות לכריית חול, אשר תאפשר לממן את המשך הפעילות באתר וכן את יתר ההסדרים לגביהם סיכם בעבר המשרד עם המינהל.

ראה הערות רה"מ 60א' עמ' 70.