**פעילות משרד הביטחון להצגה ולהנחלה של מורשת הקרב של צה"ל ושל כוחות המגן שקדמו לו**

**הגופים המבוקרים: משרד הביטחון, צבא הגנה לישראל**

**ליקוי**

1. לא חל שינוי עקרוני ומהותי בהתייחסות המשרד לנושא המוזיאוני מזו שנמצאה בביקורת: ההצגה המוזיאונית של היסטוריית כוחות המגן שפעלו ערב הקמת המדינה ושל צה"ל, והשקעת המשאבים בהפעלה ובשיפור של מערכת המוזיאונים, עדיין אינן מונחות על ידי תפיסה ומדיניות כוללות של הכיוונים, שאליהם שואפים המשרד והיחידה לפתח את מכלול המוזיאונים של המשרד.

**ליקוי**

2. בדצמבר 2006 מסר המשרד, כי עד סוף מרס 2007 הוא יגבש מסמך מדיניות בכל הקשור למוזיאונים שבאחריותו. במעקב נמצא, שהמשרד לא מילא את התחייבותו, ומסמך המדיניות האמור לא גובש.

**מעקב**

**משרד הביטחון**

1-2. מסמך המלצות למדיניות הפעלת יחידת המוזיאונים גובש על-ידי מנהל יחידת המוזיאונים, אישור המנכ"ל טרם התקבל עקב חילופי מנכ"לים במשרד. הנושא יוצג למנכ"ל החדש בקרוב. צפי לסיום - סוף שנת 2010.

ראה הערות רה"מ 60א' עמ' 60.

**ליקוי**

3. המשרד לא מקבל במשך שנים את ההחלטות הדרושות בנוגע למיקומו, לאופיו, למראהו ולתפקודו העתידיים של מוזיאון "בתי אוסף". היעדר מקום לקליטת ציוד נוסף במתקני המוזיאון הקיימים גורם, בין השאר, גם לכך, שהיחידה אינה פונה לצה"ל ואינה מנחה אותו בכל הנוגע לאיסוף חומר מוזיאוני, כנדרש. כתוצאה ממצב דברים זה, נפגעת באופן מהותי יכולתו של צה"ל לשמר באמצעות המוזיאון את הממצאים ההיסטוריים החיוניים להמחשה ולהנחלה לציבור של המורשת ושל שלבים שונים בהתפתחות צה"ל.

**מעקב**

3. טרם התקבלה החלטה סופית לגבי מיקום מוזיאון יחידת "בתי-האוסף". הנושא היה מותנה בחוות הדעת של ראש אמו"ן למנכ"ל, לבחינת התאמת "מרכז רבין" או אתר אחר לעניין זה.

ממצאי בדיקתו פורסמו בחודש יולי 2010 ומהם עולה כי:

א. בבדיקת מרתף "מרכז רבין" לא נמצאו סימנים לגז ראדון.

ב. הבחינה העלתה כי אין אפשרות להעביר את מוזיאון "בתי-האוסף", על תכולתו לבית רבין. זאת, מאחר והמקום צר מלהכילו.

ג. אגף אמו"ן בשיתוף יחידת המוזיאונים עורכים בימים אלה בחינה באשר להקמת מוזיאון צה"ל/מערכות ישראל בבית רבין, ואפשר שבמסגרתו, במגבלות השטח הקיים, ישולבו חלק מהמוצגים הנמצאים היום ב"בתי-האוסף" בסמוך ליפו. צפי לסיום עבודת המטה - עד סוף 2010.

לעניין עבודת המטה מול צה"ל בנושא שריון פריטי ציוד ואמל"ח לשימור ולתצוגה – במהלך המחצית הראשונה של 2010 התקיימה פגישת עבודה עם נציגי צה"ל לגבי סוגי הפריטים. עתה ממתינים לקביעת צה"ל לגבי מועד סיור בבסיסים על-מנת שניתן יהיה לסמן את הציוד הנדרש. בעיית האחסון תישאר בעינה עד לקבלת ההחלטות בדבר האתר האולטימטיבי של "בתי-האוסף".

ראה הערות רה"מ 60א' עמ' 61.

**ליקוי**

4. המשרד ממשיך בגביית דמי כניסה למוזיאונים שבאחריותו ללא הסדרת הבסיס המשפטי לגבייה זו ובלא שבחן את גובהם של דמי הכניסה, יש לראות בכך ליקוי חמור.

**מעקב**

4. נושא חוקיות דמי כניסה נבחן והוצג במהלך חודש יוני 2010 על-ידי לשכת היועץ המשפטי למערכת הביטחון. בסיום הבדיקה נבחנו שתי דרכי פעולה אפשריות: החלת חוק המוזיאונים או גבית דמי כניסה בהסדר/שיטת "החזר עלות".

שיטה א' נפסלה מאחר ונמצא כי מוזיאוני מערכת הביטחון אינם עומדים בקריטריוני הגביה למוזיאונים על פי החוק הנ"ל. פעילות לשינוי חקיקה עלולה לארוך זמן רב ואף אין בה כדי להבטיח הצלחה וישימות ברורים.

מאידך אוששה על-ידי היועץ המשפטי למערכת הביטחון ההיתכנות והסבירות המיידית למימוש לשיטה ב': גבית דמי כניסה בהסדר/שיטת "החזר עלות". עלות הקיום השוטפת של מוזיאונים אלו נבחנה, על כל מרכיביה השונים, לרבות הוצאות קבועות ומשתנות.

אגף משאבי אנוש ויחידת המוזיאונים, בשיתוף ובליווי נציג היועץ המשפטי למערכת הביטחון ונציג אגף אב"מ, יידרשו בעת הקרובה, ולא יאוחר מסוף שנת 2010 להביא לידי ביטוי את השיטה הנ"ל בהוראות ונהלי המשרד ולאחר שהשיטה ואופן יישומה יאושרו ויתוקפו על-ידי כלל הגופים הרלבנטיים לעבודת מטה זו, לרבות קיזוז חשבונאי של ההחזר עם עלות הקיום.

ראה הערות רה"מ 60א' עמ' 62.

**ליקוי**

5. התפוגגותו של פרויקט לאומי - המרכז הלאומי לגבורה ולהנצחה בהר איתן וירידתם לטמיון של עשרות מיליוני ₪, שהושקעו בו מאז ההחלטה על הקמתו, התחוללו בלא שהגורמים הממלכתיים, שהיו מעורבים בו, הביאו את העניין להחלטה. משרד מבקר המדינה מעיר, כי לנוכח כך, שההחלטה על הקמתו של מרכז מוזיאוני והנצחתי לאומי התקבלה על ידי הממשלה, אזי על כל שינוי בהחלטה זו להתקבל אף הוא על ידי הממשלה בתהליך סדור. הסבר מקבל משנה תוקף לנוכח ההשלכות של ההחלטה על עתידו של המרכז בהר איתן על המדיניות הכוללת של מערכת הביטחון בנושא ההנחלה וההנצחה של מורשת צה"ל בכלל ועל עתידו של מוזיאון "בתי האוסף" (לתולדות צה"ל), בפרט.

**מעקב**

5. לנושא הקמת מוזיאון לאומי בהר איתן - נושא זה נמצא עדיין בטיפולה של לשכת שר הביטחון, מול משרד ראש הממשלה, על-מנת לבטל את החלטת הממשלה הקודמת שהפכה ללא רלבנטית לאור ביטול הפרויקט.

ראה הערות רה"מ 60א' עמ' 63.

**ליקוי**

6. למרות התחייבותו של צה"ל מסוף שנת 2006, ולפיה "במהלך שנת העבודה 2007, יסדיר צה"ל את תקני כלל יחידות המוזיאון במערך ויתאימם לצרכים המשתנים", במועד סיום המעקב התהליך טרם הושלם.

**מעקב**

**צבא הגנה לישראל**

6. הוראת קבע אכ"א 38-02-03 "קשרי גומלין- צה"ל ועמותות אזרחיות הפועלות להנצחת חללי צה"ל, קשר עם משפחות שכולות ונכי צה"ל", תעודכן בהתאם לשינויים שחלו בצה"ל במערך התקינה. ההוראה הופצה לסבב הערות בחציון ב' שנת 2010. צפי לפרסום ההוראה המעודכנת – סוף שנת 2010.

ראה הערות רה"מ 60א' עמ' 64.