**שירות חיילי חובה מחוץ ליחידות צה"ל**

**הגופים המבוקרים: משרד הביטחון, משרד לביטחון פנים, משרד החינוך, משרד רה"מ (נתיב), צבא ההגנה לישראל, משטרת ישראל**

ליקויים 6-8 תוקנו. ראה הערות רה"מ 60א' עמ' 40-41.

**ליקוי**

2. בפברואר 2006 הטילה הממשלה על שר הביטחון לבחון, יחד עם משרדי הממשלה והגופים הנוגעים לעניין, את ההמלצה בדבר הפסקת שירות חיילי החובה מחוץ לסד"כ צה"ל, ולהציג לממשלה הצעות ליישומה. לאחר שצוות פנימי של מערכת הביטחון המליץ על צמצום משמעותי של השירות מחוץ ליחידות צה"ל, התכנס במאי 2008 צוות בין-משרדי לבדיקת הסוגיה. במועד סיום הביקורת, מעל לשלוש שנים מאז החלטת הממשלה, עבודת הצוות הבין-משרדי טרם הסתיימה.

**מעקב**

**צבא ההגנה לישראל**

2. צה"ל סיים זה מכבר את חלקו בעבודת המטה הבין משרדית שהתקיימה בראשות היועץ המשפטי לשר הביטחון.הנושא הוצג לשר הביטחון אשר קיבל את המלצות הוועדה, והנחה את יו"ר הוועדה לקיים סבב התייעצות נוסף עם המשרד לביטחון פנים על מנת להגיע לסיכומים שיהיו מקובלים על שני המשרדים. עם קבלת החלטות בנושא על-ידי הדרג המדיני, צה"ל יפעל בהתאם לעדכון השיאים והתקנים בימ"לים.

**ליקוי**

3. הפעלת שוטרי החובה במשטרת ישראל (להלן - שח"ם) במתכונת הנוכחית אינה משיגה ככלל את ייעודה. הסיבות העיקריות לכך הן: גילם הצעיר של שוטרי השח"ם והיעדר ניסיונם, הפוגעים באופן קשה הן בתפקודם והן בתפקודם של שוטרי הקבע אליהם הם מתלווים; קיום קושי בהפעלתם מאחר שהרוב המכריע של שוטרי השח"ם הן נשים, דבר המקשה לדבריהם על יכולתה של משטרת ישראל לפעול. בשל תקופת השירות הקצרה יחסית של נשים בצה"ל בהשוואה לגברים, והצורך בהכשרה ובצבירת ניסיון כדי להתמודד עם המשימות המוטלות עליהן, פרק הזמן שנותר למיצוי יכולתן של שוטרות השח"ם הוא קצר ביותר - ומתמצה בעיקר בחודשים האחרונים לשירותן; משך השירות הקצר של שוטרות השח"ם גורם גם לתחלופה גדולה של כוח אדם, על כל המשתמע מכך.

**מעקב**

**משרד הביטחון**

2-3. הוועדה הבין-משרדית, שבראשה עמד המשנה ליועץ המשפטי למערכת הביטחון, סיכמה את מסקנותיה והגישה המלצותיה לשר הביטחון עוד בחודש פברואר 2010. עבודת המטה הוצגה לשר הביטחון באפריל 2010 והשר קיבל ואישר עקרונית את המלצות הועדה. יחד עם זאת, הינחה השר לא להעלות בשלב זה את עבודת המטה להצגה ולהחלטת ממשלה, אלא לקיים עבודת מטה ומשא ומתן מקדים עם המשרד לביטחון פנים בעניין שוטרים, חיילים וחיילי מג"ב, וזאת בטרם תוצג לממשלה. לעניין זה, סגן היועץ המשפטי של המשרד קיים בחודש יוני 2010 מפגשים עם הנהלת המשרד לביטחון פנים להסדרת נושא הקיצוץ ההדרגתי בהקצאות חיילים למטרות אלו. זאת, כהכנה למפגש שר הביטחון עם השר לביטחון פנים. אולם במשא ומתן מקדים זה הוא נקלע לחילוקי דעות מהותיים עימם בעיקר סביב עניין התניית המשרד לביטחון פנים שהקיצוץ בחיילים יפוצה בתקינת שוטרים הולמת חלופית. הוועדה לביקורת המדינה בכנסת אף קיימה ישיבה בנושא זה ב – 2 באוגוסט 2010.

ראה הערות רה"מ 60א' עמ' 38-39.

**ליקוי**

4. בינואר 2006 קבעה הממשלה, כי המשרד, המשרד לביטחון הפנים ומשרד המשפטים יפעלו לתיקון החוק, באופן שניתן יהיה לשבץ משרתי חובה בכלל יחידות המשטרה, לרבות אלו העוסקות במאבק בפשיעה ובאכיפת חוקי התנועה. במועד סיום הביקורת, כשלוש שנים לאחר החלטת הממשלה על הצורך בתיקון החוק, טרם הושגה הסכמה בין הגורמים בדבר התנאים להמשך שירותם של חיילים במ"י, וממילא טרם תוקן החוק. על כן, ממשיך להתקיים ההסדר הנוכחי, שבו מחד, אין מיצוי יעיל של פוטנציאל חיילי שח"ם, כשמאידך, צה"ל זקוק להם למשימותיו. יש בהמשך המצב עד כדי בזבוז של משאב לאומי זה.

**מעקב**

4. ראה מעקב לליקויים 2-3.

**ליקוי**

5. הצוות הפנימי המליץ על צמצום של 40% במספר החיילים המוקצה למשרד, המלצה שאישרו הרמטכ"ל ושר הביטחון. בפועל הקיצוץ מומש באופן חלקי בלבד.

**מעקב**

5. המלצת הוועדה הבין-משרדית בנושא היקף ההפחתה של שירות חיילות במשרד הביטחון הוצגה בפני שר הביטחון באפריל 2010. הצעת הקיצוץ המקורית לחיילות עמדה במקור על 40%. לבסוף הוצע לשר שהקיצוץ במשרד יעמוד בשיעור של 20% בלבד.

ראה הערות רה"מ 60א' עמ' 40.

**ליקוי**

9. הוראת המשרד קובעת, כי האגף הביטחוני-חברתי הוא גורם המטה במשרד המרכז את הטיפול בנושא סיוע חיילים מחוץ לסד"כ לגופים שנקבעו בצו שירות ביטחון (קביעת שירות מוכר לפי סעיף 26א לחוק), התשנ"ו-1996. בביקורת עלה, כי האגף אינו מבצע כל פעילות הקשורה לשירות חיילים במסגרת שירות מוכר.

**ליקוי**

10. במצב שבו המשרד אינו ממלא את תפקידו כגורם מטה המרכז את הטיפול בהשמת חיילים בחובה בימ"לים בכלל ובתכנון כוח האדם השנתי המוקצה למשימות מחוץ לסד"כ והתקשרות מול הגופים השונים בפרט, צה"ל מקבל החלטות הנוגעות להקצאת כוח האדם למשימות מחוץ לסד"כ באופן עצמאי, מתוך ראייה חד-צדדית, ולא מתוך ראייה כללית הבוחנת את צורכי כלל הגופים המסתייעים.

**מעקב**

9-10. הוראת המשרד מס' 11.26 – האגף הביטחוני חברתי - ארגון, בסעיפים הדנים בהשמת חיילי ימ"לים שונתה בינואר 2010, ונגרעה ממנה אחריותו הלא רלבנטית של האגף מנושא האחריות לחיילים בימ"לים. במקביל עודכנה בפברואר 2010, הוראת המשרד מס' 59.12: "שירות חיילים סדירים בסיוע למשרדי ממשלה וגופים ממשלתיים - תקצוב וגביה", כבר בפברואר 2010, המסדירה את האחריות לגבייה ולהתקשרות בין מערכת הביטחון לבין אותם גופים מסתייעים, לרבות הבקרה על תהליכים אלו, בדגש על אחריות: אגף התקציבים, אגף הכספים והיועץ הכלכלי למערכת הביטחון.

לנושא החתימה החוזית - עניין ההחתמה של גופים מסתייעים אלה, על חוזה העסקה סטנדרטי, מידי חידוש חוזה, נמצאת עדיין על שולחן היועץ המשפטי למערכת הביטחון. עם פרסומה לקראת סוף 2010 היא תהפוך למיתווה החוזי הקבוע עימם. יחד עם זאת, מנגנוני הבקרה לחיוב ולגבייה הכספית בגין השירות, מתקיימים כבר עתה, בבקרת ובאחריות הגופים התקציביים.

ראה הערות רה"מ 60א' עמ' 41.

**ליקוי**

11. אי-השלמת עבודת הצוות הבין-משרדי לבחינת השירות מחוץ לסד"כ היא למעשה הנצחת המצב הקיים על מגרעותיו, והתעלמות מהצורך בקביעת המלצות אופרטיביות למיצוי כוח אדם המועבר מצה"ל לימ"לים. ראוי שהצוות הבין-משרדי יסיים בהקדם את עבודתו ויגיש המלצותיו לממשלה, תוך תיקון הליקויים שעלו בדוח ביקורת זה. מעבר לכך, על המשרד למלא את תפקידו בכל הנוגע לריכוז הטיפול בהשמת חיילים בשירות חובה בימ"לים.

**מעקב**

11. ראה מעקב לליקויים 2-3.