**משרד האוצר**

**מינויים וסדרי העסקה**

**הגופים המבוקרים: משרד האוצר – אגף החשב הכללי, נציבות שירות המדינה**

ליקויים 7,11-12 תוקנו. ראה הערות רה"מ 60א' עמ' 74.

**הערכה ומשוב של עובדים**

**ליקוי**

1. נמצאו ליקויים רבים במילוי טופסי ההערכה במשרד האוצר כגון: רישום לא מדויק של התקופה שבה עוסקת ההערכה, רישום ההערכה על-ידי העובד המוערך עצמו, אי-מתן ציון לעובד המוערך במקומות שבהם יש למלא הערכה, אי-רישום פרטי שיחת המשוב, שימוש בטפסים לא עדכניים. נציבות שירות המדינה אינה מפקחת בסדירות על הערכת העובדים במשרד האוצר.

**מעקב**

**נציבות שירות המדינה**

1. לא דווח על התקדמות בתיקון הליקוי.

**מעקב**

**משרד האוצר**

1. קיימת כבר הקפדה על רישום התקופות בגיליונות ההערכה. טופסי ההערכה נרשמים על-ידי הממונה שגם חותם עליהם. קיימת כבר הקפדה על שימוש בטפסים עדכניים של הערכה ומשוב. פרטי שיחת המשוב נרשמים בטופס ההערכה, אם יש לעובד מה לציין, הוא עושה זאת במקום המתאים לכך על גבי הטופס וכך עושים גם הממונים. מן הראוי לציין כי כל טופס המגיע לאגף משאבי אנוש, נבדק בקפידה ובמקרים מסוימים, בהם קיימים ליקויים/חוסרים – מוחזרים הטפסים ליחידה על מנת לתקן הליקויים.

**ליקוי**

2. משרד האוצר אינו מפיק דוחות ניהוליים מטופסי ההערכה, אינו מסיק מסקנות מתהליך ההערכה ואינו עושה בהם שימוש בניהול משאבי האנוש. חשוב במיוחד להקפיד על נוהלי הערכה והמשוב לעובדים במשרד האוצר שהתחלופה שלהם גדולה יחסית.

**מעקב**

2. אגף משאבי אנוש מנהל כבר דוח עובדים בו קיים רישום לגבי עובדים אשר נערך/לא נערך בעבורם טופס הערכה ומשוב. קיימת הקפדה על משלוח תזכורות שוטפות לכל היחידות למילוי הטפסים.

**ליקוי**

3. הליקויים בעניין הערכת העובדים במשרד האוצר מצביעים על כשל בהטמעת התהליך, וכתוצאה מכך מוחמצות מטרותיו. על המשרד לפעול להנחלת הערכת העובדים בתרבות הארגונית שלו. עליו לפעול להסקת מסקנות מהערכות העובדים ולבסס עליהן פעולות בתחום משאבי האנוש.

**מעקב**

3. אגף משאבי אנוש מטמיע כבר את הנושא בקרב עובדי המשרד.

**היתרים לעבודה פרטית**

**ליקוי**

4. בתקשי"ר נקבע כי יש להגיש בקשות להיתרים עד 30 יום לפני מועד תחילת העבודה הפרטית, אולם רוב הבקשות הוגשו לאחר מועד זה, ובחלק מהמקרים - אף לאחר שהעובד החל בעבודתו הפרטית. כמחצית מההיתרים ניתנו לאחר המועד המיועד להתחלת העבודה.

**מעקב**

4. לא מקבלים כבר בקשות, שלא במועד, כלומר פחות מ-30 יום.

**ליקוי**

5. נמצא שבקשות להארכת תוקף היתר קיים שחלו בהן שינויים בגובה השכר במקום העבודה או בהיקפה הועברו לאחראי במשרד בלי שהתקבלה המלצתו של היועץ המשפטי של המשרד. כתוצאה מכך לא נבדקה התאמתן לתנאי התקשי"ר. כמו-כן ניתנו היתרים בלא שהיה לגורמים המקצועיים כל החומר הנוגע להם.

**מעקב**

5. כל בקשה מועברת כבר לחוות דעת יועץ משפטי גם אם זו בקשת הארכה.

**ליקוי**

6. משרד האוצר נוהג לאשר היתרים למשך שנה אחת בלבד ולדרוש מהעובדים לחדשם מדי שנה. בשל כך העובדים (למעט עובדים בכירים) אינם נדרשים להציג אישור של המעסיק על תנאי העבודה, לא מראש ואף לא בדיעבד. עובדים המועסקים בחוזי בכירים נדרשים לצרף אישורים של המעסיק הפרטי בדבר תנאי העבודה, אך רק לחלק מהבקשות צורפו אישורים כאלה. בחלק מהאישורים נכללו פרטים חלקיים בלבד. בבדיקת משרד מבקר המדינה נמצאו 4 היתרים לעבודה פרטית שהעובדים מקבלי ההיתר לא דיווחו על מקבלי השירות, כנדרש בתקשי"ר, והסמנכלית הבכירה למינהל במשרד האוצר לא דרשה לקבל דיווחים כאלה, לכן לא נבדקה האפשרות של ניגוד עניינים או של סתירה אחרת להוראות התקשי"ר.

**מעקב**

6. לכל בקשה גם אם זו בקשת הארכה, מבקשים כבר אישור של המעסיק על תנאי העבודה והשכר.

**נסיעות לחו"ל על חשבון חתמים במסגרת הנפקות**

**ליקוי**

9. מממצאי הביקורת בעניין היתרים לעבודה פרטית מלמדים שמשרד האוצר ונש"ם אינם עומדים על קיום מלא של הוראות התקשי"ר ונוהלי נש"ם ובכך מסכלים את תכלית ההסדרים בדבר היתרים לעבודה פרטית. ניתן היה לצפות ממשרד האוצר ומנש"ם שיקפידו הקפדה יתרה על בחינת בקשות לעבודה פרטית של עובדים בכירים, האמורים לשמש דוגמה אישית כמי שמאשרים בעצמם בקשות של עובדים הכפופים להם.

**מעקב**

**נציבות שירות המדינה**

9. לא דווח על התקדמות בתיקון הליקוי.

**מעקב**

**משרד האוצר**

9. לא דווח על התקדמות בתיקון הליקוי.

**ליקוי**

10. התקשי"ר איננו מחייב חוות דעת משפטית בדבר נסיעה של מנכ"ל משרד ממשלתי לחו"ל במימון זר, כפי שנדרש לגבי יתר עובדי המדינה. משרד האוצר לא פעל להסדיר בנוהל קבוע את הנסיעות של עובדי המשרד לחו"ל במימון זר, אף על פי שנש"ם הסבה את תשומת לבו לחשיבות העניין. התיעוד של הנסיעות לחו"ל לצורכי ההנפקות לוקה בחסר.

**מעקב**

10. לא דווח על התקדמות בתיקון הליקוי. ראה הערות רה"מ 60א' עמ' 74.

**מינוי חשבים – מעקב**

**ליקוי**

13. בדוח 56ב' הצביע מבקר המדינה על ליקויים במינוי חשבים למשרדים וליחידות סמך. בדיקת המעקב העלתה כי רק ליקויים מעטים תוקנו ואחרים נמצאים בשלבי תיקון והסדרה. עדיין לא נקבעו אמות מידה למינוי חשבים ביחידות סמך; ועדה שמונתה לטפל בעניין לא התכנסה כלל. טרם נקבע נוהל לרוטציה במינוי החשבים. הוועדה הפנימית באגף החשכ"ל העוסקת במינוי חשבים רשמה פרוטוקולים חלקיים בלבד, ואין כל נוהל המסדיר את פעילותה על משרד האוצר ועל נש"ם לטפל בהקדם בקביעת אמות מידה למינוי חשבים ליחידות סמך ולהשלים את הכנת הנוהל בדבר רוטציה במינוי חשבים. כאשר מתגלעים חילוקי דעות מקצועיים בין גורמים במשרד האוצר ובנש"ם, ראוי שאלו יובאו להכרעת הגורמים המוסמכים.

**מעקב**

13. בתאריך 6.12.09 פורסם נוהל סבב תפקידים בכירים באגף החשב הכללי, לאור סיכום החשב הכללי ונציב שירות המדינה, כמו כן פורסם בתאריך 19.4.09 נוהל סבב חשבים ביטחוניים. הנוהלים מסדירים את הליקויים במינוי החשבים.

**ליקוי**

14. הממצאים שהועלו בדוח זה מצביעים על סדרה של ליקויים במשרד האוצר האחראי לניהול יעיל ותקין של תקציב המדינה. על נציבות שירות המדינה לבחון אם ליקויים אלו קיימים גם במשרדים אחרים ואם כן, לדאוג שיתוקנו.

**מעקב**

**נציבות שירות המדינה**

14. לא דווח על התקדמות בתיקון הליקוי.