**חברות ממשלתיות**

**חברת נמל אשדוד בע"מ  
סדרי קבלת עובדים בכירים**

**הגופים המבוקרים: חברת נמל אשדוד בע"מ, משרד האוצר - רשות החברות הממשלתיות**

ליקוי מספר 8 תוקן. ראה הערות רה"מ 60א' עמ' 103.

**ליקוי**

1. לגבי משרת המנכ"ל - החברה החליטה להתקשר עם חברת ההשמה ב' להספקת שירותי ייעוץ שוטף להליך איוש משרת מנכ"ל מהתחלתו עד שלב בחירת המנכ"ל ומינויו. לא נמצאו במשרדי החברה מסמכים המעידים על פנייה בכתב של החברה לכמה חברות השמה לקבלת הצעות וכן לא נמצאו הצעות בכתב מחברות השמה, כמתחייב מכללי מינהל תקינים.

החברה לא פנתה למועצה להשכלה גבוהה כדי לבדוק אם תואר במדעי החברה שווה ערך לתואר במינהל עסקים. נמצא כי מועמדים לתפקיד מנכ"ל החברה שהיה להם ניסיון בחברות בעלות היקף עסקים דומה ואף רחב מהחברות בהן עבד המנכ"ל שנבחר נפסלו בנימוק שלא עמדו בתנאי הסף של ניסיון בניהול עסקי.

**ליקוי**

2. משרה בכירה א': הביקורת העלתה כי מלבד המועמדים שפנו לחברה בעקבות הפרסום, הוספו לרשימת המועמדים בסבב השני כמה מועמדים לפי בקשת יו"ר הדירקטוריון על אף החלטת הדירקטוריון מ-21.3.05, הקובעת שאיתור המועמדים ייעשה באמצעות פרסום מודעה בעיתונים. בחירת עובד א' למשרה נעשתה במשאל של ועדת האיתור בטלפון. לדעת מבקר המדינה, היה ראוי שהמלצה בדבר מינויו תתקבל לאחר דיון בוועדה ולא במשאל בטלפון.

**ליקוי**

3. לגבי משרה ב': לדעת משרד מבקר המדינה, אף שהמנכ"ל היה חדש בתפקידו ואף שביקש לשתף את יו"ר הדירקטוריון בהליך האיתור והדבר אושר על ידי הדירקטוריון, קיים חשש כי מעורבותה הפעילה של יו"ר הדירקטוריון בהליכי המינוי, גם אם נעשתה מרצון טוב ובכוונה כנה לסייע, פגעה ביכולתה לפקח עליהם במסגרת תפקידה כיו"ר הדירקטוריון.

**ליקוי**

4. משרה בכירה ג': במשרדי החברה לא נמצאו סיכומי הראיונות של המועמדים למשרה. כן לא נמצאה בהם רשימה מרוכזת של כל המועמדים שניגשו למכרז ונימוקים לפסילת מועמדים או לקבלתם בכל שלב משלבי הביניים של הליך המיון. זאת - בניגוד לנוהלי החברה ולכללי מינהל תקינים, המחייבים תיעוד של הליכי המיון.

**ליקוי**

5. משרה בכירה ד': בתיקי החברה לא נמצאו מסמכים המתעדים את הליך איתור המועמדים למשרה: לא ברור מי פנה למועמדים, כיצד אותרו, וכמה אותרו; שמות המועמדים והנימוקים לקבלתם או לפסילתם, שמות מנהלי השלבים האחרים של הליך האיתור והנימוקים לבחירת המועמדים בכל שלב משלבי הביניים לא צוינו.

נמצא כי המועמד שנבחר למשרה, עובד ד', לא עמד בחלק מדרישות התפקיד - חברות של עשר שנים לפחות בלשכה מקצועית וניסיון של שלוש שנים לפחות בתפקיד בכיר בתאגיד בתחום המקצוע כנדרש. הוא גם לא עבר מבחן התאמה למשרה כנדרש בנוהל מינוי בכירים.

**ליקוי**

6. משרה בכירה ה': החברה פעלה בניגוד לנוהל איוש בכירים שלה לצורך איתור מועמד למשרה; הנוהל מחייב כי פנייה ישירה למועמד תיעשה בשילוב פרסום מודעה בעיתון או במקביל לפנייה לחברת השמה לאיתור מועמדים פוטנציאליים

**ליקוי**

7. משרה בכירה ו': לא נמצאו מסמכים הנוגעים להליך בחירתו של עובד בכיר ו' למשרה, למעט מבחן הערכה. גם לא נמצאו מסמכים המפרטים את תנאי הסף להגשת מועמדות לתפקיד זה.

**מעקב**

**משרד האוצר – רשות החברות הממשלתיות**

1-7. חברת נמל אשדוד פועלת על-פי נוהל מינוי עובדים בכירים אשר העדכון האחרון שלו אושר על-ידי דירקטוריון החברה ב – 31.8.2009. יחד עם זאת , יצוין כי רשות החברות הממשלתיות העירה לנוהל בהתייחס להליך מינוי עובד לתפקיד בכיר מתוך החברה, כי מינוי עובד לתפקיד בכיר על-ידי המנכ"ל מקרב עובדי החברה שלא על-פי הליך איתור ומינוי, אינו עומד בדרישות שנקבעו בתקנות וכי בכל מקרה של מינוי כאמור לעיל יש לקיים הליך של מכרז פנימי. למרות עמדת רשות החברות הממשלתיות החליט הדירקטוריון להמשיך ולקלוט עובדים בכירים מתוך החברה, על-פי נוהל החברה ולא במכרז פנימי. התנהלות החברה בנושא זה תיבחן על-ידי הרשות ויישקלו הצעדים בהם יש לנקוט לצורך קיום התקנות על-ידי החברה.

**מעקב**

**חברת נמל אשדוד בע"מ**

1-7. חברת נמל אשדוד קבעה נוהל שאושר על-ידי רשות החברות הממשלתיות שעונה על הדרישות והתנאים שצויינו בדו"ח המבקר. בהליכי המינוי של פקידים בכירים (מבקר פנימי, סמנכ"ל לקוחות) פעלה החברה בהתאם להוראות הנוהל. לגבי מינוי מנכ"ל, החברה מגבשת עריכת נוהל למינוי מנכ"ל שבו יוטמעו הנחיות רשות החברות הממשלתיות והפסיקה שעניינה אופן איתור ומינוי מנכ"ל לחברה ממשלתית. ההתקשרויות עם חברות ההשמה תואמות כיום את חוק חובת המכרזים תשנ"ד-1992 ואת תקנות חובת המכרזים תשנ"ג-1993.

ועדת הביקורת של דירקטוריון חברת נמל אשדוד הורתה להנהלת החברה למפות את הליקויים ולהציע דרכים לתיקונם.

ראה הערות רה"מ 60א' עמ' 102-103.