**החברה למפעלי כלכלה ותרבות   
לעובדי המדינה בע"מ**

**היבטים בפעולות החברה**

**הגופים המבוקרים: החברה למפעלי כלכלה ותרבות לעובדי המדינה בע"מ; משרד ראש הממשלה - נציבות שירות המדינה; משרד האוצר - אגף החשב הכללי, רשות החברות הממשלתיות; מינהל מקרקעי ישראל**

ליקויים 2,4,8,10,12,15,18 תוקנו. ראה הערות רה"מ 59ב' עמ' 295-302.

ליקויים 1,7,9, תוקנו. ראה דוח מעקב 59ב' עמ' 441-445.

**ליקוי**

5. בידי אגף התקציבים לא היו דוחות כספיים של החברה, תכניות עבודה ותכנית תקציבית למימון פעולותיה, האמורים לשמש בסיס לקביעת סכום ההקצבות.

**מעקב**

**משרד האוצר – החשב הכללי**

5. ראה דוח מעקב 59ב' עמ'.441

**ליקוי**

11. החברה חוכרת ממינהל מקרקעי ישראל את בית יערי משנת 1958. בשנים 2003-1993 השכירה החברה נכס זה לצד שלישי שלא למטרה שלשמה הוא הוחכר לה (בית הבראה לעובדי מדינה). מפברואר 2006 משכירה החברה את בית יערי לגורם אחר בלי שקיבלה את אישור מינהל מקרקעי ישראל, שלא כנדרש. מתחילת תקופת החכירה ועד שנת 2007, המועד שבו הסב משרד מבקר המדינה את תשומת לבו של מינהל מקרקעי ישראל לנושא, לא בדק מינהל מקרקעי ישראל כיצד השתמשה החברה בבית יערי.

**מעקב**

**מינהל מקרקעי ישראל**

11. ראה דוח מעקב59 ב' עמ'. 443

**ליקוי**

13. משנת 1996 נכללת בסדר היום של הרשות ושל גורמים אחרים במשרד האוצר האפשרות שמניות בנק יהב שהמדינה מחזיקה בעקיפין יימכרו; בשנת 2007 איבד הבנק את הזיכיון שהיה לו למתן שירותי בנקאות לעובדי המדינה. במועד סיום הביקורת טרם הסתיים הטיפול של גורמים אלה בנושא.

**מעקב**

**החברה למפעלי כלכלה ותרבות לעובדי המדינה**

13. במהלך חודש מרץ 2010 התקיימה ישיבה בה השתתפו יו"ר ההסתדרות המכהן גם כיו"ר דירקטוריון החברה, מנהל רשות החברות, המשנה למנהל הרשות ויועציה המשפטיים של החברה ממשרד עו"ד חיצוני. בפגישה נדונו האפשרויות השונות בפני בעלי המניות בחברה על מנת לנסות ולקדם הסדר שיאפשר, בין היתר, לנסות ולמכור את אחזקות החברה למפעלי כלכלה בבנק יהב. בישיבה סוכם, כי משרד עו"ד חיצוני יכין נייר עמדה המציע הסדרת מבנה ההון של החברה. לאחר הישיבה התברר כי למשרד עו"ד חיצוני לא נמסר מי ישא בעלויות עבודותו. הרשות סבורה כי יש להביא הצעה לדירקטוריון כך שהעבודה תבוצע מטעם החברה ועל חשבונה. מכיוון שעד כה הנושא טרם קודם, מתעתדת הרשות, באמצעות נציגה, להעלות הצעה ברוח זו בישיבת הדירקטוריון הקרובה.

**ליקוי**

14. לפחות משנת 2000 יודעת הרשות שיש צורך בביצוע בדיקה מקיפה של מצבת המניות בחברה, לשם הכרעה בשאלה אם החברה מעורבת או ממשלתית. למרות זאת, ואף שכבר בדוח שנתי 55ב, שפורסם במאי 2005, עמד משרד מבקר המדינה על התמשכות הבדיקות בנושא ועל הצורך בהשלמתן בהקדם, העלתה הביקורת הנוכחית כי בדצמבר 2008 טרם סיימו הרשות ואגף החשכ"ל (שמעורב בבדיקות) את בדיקותיהם בעניין זה.

**מעקב**

**משרד האוצר – רשות החברות הממשלתיות**

14. התקיימו ברשות מספר ישיבות יחד עם משרד רו"ח חיצוני אשר נתבקש על ידי הרשות בשנת 2000, לבדוק את הנושא וכן רו"ח של החברה. בישיבות אלה הוצגה השתלשלות הארועים ביחס לפדיון מניות הציבור והמדינה בחברה ככל שהדבר ניתן. כמו כן, נקבעה ישיבה לתחילת אוגוסט 2010 בהשתתפות נציגי הרשות, החשב הכללי ורו"ח חיצוני, שנשכר על ידי החשכ"ל, על מנת לבדוק היבטים שונים בפעילות החברה ומעמדה. כפי שהובהר על ידי הרשות בעבר, הרשות בדיעה כי על מנת להתיר את הסבך הכרוך בהחזקות המדינה בבנק יהב ובאחזקה המשותפת בחברה למפעלי כלכלה הרי שנכון יהיה לקדם הסדר כולל. במידה והסדר כאמור לא ייצא לפועל תשוב הרשות ותבחן אלו צעדים יש לנקוט ביחס לחברה.

**ליקוי**

16. לדעת משרד מבקר המדינה, כדי שהחברה תוכל להבטיח רמת שירותים עקבית לעובדי המדינה וגמלאיה, יש מקום שבעלי מניותיה יפעלו להקטנת אי-הוודאות בעניין הכנסותיה. מכל מקום, ראוי כי דירקטוריון החברה יבחן ביסודיות מפעם לפעם חלופות לשימוש בכספים הפנויים להגדלת הוצאותיה על פעולות רווחה ותרבות; דבר שלא נעשה. יש מקום כי הדירקטוריון אף יגבש עקרונות אשר ינחו אותו בבואו לקבל החלטות בדבר סכום הכספים הפנויים שהחברה רשאית לצבור. עליו לבחון גם את הדרכים לניצול המיטבי של נכסי החברה הנוספים, בנק יהב ובית יערי, כדי להגדיל את המשאבים המיועדים לפעולות לרווחת עובדי המדינה וגמלאיה.

**מעקב**

**החברה למפעלי כלכלה ותרבות לעובדי המדינה בע"מ**

16. דירקטוריון החברה גיבש תוכנית רב שנתית לתקציב פעילות החברה, תוכנית אשר משפיעה באופן ישיר על היקף הכספים הפנויים שהחברה יכולה לצבור. בישיבת דירקטוריון החברה, לאחר ביצוע עבודה מקיפה בעניין, הוצגו הרקע והנחות היסוד לבניית התקציב הרב שנתי של החברה. ההנחות קובעות כי היקף העמיתים הפוטנציאלי לא ישתנה מהותית, ביקוש גובר לשירותי החברה מגורמים נלווים, תימשך ותגבר העדפת העמיתים לשירות ישיר, השוק ימשיך לתת יתרון מחיר לקולקטיב, מבנה החברה ותפקידיה לא ישתנו מהותית והמקורות תקציביים ימשיכו להיות לא ודאיים. הצרכים שאותרו הם גידול בהוצאה המשפחתית לנושא תרבות הפנאי, ביטוח קולקטיבי בדגש על בריאות, מסגרות אשראי חוץ בנקאיות, שירותי הגיל השלישי הנובע מעליה בגיל הממוצע של העמיתים וירידה בביקוש לנופשונים קבוצתיים ומעבר להעדפת נופשוני בודדים. בנוסף, הוצגו בישיבה פוטנציאל העמיתים והיקף הנהנים משירותי החברה, בחלוקה לפי השירותים השונים.

עוד הוצגו מקורות ההכנסה של החברה, תוך עמידה על אי ודאות מקורות אלה והקושי שיש בכך בתכנון רב שנתי ואת המשמעויות שהדבר עלול להביא על יכולת החברה להמשיך לתת שירותים בהיקף הניתן כיום. בעניין זה העיר יו"ר דירקטוריון החברה כי בשנים האחרונות משרד האוצר לא מעמיד כספים או לא מעמיד אותם במועד, וגם כספים שהובטחו קוצצו. 10 מיליון ש"ח שהובטחו לחברה, בוצעה הפחתה חד צדדית על ידי האוצר. חוסר הודאות אינו רק בנוגע לסכום עצמו אלא גם לשאלה אם בכלל יועמדו כספים. לאור זאת יש קושי אמיתי לבנות תוכנית רב שנתית כאשר הנחת היסוד הבסיסית של הכנסות צפויות אינה ידועה. בכל מקרה, לחברה אין כוונה לפגוע בשירותים שהעמיתים מקבלים היום.

הנהלת החברה הציעה לשמר על מסגרות התקציב, תוך גידול קטן של המסגרת הקיימת, בדרך של הסטות בין סעיפים בתוך התקציב. כמו כן, הומלץ להמשיך בפיתוח מערכות לשירות ישיר, לפתח מערכת מוצרי ביטוח ופיתוח מקורות הכנסה לפי המלצת ועדת הכספים: תקורה עבור שירותים, צמצום עלויות תפעול "מועדון טוב" הגדלת עמלות מספקים. במהלך ישיבת הדירקטוריון התקבלו בין היתר החלטות לאשר תכנית עבודה רב שנתית לפי הנחות היסוד שהוצגו ושההנהלה המצומצמת של החברה תבחן ותביא לעיון הדירקטוריון הצעה לביטוח בריאות לעובדי המדינה.

ראה דוח מעקב 59ב' עמ'. 444

**ליקוי**

17. על רשות החברות, אגף החשכ"ל ואגף התקציבים - בשיתוף אגף השכר והסכמי עבודה במשרד האוצר ונציבות שירות המדינה - לבחון במסגרת תהליך קבלת החלטות מסודר, לאחר שישמעו את עמדת החברה והסתדרות עובדי המדינה בנושא, אם רצוי ששירותי הרווחה והתרבות ימשיכו להינתן לעובדי המדינה במתכונת הקיימת. הסוגיה העקרונית - האם המדינה, כמעסיקה, צריכה ואמורה להיות שותפה בבעלות על חברה שמטרתה להעניק שירותי תרבות ורווחה לעובדיה ולגמלאיה - נשארת בצריך עיון.

**מעקב**

**משרד האוצר - רשות החברות הממשלתיות**

17. לא דווח על התקדמות בתיקון הליקוי.

**ליקוי**

20. עד מועד סיום הביקורת, באוקטובר 2007, כשבע שנים לאחר החלטת הדירקטוריון למנות את מנכ"לית החברה לתפקידה - לא חתמה החברה על הסכם העסקה עמה, ושינוי תפקידה ממ"מ מנכ"ל לתפקיד מנכ"לית החברה לא עוגן בהסכם.

**מעקב**

**החברה למפעלי כלכלה ותרבות לעובדי המדינה**

20. הסכם העסקה של מנכ"לית החברה הוכן כנדרש ואושר על ידי האורגנים המוסמכים של החברה.

ראה דוח מעקב59 ב' עמ'. 445