**הטיפול בפסולת בנייה**

**דוח 58ב'**

**החלטה מספר בק/59 מיום 18.8.2008**

**יושב ראש ועדת השרים, השר עמי אילון, מסכם** ומנחה לסיים הכנת הצעת החלטה בנדון בתוך שבועיים. כמו כן מבקש את המשרדים והגופים הנוגעים בדבר להעביר הערות בהקדם.

**החלטה מספר בק/65 מיום 2.10.2008**

**מחליטים:**

1. צוות בין-משרדי בראשות נציג משרד הפנים, ובהשתתפות נציגי משרד הבינוי והשיכון, מינהל מקרקעי ישראל והמשרד להגנת הסביבה, יבחן את הדרכים לשיווק אתרים לסילוק ולמיחזור של פסולת בניין ולקידום תוכניות מפורטות לאתרים לסילוק ולמיחזור פסולת בניין.
2. צוות בין-משרדי בראשות נציג משרד הפנים, בהשתתפות המשרד להגנת הסביבה, ובהתייעצות עם נציגי השלטון המקומי, יבחן את האפשרות וההשלכות של גביית אגרות לטיפול בהטמנה ומיחזור של פסולת בניין, במסגרת עבודות בנייה הדורשות היתר ובמסגרת עבודות בנייה ושיפוצים שאינן דורשות היתר, לרבות הצורך בהכנת חקיקה או חקיקת משנה, לעניין זה.
3. צוות בהשתתפות החשב הכללי במשרד האוצר או מי מטעמו, מנהל רשות החברות הממשלתיות או מי מטעמו ונציג המשרד להגנת הסביבה, יבחן את האפשרות לקבוע כללים למכרזים של משרדי ממשלה, חברות ממשלתיות ויחידות סמך ממשלתיות, לרבות כללים שייקבעו בחיקוק על פי הצורך, עבור פרויקטים שונים, בין היתר בתחומי הבינוי והתשתיות, בהם ייעשה שימוש בחומרים ממוחזרים מחומרי בנייה לשם צמצום השימוש בחומרי גלם ראשוניים ופגיעה מתמשכת במשאבי המדינה באמצעות השלכה בלתי חוקית של פסולת בניין.

יו"ר הצוות לעניין כללים למכרזים של משרדי הממשלה ויחידות סמך ממשלתיות יהיה החשב הכללי או נציגו ויו"ר הצוות לעניין כללים למכרזים של חברות ממשלתיות יהיה מנהל רשות החברות הממשלתיות או נציגו.

הצוות יגיש מסקנותיו לשר האוצר עד ליום 31.3.2009.

1. פועל לעדכון תקן 1886 בנושא מצע לכבישים, רחבות ושדות תעופה, בכל הנוגע לשימוש בפסולת בניין ממוחזרת.
2. הערות מבקר המדינה בדוח 58ב', יילקחו בחשבון בעת ביצוע החלטה זו.
3. דיווח על ביצוע ההחלטה יימסר לוועדת השרים בתוך שישה חודשים, ולעניין סעיף 3 - במועד הגשת מסקנות הצוות לשר האוצר.
4. דיווח ביניים יימסר לאגף הבכיר לביקורת המדינה, בתוך שלושה חודשים.

**ביצוע ההחלטות:**

**המשרד להגנת הסביבה**

הסיכום טרם הוטמע בנהלי השמאי הממשלתי וגם לא בנהלי האגף לשיווק במינהל מקרקעי ישראל. משרד הפנים אינו מקדם את סיכומי הצוות הבינמשרדי, ולכן השר להגנת הסביבה החליט על קידום מסקנות הצוות הבינמשרדי במסגרת החוק לשמירת הניקיון. במשרד הוכנה טיוטה לתזכיר חוק בעניין.

החשב הכללי הוציא כבר הוראת תכ"מ המחייבת את כלל משרדי הממשלה בשימוש בחומרים ממוחזרים מפסולת בנייה בהיקף של 20% לפחות.

מכיוון שהוראת התכ"מ אינה חלה על החברות הממשלתיות, בכוונת השר להגנת הסביבה להביא לאישור הממשלה החלטת ממשלה אשר תחייב את החברות הממשלתיות לשימוש בחומרים ממוחזרים על-פי המתכונת של הוראת התכ"מ.

ת.י 1886 קיבל תוקף בחודש יוני 2010.

**ראה ביצוע החלטה בדוח מעקב 59ב' עמ' 91.**