**היבטים בתכנון המתארי המקומי הכולל**

**דוח 60א**

**החלטה מספר בק/6 מיום 28.1.2010**

**מחליטים:**

1. הוועדה רושמת לפניה כי הנושאים שעלו בהמלצות דו"ח מבקר המדינה 60א בנושא היבטים בתכנון המתארי המקומי הכולל, באים לידי ביטוי בהחלטת הממשלה מס' 708 מיום 23.8.2009 והחלטה מס' 777(תבנ/3) מיום 2.10.2009, בדבר קידום רפורמה לייעול, זירוז ופישוט הליכי התכנון ורישוי הבניה.

2. להטיל על משרדי הממשלה הנוגעים בדבר, לפעול ליישומן של החלטות הממשלה המצויינות בסעיף 1.

3. הערות מבקר המדינה בדוח 60א' יילקחו בחשבון בעת דיוני ועדת השרים.

4. דיווח על ביצוע ההחלטות יימסר לוועדת השרים בתוך 3 חודשים.

**ביצוע ההחלטה:**

**משרד הפנים**

בהמשך להחלטות הממשלה מס' **777** ו- **708**, גובשה רפורמה מקיפה בהליכי התכנון ורישוי הבניה, שעקרונותיה אושרו על ידי הממשלה בהחלטות מס' **963** (רישוי) ומס' 1295 (תכנון). בעקבות החלטות הממשלה הנ"ל נכתבה הצעת חוק התכנון והבניה, התש"ע-2010, שאושרה בקריאה ראשונה ונמצאת בדיונים בועדות הכנסת. במקביל, נחתם סיכום בדבר תגבור משאבי תקציב וכוח אדם בין שר הפנים לשר האוצר. סיכום זה עוגן בהחלטת הממשלה מס' 1295, אך טרם מומש בפועל. תכניות המתאר המקומיות הכוללניות הן נושא הליבה ברפורמה. בהחלטת הממשלה מס' 1295 נכתב בנושא כלהלן: "להטיל על משרד הפנים לפעול לקידום הכנת תכניות מתאר מקומיות כוללניות, לרבות באמצעות לשכות התכנון המחוזיות, במגמה לאשר תכניות מתאר כוללניות לכלל הישובים בישראל עד תום תקופת ההיערכות, בכדי לאפשר ביזור כל סמכויות התכנון המפורט לוועדות המקומיות. משרד הבינוי והשיכון יהא רשאי לקדם הכנת תכניות מתאר כוללניות". יצוין כי, הסיפא של פסקה זו מנוגדת להמלצת מבקר המדינה בדוח 60א' בדבר ריכוז סמכויות התכנון המתארי במשרד הפנים בלבד. בסיכום התקציבי הוקצו למשרד סך של 100 מיליון ש"ח לקידום תכניות מתאר מקומיות כוללניות (בפרישה ארבע שנתית) וכן תגבור של 6 תקני כוח אדם לאגף לתכנון מקומי ותוספת של 18 מיליון ש"ח לצורך התקשרות עם 15 יועצים חיצוניים (במטה ובמחוזות). כאמור, הסיכום טרם מומש (אף כי כלל תקציבים גם לשנת 2010). לאחר עבודת מטה שבוצעה במשרד הפנים בחודשים האחרונים הוחלט להעביר את עיקר ייזום התכנון המתארי המקומי ממטה מינהל התכנון לאחריות לשכות התכנון המחוזיות (ראה המלצת דוח מבקר המדינה 56ב' משנת 2006). בהתאם לכך (ובהתאם לרפורמה בכלל) גיבש צוות פנים משרדי הצעה לשינוי מבני בלשכות התכנון המחוזיות ובמטה מינהל התכנון. ההצעה אושרה כבר על-ידי מנכ"ל המשרד והוצגה לנציבות שירות המדינה.