**יישום השירות האזרחי לפי חוק טל והבקרה עליו היבטים אחדים**

**הגוף המבוקר: משרד המדע והטכנולוגיה**

ליקויים 5,7 תוקנו. ראה הערות רה"מ 60ב' עמ' 267-270.

**ליקוי**

1.אף כי חוק טל התקבל כבר ב-2002, רק בתחילת שנת 2008 עם הקמת מינהלת השירות החלה הפעלת השירות האזרחי. בראשית הפעילות היה צורך בפנייה אל הקהל שמקרבו יבואו משרתי השירות האזרחי (להלן - המשרתים) על מנת להביא לידיעתם את האפשרויות שבפניהם. מינהלת השירות אמנם הפיקה בחודש מרס 2009 חוברת מידע בדבר השירות האזרחי, אך היא אזלה, ורק בינואר 2010 היא הודפסה שוב. בתקופת הביניים יכלו רק משרתים שכבר הגיעו לגוף המתפעל לקבל צילום מהחוברת - אם ביקשו זאת. המידע הרשמי בדבר השירות האזרחי למשרת הפוטנציאלי שלא הגיע לגוף המתפעל היה אפוא דל ולא מעודכן. לדעת משרד מבקר המדינה, בשל הצפי לגידול במספר המשרתים והרצון להפוך מסלול שירות זה למסלול מקובל בחברה החרדית, על מינהלת השירות לדאוג להסברת חשיבותו ולמסור מידע רלוונטי עליו בערוצים המתאימים לכל המועמדים בכוח לשרת שירות אזרחי.

**מעקב**

**משרד המדע והטכנולוגיה**

1. המינהלת פירסמה בספטמבר 2009 חוברת בה עודכנו תשלומי הכלכלה וההטבות המגיעות למתנדבים. פורסמו כרזות מידע על השירות האזרחי בלשכות הגיוס. החל מינואר 2010 המינהלת פועלת להקמת אתר אינטרנט אשר ייתן מענה גם למגזר החרדי (שירות אזרחי) באופן שוטף.

ראה הערות רה"מ 60ב' עמ' 267.

**ליקוי**

2. כחלק מ"פעילות החוץ" של משרתים שעוסקים בחונכות וכדבר שבשגרה אירחו המשרתים בבתיהם בסופי שבוע חניכים ודיווחו על 36-24 שעות שירות רצופות. בחודשי הקיץ, כשהחניכים בחופשה, נערכו בכפר נוער פעילויות משותפות שכללו לינה. המשרתים דיווחו על ימים אלה כולל הלילות כרצף של שעות שירות. לכן הם השלימו את כל שעות השירות במהלך ימים ספורים או בסופי שבוע בלבד.

**מעקב**

2. כל המתנדבים בתחום החונכות, חונכים במוסדות מוכרים על-ידי גורם רווחה מקצועי. המינהלת סבורה כי נושא החונכות אינו מצוי בתחום החינוך אלא בתחום הרווחה, המינהלת קבעה כי כל מתנדב בתחום החונכות ייבצע שירות מפוצל במשך שנתיים (20 שעות שבועיות).

המינהלת הנחתה את הגופים המפעילים שאינה מכירה בשעות שינה כשעות שירות, וכן הוציאה הנחייה ברורה שאינה מכירה בשירות מהבית.

**ליקוי**

3. בדרך כלל התחילו המשרתים את שירותם מבלי שרכשו ידע ומבלי שקיבלו את ההכשרה הדרושה למילוי תפקידיהם. אף על פי כן מינהלת השירות או מישהו מטעמה לא קיימו בעבורם פעולות הכשרה מתאימות.

**מעקב**

3. נכתבה חוברת ובה נהלים וקריטריונים להפעלת גופים מפעילים הנמצאים בשלבי אישור סופיים. היעד לפרסום החוברת - דצמבר 2010. הגופים המפעילים מבצעים הכשרה ספציפית בתחום העיסוק בו נמצא המתנדב אך עניין זה טרם מוסד ונכון להיום בגופים חדשים כגון: המשרד לביטחון הפנים, משרד הגימלאים, מד"א, כיבוי והצלה, ישנה הכשרה מובנית בתוך הגופים.

ראה הערות רה"מ 60ב' עמ' 268.

**ליקוי**

4. מינהלת השירות העבירה את סמכויות הפיקוח והבקרה שניתנו בידה לפי החלטת הממשלה לגוף המתפעל, אף שהוא גוף בעל אוריינטציה של השאת רווחים והכנסתו תלויה במספר המשרתים.

הגוף המתפעל התחייב במכרז לשירותי תפעול מתנדבים להפעיל רכזים ביחס של רכז אחד ל-45 משרתים. למרות זאת הוא אינו עומד בתנאים שהתחייב לקיימם, ושמונה רכזים (מתוך 20) ריכזו 77-55 משרתים. שמונה מהרכזים עוסקים גם בתפקידי מטה בגוף המתפעל.

**מעקב**

4. הגוף המתפעל הינו גוף שזכה במכרז להפעלת המתנדבים במגזר החרדי. מדובר במלכ"ר אשר אינו פועל למטרות רווח. כמו-כן למינהלת אושר תקן מפקח למגזר החרדי שירכז את תחום הפיקוח על השירות האזרחי על-פי חוק טל. היקף הרכזים תואם כבר את היקף המתנדבים בהתאם לדרישת המכרז. (27 רכזים לכ- 1300 מתנדבים).

ראה הערות רה"מ 60ב' עמ' 268.

**ליקוי**

6. כחלק מתהליך בקרה על שעות השירות (ארבעים בשבוע) המשרתים נדרשו למלא דוחות נוכחות שישקפו נכונה את עבודתם, ובכלל זה דיווח מהימן על שעות ההתחלה והסיום. ואולם על פי הדיווחים, המשרתים התחילו את יום העבודה וסיימו אותו רק בשעות עגולות, דהיינו ללא איחורים וללא היעדרויות; עובדה זו מלמדת שהדיווחים לא שיקפו את שעות הנוכחות המדויקות של המשרתים. על חלק מהדוחות המשרתים לא חתמו, ועל אחרים מנהל הגוף המפעיל והאחראי מטעמו לא חתומים.

**מעקב**

6. ב- 28.10.2009 הוציאה המינהלת הנחייה לגוף המתפעל להנחות את כל הרכזים להקפיד על שעות נוכחות המתנדבים, ולהקפיד שאין מבצעים עבודה מביתם. היום הרכזים של גוף המתפעל והגופים המפעילים עובדים בהתאם לנהלים. המינהלת מקפידה על-ידי הבקרה של הרכזים בגופים המפעילים וההנחיה של האברכים.

ראה הערות רה"מ 60ב' עמ' 269.

**ליקוי**

8. חוק דחיית שירות לתלמידי ישיבות שתורתם אומנותם, התשס"ב-2002, מסדיר לבני הישיבות מסלול של שירות אזרחי של שנה לפחות כשירות חליפי לשירות חובה בצה"ל. השירות האזרחי הנדרש על פי החוק קצר אומנם משירות החובה בצה"ל, אך מי שמילא את חובתו בשירות האזרחי מקבל פטור מהשירות הצבאי וזוכה להטבות המקבילות להטבות שזכאים להן חיילים משוחררים. הפעלת מערך השירות האזרחי לפי חוק טל החלה בתחילת שנת 2008, כאשר המגמה הייתה שתוך תקופה קצרה ניתן יהיה לתת פתרון לצרכיהם של תלמידי ישיבה רבים. בסוף שנת 2009 מינהלת השירות עדיין לא קבעה תבחינים ברורים שיבחינו בין מטרות השירות המוגדרות בחוק, לא הקימה מערך הכשרה לקראת השירות, ומערך הבקרה והפיקוח עליו לוקה בחסר.

**מעקב**

8. המינהלת מכינה הצעת חוק ורשימת התחומים המצויים בו. נושא ההכשרה נמצא בתהליך בנייה והוא מחייב משאבים שאינם קיימים. הוגשה בקשה לתוספת תקציב לשנת 2011 לנושא הכשרות. אגף הבקרה והדיווח יחל בעבודתו עד שהנושא יוסדר. נכתבה חוברת נהלים וקריטריונים לגופים מפעילים בשירות האזרחי, החוברת תפורסם ב-4 לנובמבר במסגרת יום עיון לגופים מפעילים. הוקמה ועדה לאישור גופים מפעילים המאשרת רק גופים מפעילים חדשים העומדים בכל הקריטריונים.

**ליקוי**

9. השירות האזרחי נועד, בין השאר, לחולל שינוי נורמטיבי חברתי-תרבותי-כלכלי בקרב המגזר החרדי, לחיזוק הקשר בין האזרח והמדינה, לצמצום הפערים בין המשרתים שירות צבאי ובין אלו שאינם משרתים כלל, לתרומה לתועלת הציבור ולקידום שילוב תלמידי ישיבות בשוק העבודה ובכל תחומי החיים במדינה. כדי להגשים מטרות אלו על מינהלת.

**מעקב**

9. המינהלת מייצרת ומסדירה את התכנית באיתור גופים מפעילים במגזר הציבורי כגון: רשויות מקומיות, גורמי הצלה, מד"א, כיבוי והצלה, בריאות, משטרה והמשרד לביטחון פנים - דבר שיביא לתועלת הציבור. קיים מערך בקרה של הרכזים ותהליך אישור גופים מפעילים במינהלת, לאחר שיבחר גוף חיצוני לנושא הבקרה, יאוייש תפקיד המפקח. הנושא יטופל בצורה יעילה ואפקטיבית. נכון להיום הנושאים מוסדרים, אך אין די פיקוח על הנושא.